Αξιολόγηση Εκπαιδευτικού Έργου Σχολικών Μονάδων **2022-23**

**1ο ΓΥΜΝΑΣΙΟ ΤΡΙΚΑΛΩΝ**

Άξονας: Σχολική Διαρροή – φοίτηση

**Η «ΙΣΤΟΡΙΑ» ΤΟΥ 1ου ΓΥΜΝΑΣΙΟΥ ΤΡΙΚΑΛΩΝ**

**(όπως καταγράφεται στο Μητρώο Μαθητών /-τριών)**

ΕΡΕΥΝΗΤΙΚΗ ΟΜΑΔΑ

Τσίνας Ανάργυρος (Συντονιστής)

Βουτσελά Κωνσταντίνα (Μέλος)

Γκουσδοβά Βασιλική (Μέλος)

Μοτίτσιου Ελένη (Μέλος)

Παπαχρήστου Ευαγγελία (Μέλος)

**Ευχαριστούμε την καθηγήτρια Μαρία Κολόβα που βοήθησε στην ψηφιοποίηση των γραπτών κειμένων.**

**ΕΙΣΑΓΩΓΙΚΟ ΣΗΜΕΙΩΜΑ**

Αυτή η έρευνα άρχισε τον Μάρτιο του 2022. Ως βασική πηγή πληροφοριών, από την οποία αντλήθηκαν τα στοιχεία τής έρευνας, χρησιμοποιήθηκαν τα Μητρώα φοίτησης των μαθητών του 1ου Γυμνασίου Τρικάλων. «Οργανωμένα» αρχεία βρέθηκαν από το έτος 1979 κι εξής. Ο όρος «οργανωμένα» δεικνύει ότι από το έτος 1979 κι εξής εμφανίζονται στα Μητρώα τού 1ου Γυμνασίου «ολοκληρωμένες» εικόνες φοίτησης μαθητών (-τριών) σε εύρος τριετίας, δηλαδή από τη σχολική χρονιά εγγραφής μέχρι τη σχολική χρονιά αποφοίτησης των μαθητών. Στα μητρώα υπάρχουν καταγραφές φοίτησης μαθητών και από προηγούμενα σχολικά χρόνια, οι οποίες, ωστόσο, δεν δίνουν ολοκληρωμένη εικόνα τής φοίτησης τους. Δηλαδή, για κάποιους μαθητές υπάρχει μονάχα η καταγραφή ενός έτους (προφανώς του τελευταίου στη Γ’ τάξη). Για άλλους μαθητές καταγράφεται η φοίτηση δύο ετών (προφανώς η Β’ και η Γ΄ τάξη). Ολοκληρωμένη (τριετής) καταγραφή ξεκινά από τη σχολική χρονιά 1979 – 80. Από τότε και μέχρι τούδε εμφανίζεται ολοκληρωμένη η τριετής «πορεία» των μαθητών τού Σχολείου.

Μεθοδολογικά, λοιπόν, η εργασία σε πρώτη φάση θα κινηθεί στην καταγραφή τής τριετούς παρουσίας των μαθητών, από τη στιγμή που ενεγράφησαν έως τη στιγμή που αποφοίτησαν από το 1ο Γυμνάσιο Τρικάλων. Έτσι σε κάθε σελίδα που φέρει την ένδειξη Α-Ω(ν) (όπου ν αύξων αριθμός) θα εμφανίζεται μία τριετία μαθητών και η πορεία της από τη στιγμή τής εγγραφής έως τη στιγμή τής αποφοίτησης.

Τα στοιχεία τα οποία θ΄ αναζητηθούν είναι τα εξής:

α) Το σύνολο των εγγραφέντων μαθητών

β) Το φύλο των μαθητών

γ) Οι αριστούχοι κάθε έτους

δ) Το φύλο των αριστούχων

ε) Οι απορριφθέντες μαθητές (είτε λόγω απουσιών, είτε λόγω βαθμολογίας)

στ) Η διαρροή μαθητών τού Σχολείου προς άλλες σχολικές μονάδες

ζ) Η προέλευση των μαθητών (όσο μπορεί αυτό να φανεί μέσα από το μητρώο) σε σχέση, τουλάχιστον, με το οικιστικό περιβάλλον φοίτησης (αστικά στρώματα, αγροτικά στρώματα).

Επίσης, ως επικεφαλίδα σε κάθε σελίδα θα καταγράφεται το έτος γέννησης των μαθητών/-τριών (τα έτη γέννησης καλύτερα).

Αυτή θα είναι μία πρώτη φάση καταγραφής των στοιχείων.

Στη συνέχεια, θα γίνει μία απόπειρα να αξιολογηθούν αυτές οι καταγραφές και να ιδωθούν στα πλαίσια ενός σχολικού έτους. Οριζόντια τρόπον τινά. Δηλαδή, σε ένα ολόκληρο σχολικό έτος να καταγραφούν και να αξιολογηθούν τα στοιχεία και των τριών τάξεων (Α,Β,Γ) που ταυτόχρονα φοιτούσαν στο σχολείο. Αυτή η μεθοδολογία διερεύνησης δεν έχει ακόμα “ωριμάσει”, καθώς η έρευνα βρίσκεται στα πρώτα της στάδια.

Η πρώτη φάση, λοιπόν, της έρευνας έχει χαρακτήρα “κάθετης”, τρόπον τινά, διερεύνησης των στοιχείων και εμφανίζει τριετίες μαθητών, όπως αυτές καταγράφονται στο Μητρώο φοίτησης, αρχής γενομένης από το σχολικό έτος 1979-80.

Η πρώτη σελίδα με την ένδειξη Α(1) περιέχει τριετία 1979-80 (Α’ τάξη), 1980-81 (Β’ τάξη), 1981-82 (Γ΄ τάξη). Οι σελίδες Β(ν) θα ομαδοποιούν άλλη τριετία, δηλαδή, 1980-81 (Α ’τάξη), 1981-82 (Β’ τάξη), 1982-83 (Γ’ τάξη) κ.ο.κ.

Στο άλλο μισό της σελίδας και στις επόμενες σελίδες θα επεξηγούνται και θα σχολιάζονται οι καταγραφές των πινάκων.

Η καταγραφή των στοιχείων άρχεται, λοιπόν, από το σχολικό έτος 1979-80 και θα ολοκληρωθεί στο τελευταίο σχολικό έτος στο οποίο θα υπάρχει τριετής καταγραφή μαθητών, δηλ το φετινό 2021-22 ίσως και του χρόνου 2022-23. Περίπου σαράντα πέντε (45) σχολικά έτη. Η καταγραφή των στοιχείων ξεκινάει από το ΜΗΤΡΩΟ ΜΑΘΗΤΩΝ υπ’ αριθμό 1 και από τη σελίδα 115. Ο πρώτος αριθμός μητρώου από τον οποίο άρχεται η καταγραφή είναι ο αριθμός 457.

Πώς διαβάζονται τα πινακίδια; Τα πινακίδια κάθε σχολικού έτους είναι χωρισμένα σε τέσσερα τμήματα. Στο πρώτο τμήμα καταγράφεται το σύνολο των μαθητών κάθε σχολ. έτους και το φύλο τους. Στο δεύτερο τμήμα καταγράφονται οι Αριστεύσαντες κάθε σχολ. έτους και το φύλο τους. Από κάποια στιγμή και μετά καταγράφεται και το περιβάλλον προέλευσης των Αριστευσάντων. Στο τρίτο τμήμα καταγράφονται οι Απορριφθέντες (είτε λόγω απουσιών, είτε λόγω βαθμολογίας) κάθε σχολ. έτους. Και στο τέταρτο τμήμα τού κάθε πινακιδίου καταγράφεται η προέλευση των μαθητών (βάσει γεωγραφικού κριτηρίου). Δηλαδή, καταγράφεται το αν οι μαθητές (-τριες) τού 1ου Γυμνασίου Τρικάλων προέρχονται από αστικά κέντρα (τού Δήμου Τρικκαίων, κατά κύριο λόγο, και άλλων Δήμων, χωρίς, ωστόσο, να διευκρινίζεται αυτός ο Δήμος) ή το αν οι μαθητές (-τριες) προέρχονται από κάποια κοινότητα (κοντινή ή μακρινή – κι αυτό δεν διευκρινίζεται) τού Νομού Τρικάλων ή και άλλων Νομών τής Ελληνικής επικράτειας.

|  |  |
| --- | --- |
| **ΣΧΟΛ. ΕΤΟΣ 1979-80**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 261**   * ΑΓΟΡΙΑ:137 (52,5%) * ΚΟΡΙΤΣΙΑ:124 (47,5%)   **ΑΡΙΣΤΕΥΣΑΝΤΕΣ: 14 (5,36%)**   * ΑΓΟΡΙΑ: 4 (28,5%) των αριστούχων * ΚΟΡΙΤΣΙΑ: 10 (71,5%) των αριστούχων   **ΑΠΟΡΡΙΦΘΕΝΤΕΣ: 15(5,7%)**   * Λόγω απουσιών: 8 * Λόγω βαθμού: 7   **ΠΡΟΕΛΕΥΣΗ ΜΑΘΗΤΩΝ**   * Αστικό περιβάλλον: 193(71,55%) * Αγροτικό περιβάλλον: 77(28,5%) * Αποχωρήσεις – μετεγγραφές   προς άλλα Σχολεία: 24  **ΣΧΟΛ. ΕΤΟΣ 1980 – 81**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 228**   * ΑΓΟΡΙΑ: 108 (47,4%) * ΚΟΡΙΤΣΙΑ: 120 (52,6%)   **ΑΡΙΣΤΕΥΣΑΝΤΕΣ: 25 (10,96%)**   * ΑΓΟΡΙΑ: 3 (12%) των αριστούχων * ΚΟΡΙΤΣΙΑ: 22 (88%) των αριστούχων   **ΑΠΟΡΡΙΦΘΕΝΤΕΣ: 7(3%)**   * Λόγω απουσιών: 2 * Λόγω βαθμού: 5   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: * Αποχωρήσεις – μετεγγραφές   προς άλλα Σχολεία: 6  **ΣΧΟΛ. ΕΤΟΣ 1981 – 82**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 214**   * ΑΓΟΡΙΑ: 99 (46,3%) * ΚΟΡΙΤΣΙΑ: 115 (53,7%)   **ΑΡΙΣΤΕΥΣΑΝΤΕΣ: 30 (14%)**   * ΑΓΟΡΙΑ: 5 (20%) των αριστούχων * ΚΟΡΙΤΣΙΑ: 25 (80%) των αριστούχων   **ΑΠΟΡΡΙΦΘΕΝΤΕΣ: 8(3,7%)**   * Λόγω απουσιών: 4 * Λόγω βαθμού: 4   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: * Αποχωρήσεις – μετεγγραφές   προς άλλα Σχολεία: 7 | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  1965 (7μαθ), 1966 (13μαθ), 1967, 1968  **ΤΡΙΕΤΙΑ:** 1979-80 / 1980-81 / 1981-82    Τα στοιχεία που καταχωρίζονται στα πινακίδια αφορούν την τριετία 1979-1981 (τρία σχολικά έτη). Τα έτη γέννησης των μαθητών (-τριών) είναι τα έτη 1967 και 1968. Στο Μητρώο ευρέθησαν και 7 μαθητές γεννηθέντες το 1965, και 13 μαθητές γεννηθέντες το 1966.  α) (I) Παρατηρώντας το ΣΥΝΟΛΟ ΤΩΝ ΜΑΘΗΤΩΝ, διαπιστώνεται μία σταδιακή μείωση των μαθητών από έτος σε έτος. Από τους 261 του σχολ. έτους 1979-80 ο αριθμός μειώνεται στους 228 κατά το σχολ. έτος 1980-81 (μείωση 12,6%). Και κατά το τελευταίο έτος τής τριετίας (1981-82) ο αριθμός των μαθητών (-τριών) μειώνεται στους 214 (επιπλέον 6% μείωση τού μαθητικού πληθυσμού). Αυτή η μείωση εξηγείται παρατηρώντας άλλα δύο στοιχεία των πινακιδίων, δηλαδή τις μετεγγραφές και αποχωρήσεις μαθητών προς άλλα σχολεία, οι οποίες αθροιστικά συμποσούνται σε 37 (24+6+8) μαθητές (-τριες) στην τριετία 1979-1982. Ένα σύνολο, δηλαδή, 67 μαθητών (37 που αποχώρησαν + 30 που απερρίφθησαν), το οποίο αντιστοιχεί περίπου στη μείωση των μαθητών από 261 το σχολ. έτος 1979-80 σε 214 το σχολ. έτος 1981-82. Αυτή η μείωση του μαθητικού πληθυσμού τού 1ου Γυμνασίου θα φανεί εναργέστερα στις επόμενες τριετίες κατά τις οποίες αρκετοί μαθητές εγγραφέντες αρχικά στο 1ο ΓΥΜΝΑΣΙΟ, θα τους δούμε να μετεγγράφονται προς το 7ο Γυμνάσιο, το οποίο ως νεοϊδρυθέν Σχολείο επανδρώνεται με την ανακατανομή που πραγματοποιείται στις αρχές τής δεκαετίας τού 1980.  α) (II) Αναφορικά με το φύλο των μαθητών (-τριων) διαπιστώνεται μία σχετική ισορροπία ανάμεσα στα δύο φύλα. Στο σύνολο τής τριετίας παρατηρείται μία ελαφρά υπεροχή των κοριτσιών ως προς τα Αγόρια (137 + 108 + 99 = 344 Αγόρια αθροιστικά σε όλη την τριετία). (124 + 120 + 115 = 359 κορίτσια, αθροιστικά σε όλη την τριετία).  Το ενδιαφέρον σ’ αυτό το σημείο είναι η εξής παράμετρος. Ενώ κατά το πρώτο έτος (1979-80) τής τριετίας, που αναλύεται, τα αγόρια υπερείχαν αριθμητικά έναντι των κοριτσιών, στο τελευταίο έτος της τριετίας αυτή η σχέση ανατρέπεται. |

**Ε Ν Ο Τ Η Τ Α (Α΄)**

**ΣΕΛΙΔΑ: Α(1)**

**ΣΕΛΙΔΑ: Α(2)**

Ήτοι, από τα 137 Αγόρια του σχολ. έτους 1978-80 φτάνουμε στα 108 το επόμενο σχολ. έτος (1981-82) (μείωση κατά 21%) και καταλήγουμε στα 99 Αγόρια κατά το τελευταίο έτος της τριετίας (1981-82) (επιπλέον μείωση 8,3%). Αυτή η μείωση του αριθμού των αγοριών τής εν λόγω τριετίας (1979-82), η οποία τείνει να αγγίξει το 30% (27,7% για την ακρίβεια) είναι ένα, οπωσδήποτε, ενδιαφέρον στοιχείο.

Αντιθέτως, η μείωση του αριθμού των Κοριτσιών είναι κατά πολύ μικρότερη. Από τα 124 Κορίτσια του σχολ. έτους 1979-80 έχουμε μείωση στα 120 κατά το επόμενο σχολ. Έτος (1980-81) (μείωση 3,2%). Και από τα 120 Κορίτσια καταλήγουμε στα 115 κατά το επόμενο σχολ. έτος (1981-82) (επιπλέον μείωση κατά 4,2%). Ήτοι, από τα 124 Κορίτσια στην αρχή της τριετίας καταλήγουμε στα 115 (μείωση 7,2% εν συνόλω).

Θα είχε ενδιαφέρον να πραγματοποιηθεί μία έρευνα η οποία θα προσπαθήσει να εξηγήσει το “γιατί” αυτής της τόσο μεγάλης μείωσης του αριθμού των Αγοριών τής συγκεκριμένης τριετίας, η οποία, όπως αναφέρθηκε, αγγίζει περίπου το 30%. Μπορεί να είναι και τυχαίο, αν και δεν το νομίζω. Ίσως να οφείλεται σε αντιλήψεις βαθιά ριζωμένες στις προηγούμενες δεκαετίες (αναφερόμαστε στο τέλος της δεκαετίας του 70), σύμφωνα με τις οποίες αντιλήψεις ο άνδρας οφείλει να επωμιστεί τα βάρη τής οικογένειας αφενός, και τα γράμματα, αφετέρου, θεωρούνταν από πολλούς χαμένος χρόνος και κόπος. Από την άλλη το μικρό σχετικά ποσοστό εγκατάλειψης του Σχολείου από το Κορίτσια ( το οποίο ανιχνεύθηκε στην συγκεκριμένη τριετία) ίσως και να καταδεικνύει την προϊούσα χειραφέτηση του γυναικείου φύλου το οποίο μέσω της εκπαίδευσης προσπαθεί ν ΄αλλάξει κάποια στοιχεία τού παρελθόντος του. Ωστόσο, πιθανολογούμε και δεν είναι ο σκοπός της συγκεκριμένης έρευνας αυτός. Καταγράφηκε ένα ενδιαφέρον, κατά την άποψή μας, στοιχείο το οποίο ψηλαφίστηκε επιδερμικά με κάποιες πιθανολογήσεις. Ίσως κάποιος άλλος θελήσει να εμβαθύνει πιο πολύ. Δεν είναι θέμα της παρούσης εργασίας.

Β.Ι ) Πάμε τώρα στο δεύτερο τμήμα των πινακιδίων της σελίδας Α(I), στους ΑΡΙΣΤΕΥΣΑΝΤΕΣ. Παρατηρώντας τους Αριστεύσαντες του σχολ. έτους 1979-80 (Α’ Τάξη), διαπιστώνουμε ότι το σύνολο των αριστευσάντων μαθητών (-τριών) είναι 14. Αυτό αντιστοιχεί στο 5,36% του συνόλου των μαθητών της Α΄ τάξης (261 μαθητές) για το σχολ. έτος 1979-80.

Κατά το επόμενο σχολ. έτος (1980-81), στη Β΄ τάξη, όπως έχουμε προαναφέρει στην σελ. Α (1), ο αριθμός των μαθητών (-τριών) μειώνεται από 261 σε 228. Ωστόσο, παρά τη μείωση του μαθητικού πληθυσμού, οι αριστεύσαντες της Β΄ τάξης του σχολ. έτους 1980-81 αυξήθηκαν αριθμητικά και ποσοστιαία κι έφτασαν τους 25 (10,96% του συνόλου των μαθητών της Β΄ τάξης). Ανάλογη είναι και η εικόνα του επόμενου σχολ. έτους (1981-82) στη Γ΄ τάξη. Κι εδώ είχαμε νέα μείωση του μαθητικού πληθυσμού (από 228 σε 214), αλλά και αύξηση των Αριστευσάντων σε 30 για το σχολ. έτος 1981-82 (Γ΄ τάξη). 14% του συνόλου των μαθητών της Γ΄ τάξης αρίστευσαν.

Έχουμε, δηλαδή, μια σχέση αντιστρόφως ανάλογη. Ενώ οι μαθητές από έτος σε έτος μειώνονται, οι Αριστούχοι αυξάνονται. Αυτό, βέβαια, δημιουργεί εύλογες απορίες και χρήζει απόπειρας επεξήγησης. Ωστόσο, μία τέτοια απόπειρα κρίνεται πρόωρη. Θα πρέπει αυτό το στοιχείο, που επισημάνθηκε, να παρακολουθεί και στις επόμενες “τριάδες” μαθητών, ώστε αυτή η πρώτη εικόνα να αποτυπωθεί, κατά το δυνατόν, καλύτερα. Κι αφού καταλήξουμε σε ασφαλέστερα συμπεράσματα, να αποπειραθούμε να ερμηνεύσουμε (όσο μπορεί να γίνει αυτό) το στοιχείο αυτό. Κρατάμε, λοιπόν, αυτή τη γενική εικόνα, ότι από έτος σε έτος έχουμε αύξηση των Αριστευσάντων (παρά τη μείωση του μαθητικού πληθυσμού).

**ΣΕΛΙΔΑ: Α(3)**

Β.II) Ένα πολύ ενδιαφέρον στοιχείο, που προκύπτει από τα πινακίδια της σελίδας Α(1) είναι αυτό το στοιχείο το οποίο σχετίζεται με το φύλο των Αριστευσάντων της τριετίας που περιγράφεται. Εκεί εμφανίζεται υπεροχή των Κοριτσιών, συγκριτικά με τα Αγόρια, και μάλιστα υπέροχή η οποία θα μπορούσε να χαρακτηριστεί συντριπτική. Συγκεκριμένα:

* **Α΄ τάξη** 1979 - 80 Αγόρια 4 (28,5%) Κορίτσια 10 (71,5%)
* **Β΄ τάξη** 1980 - 81 Αγόρια 3 (12%) Κορίτσια 22 (88%)
* **Γ’ τάξη** 1981 - 82 Αγόρια 5 (20%) Κορίτσια 25 (80%)

Με βάση τα στοιχεία αυτά αποδεικνύεται η σαφέστατη και συντριπτική υπεροχή των Κοριτσιών, έναντι των Αγοριών, στο θέμα της Αριστείας. Και αυτό το στοιχείο, σίγουρα, χρήζει σχολιασμού και απόπειρας ερμηνείας, κάτι που θα το αποφύγουμε τώρα, για να παρακολουθήσουμε την εξέλιξη στις επόμενες “ τριάδες” μαθητών, κι αφού καταλήξουμε σε (κατά το δυνατό) ασφαλή συμπεράσματα, να αποπειραθούμε να το ερμηνεύσουμε. Οπωσδήποτε, πάντως, η πρώτη εντύπωση είναι εκκωφαντική υπέρ των κοριτσιών.

Γ) Αναφορικά με το τρίτο πεδίο των πινακιδίων τής σελ. Α(1), στο οποίο καταγράφονται οι Απορριφθέντες κατά σχολ. έτος μαθητές (είτε λόγω απουσιών είτε λόγω βαθμολογίας) εμφανίζεται η παρακάτω εικόνα:

* **1979-80 (Α΄ τάξη)** Απορριφθέντες 15 (8 λόγω απουσιών κι 7 λόγω βαθμολογίας)

Ποσοστό απορριφθέντων 5,7% στο σύνολο της τάξης (261)

* **1980-81 (Β΄ τάξη)** Απορριφθέντες 7 (2 λόγω απουσιών και 5 λόγω βαθμολογίας)

Ποσοστό απορριφθέντων 3% στο σύνολο τής τάξης (228)

* **1981-82 (Γ΄ τάξη)** Απορριφθέντες 8 (4 λόγω απουσιών κι 4 λόγω βαθμολογίας)

Ποσοστό απορριφθέντων 3,7% στο σύνολο της τάξης (214)

Συνολικά και για τα τρία σχολ. έτη, έχουμε ένα μέσο όρο 4,1% Απορριφθέντων μαθητών (-τριών), οι οποίοι είτε επαναλαμβάνουν την τάξη, είτε εγκαταλείπουν την εκπαίδευση. Αυτό το 4,1% ίσως και να είναι υψηλό (τουλάχιστον με τα σημερινά δεδομένα). Δε βιαζόμαστε, ωστόσο, να εξάγουμε συμπεράσματα κι αρκούμαστε (για την ώρα) να παρακολουθήσουμε την εξέλιξη κι αυτής της παραμέτρου στις κατοπινές “τριάδες” μαθητών (τριών).

Δ) Στο τέταρτο τμήμα των πινακιδίων τής σελ. Α(1) καταγράφεται η προέλευση των μαθητών. Ιχνηλατείται, δηλαδή, ο τόπος προέλευσης των μαθητών (-τριών) που εγγράφονται στο 1ο Γυμνάσιο Τρικάλων. Στην αρχική φάση τής έρευνας για την ιχνηλάτηση αυτού του στοιχείου ελήφθη υπ’ όψιν ο Δήμος ή η Κοινότητα καταγωγής των μαθητών (-τριών). Κατόπιν, κρίθηκε ως πιο σωστό να ειδωθεί αυτό το στοιχείο διαφορετικά, επισημαίνοντας και το Δημοτικό Σχολείο από το οποίο απεφοίτησαν οι μαθητές (-τριες) τού 1ου Γυμνασίου. Αυτή η αλλαγή στη μεθοδολογία τής έρευνας μας προσέφερε εντελώς διαφορετικά κι ενδιαφέροντα δεδομένα σε σχέση με την αναζήτηση του τόπου προέλευσης των μαθητών (-τριών).

**ΣΕΛΙΔΑ: Α(4)**

Εξηγούμαι:

Στο πρώτο πινακίδιο της σελ. Α(1) στο πεδίο ΠΡΟΕΛΕΥΣΗ ΜΑΘΗΤΩΝ καταγράφονται τα εξής: 193 (71,5%) προέρχονται από αστικό περιβάλλον

77 (28,5%) προέρχονται από αστικό περιβάλλον

Ο όρος “αστικό περιβάλλον” αναφέρεται σε Δημοτικά Σχολεία του αστικού ιστού της πόλης των Τρικάλων. Αντίστοιχα, ο όρος “αγροτικό περιβάλλον” αναφέρεται σε Δημοτικά Σχολεία Κοινοτήτων του Νομού Τρικάλων (είτε κοντινών στην πόλη, είτε μακρινών). Από τα καταγεγραμμένα στοιχεία γίνεται φανερό ότι το 1ο Γυμνάσιο Τρικάλων “αιμοδοτείται”, κυρίως, από Δημοτικά Σχολεία του Δήμου Τρικκαίων. Ωστόσο, το 28,5% των μαθητών (-τριών), που προέρχεται από αγροτικές – κοινοτικές περιοχές δεν είναι αμελητέο. Κι αυτής της παραμέτρου η εξέλιξη έχει ενδιαφέρον να παρακολουθηθεί.

Στην αρχική φάση της έρευνας (όπως ειπώθηκε) το στοιχείο της προέλευσης του μαθητικού δυναμικού ειδώθηκε κάτω από διαφορετικό πρίσμα. Είχε αναζητηθεί όχι το Δημοτικό Σχολείο αποφοίτησης των μαθητών (-τριών), αλλά ο Δήμος ή η Κοινότητα εγγραφής στα αντίστοιχα Δημοτολόγια του Δήμου Τρικκαίων (πρωτίστως), και των Κοινοτήτων εγγραφής. Η εικόνα ήταν εντελώς διαφορετική. Συγκεκριμένα με βάση το κριτήριο εγγραφής στα Δημοτολόγια 101 μαθητές (-τριες) περιέρχονταν από τον Δήμο Τρικκαίων (37%) και 172 από Κοινότητες κοντινές ή μακρινές (63%). Πλήρης αντιστροφή της εικόνας. Κι αυτή η εικόνα, όπως θα παρακολουθήσουμε στη συνέχεια, στις επόμενες δύο τριετίες, όταν και αναζητήθηκε αρχικά η προέλευση των μαθητών στα Δημοτολόγια, θα είναι περίπου ίδια με την πρώτη τριετία, που καταγράφουμε και ιχνηλατούμε.

Συνοψίζοντας: Με βάση το κριτήριο των Δημοτικών Σχολείων φοίτησης, φαίνεται ότι υπερτερούν ως αριθμός και ποσοστό μαθητές (-τριες) που προέρχονται από αστικό περιβάλλον. Αλλά, με βάση το κριτήριο εγγραφής στα Δημοτολόγια Δήμων ή Κοινοτήτων φαίνεται ότι υπερτερούν οι μαθητές που προέρχονται από αγροτικές περιοχές.

Αυτό το δεδομένο μας οδηγεί σε ένα γενικότερο συμπέρασμα σχετικά με το πώς κινείται η ελληνική κοινωνία. Η μετατόπιση προς τα αστικά κέντρα μεγάλου μέρους του πληθυσμού γίνεται εμφανής από τα δεδομένα που καταγράφηκαν. Οι γονείς εγγράφουν τα παιδιά τους στις Κοινότητες καταγωγής τους, αλλά, κατόπιν, τα πιο πολλά παιδιά φοιτούν σε Σχολεία τού αστικού ιστού. Από την μία πλευρά προσπαθούν να κρατήσουν ζωντανή τη «ρίζα» της καταγωγής, εγγράφοντας τα παιδιά τους ως Δημότες των Κοινοτήτων, από την άλλη, όμως , η αναζήτηση καλύτερου μέλλοντος για τα παιδιά τους ωθεί τους γονείς να «μεταναστεύσουν» προς τα αστικά κέντρα και να εγγράψουν τα παιδιά τους σε Δημοτικά Σχολεία τού αστικού ιστού. Πολύ ενδιαφέρουσα παράμετρος, η πιο ενδιαφέρουσα από όσες μέχρι τώρα επισημάνθηκαν. Θα την δούμε να επιβεβαιώνεται και σε κατοπινές “τριετίες” μαθητών (-τριών).

**ΣΕΛΙΔΑ: Α(5)**

**ΣΥΜΠΕΡΑΣΜΑΤΑ ΑΠΟ ΤΗΝ ΕΝΟΤΗΤΑ Α΄**

Ι. Αναφορικά με τον αριθμό των μαθητών καταγράφηκε μείωση του μαθητικού δυναμικού από σχολ. έτος σε σχολ. έτος. Η μείωση αφορά, κατά κύριο λόγο, τα Αγόρια και **λιγότερο τα Κορίτσια του Σχολείου. Πιθανολογώντας για τις αιτίες του φαινομένου αυτού** επισημάνθηκαν (ακροθιγώς) κοινωνικοί παράμετροι και αντιλήψεις στις οποίες, ίσως, να οφείλεται αυτό το φαινόμενο.

II. Σχετικά με το θέμα της ΑΡΙΣΤΕΙΑΣ επισημάνθηκαν τα εξής:

α) Αύξηση των Αριστευσάντων μαθητών (-τριών) από έτος σε έτος, παρά τη μείωση του αριθμού των μαθητών (-τριών).

β) Συντριπτική υπεροχή των Κοριτσιών έναντι των Αγοριών.

III) Η εικόνα των Απορριφθέντων είναι κάπως “θολή”. Έχουμε ένα ποσοστό περίπου 4% Απορριφθέντων μαθητών (-τριών) το οποίο, μάλλον, είναι ανησυχητικό, αλλά η συνέχεια θα δείξει αν αυτό είναι τυχαίο ή επαναλαμβανόμενο.

IV) Ως προς την προέλευση των μαθητών καταγράφηκαν δύο ενδιαφέροντα, αλλά αντιφατικά συμπεράσματα:

α) Με βάση το κριτήριο του Δημοτικού Σχολείου φοίτησης φαίνεται να διαμορφώνεται μία εικόνα υπεροχής μαθητών (-τριών) που προέρχονται από αστικό περιβάλλον (κυρίως του Δήμου Τρικκαίων).

β) Ωστόσο, με βάση το κριτήριο εγγραφής σε Δημοτολόγια η εικόνα αντιστρέφεται και φαίνεται να υπερέχουν αριθμητικά μαθητές (-τριες) που προέρχονται από Κοινότητες (αγροτικές περιοχές).

**Τ Ε Λ Ο Σ Τ Η Σ Α΄ Ε Ν Ο Τ Η Τ Α Σ**

**Ε Ν Ο Τ Η Τ Α (Β΄) ΣΕΛΙΔΑ: Β(1)**

|  |  |
| --- | --- |
| **ΣΧΟΛ. ΕΤΟΣ 1980-81**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 221**   * ΑΓΟΡΙΑ:108 (48,9%%) * ΚΟΡΙΤΣΙΑ:113 (51,1%)   **ΑΡΙΣΤΕΥΣΑΝΤΕΣ: 17 (7,7%)**  **\*** ΑΓΟΡΙΑ: 4 (23,5%) των αριστούχων  \* ΚΟΡΙΤΣΙΑ:13(76,5%)των αριστούχων  **ΑΠΟΡΡΙΦΘΕΝΤΕΣ: 7(3,17%)**   * Λόγω απουσιών: 5 * Λόγω βαθμού: 2   **ΠΡΟΕΛΕΥΣΗ ΜΑΘΗΤΩΝ**(βάσει απολυτηρ.)   * Αστικό περιβάλλον: 196(77%) * Αγροτικό περιβάλλον: 59(23%)   **ΣΧΟΛ. ΕΤΟΣ 1981 – 82**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 211**   * ΑΓΟΡΙΑ: 102 (48,1%) * ΚΟΡΙΤΣΙΑ: 109 (51,9%)   **ΑΡΙΣΤΕΥΣΑΝΤΕΣ: 31 (14,6%)**   * ΑΓΟΡΙΑ: 8 (25,8%) των αριστούχων * ΚΟΡΙΤΣΙΑ: 23 (74,2%) των αριστούχων   **ΑΠΟΡΡΙΦΘΕΝΤΕΣ: 3(1,4%)**   * Λόγω απουσιών: 2 * Λόγω βαθμού: 1   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: * 65 μαθητές μετεγγράφονται στο 7ο Γυμνάσιο (το 30% αλλάζει σχολικό περιβάλλον)   **ΣΧΟΛ. ΕΤΟΣ 1982 – 83**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 141**   * ΑΓΟΡΙΑ: 60 (42,5%) * ΚΟΡΙΤΣΙΑ: 81 (57,5%)   **ΑΡΙΣΤΕΥΣΑΝΤΕΣ: 24 (17%)**   * ΑΓΟΡΙΑ: 7 (29%) των αριστούχων * ΚΟΡΙΤΣΙΑ: 17 (71%) των αριστούχων   **ΑΠΟΡΡΙΦΘΕΝΤΕΣ: 1(0,7%)**   * Λόγω απουσιών: 1 * Λόγω βαθμού:   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1965(2), 1966(4), 1967(18). 1968, 1969**  **ΤΡΙΕΤΙΑ:1980-81 / 1981-82 / 1982-83**  Η ενότητα που φέρει τη σήμανση Β(ν) (όπου -ν- αύξων αριθμός σε κάθε σελίδα) καταγράφει τα στοιχεία της δεύτερης τριετίας, η οποία συμπεριλαμβάνει τα σχολ. έτη: 1980-81 (Α’ τάξη), 1981-82 (Β΄ τάξη), 1982-83 (Γ ΄τάξη). Δηλαδή, μαθητές (-τριες) που ενεγράφησαν στην Α΄ τάξη κατά το σχολ. έτος 1980-81 και απεφοίτησαν από το 1ο Γυμνάσιο κατά το σχολ. έτος 1982-83. Τα έτη γέννησης των μαθητών (-τριών) (όπως καταχωρίζονται στην επικεφαλίδα τής σελίδας) είναι τα έτη 1968 και 1969. Στα Μητρώα ευρέθησαν καταγεγραμμένοι 18 μαθητές (-τριες) γεννηθέντες το 1967, 4 το 1966, και 2 το 1965.  α) Παρατηρώντας στα πινακίδια στο πεδίο στο οποίο καταγράφεται το ΣΥΝΟΛΟ ΤΩΝ ΜΑΘΗΤΩΝ, διαπιστώνεται, αρχικά, μικρή μείωση των μαθητών που από την Α΄ τάξη προβιβάστηκαν στη Β΄. Ήτοι, από 221 μαθητές (-τριες) της Α΄ τάξης (σχολ. έτος 1980-81) μετεπήδησαν στη Β΄ τάξη 211.  Αν προσέξουμε τους ΑΠΟΡΡΙΦΘΕΝΤΕΣ του σχολ. έτους 1980-81, βλέπουμε ότι είναι 7 και αυτός ο αριθμός αντιστοιχεί (κι εξηγεί) τη μικρή μείωση των αριθμών (-τριών) στα δύο αυτά σχολ. έτη.  Η “μεγάλη αλλαγή” συντελείται κατά το τρίτο έτος της τριετίας (1982-83). Στο τρίτο πινακίδιο παρατηρούμε ότι το σύνολο των μαθητών που μετεπήδησαν από τη Β΄ στη Γ΄ τάξη είναι μόλις 141. Στο τέλος του δεύτερου πινακιδίου καταγράφεται ο λόγος αυτής της μεγάλης μείωσης. 65 μαθητές της Β΄ τάξης μετεγγράφησαν στο 7ο Γυμνάσιο Τρικάλων. Προφανώς, το νεοϊδρυθέν 7ο Γυμνάσιο επανδρώνεται με μαθητές (-τριες) που με βάση την προηγούμενη κατανομή εγγράφονταν στο 1ο Γυμνάσιο. Έτσι, στα πλαίσια της ανακατανομής του μαθητικού δυναμικού, το 30% των μαθητών της Β΄ τάξης “εγκαταλείπει” το 1ο Γυμνάσιο κι εγγράφεται στη Γ’ τάξη του 7ου Γυμνασίου κατά το σχολ. έτος 1892-83. |

**ΣΕΛΙΔΑ: Β(2)**

Οπωσδήποτε, αυτή η απότομη μείωση του μαθητικού πληθυσμού του 1ου Γυμνασίου (την οποία θα παρακολουθήσουμε και στην επόμενη τριετία) είναι ένα εξόχως ενδιαφέρον στοιχείο.

Αναφορικά με το φύλο των μαθητών (-τριών) παρατηρούμε ότι κατά τα δύο πρώτα σχολ. έτη τής “τριάδας” που ιχνηλατείται, υπάρχει ισορροπία ανάμεσα στα δύο φύλα. Ήτοι:

* **Σχολ. έτος 1980-81 (Α΄ τάξη)** ΑΓΟΡΙΑ 108 (48,9%) - ΚΟΡΙΤΣΙΑ 113 (51,1%)
* **Σχολ. έτος 1981-82 (Β΄ τάξη)**  ΑΓΟΡΙΑ 102 (48,1%) - ΚΟΡΙΤΣΙΑ 109 (51,4%)

Ωστόσο, αυτή η ισορροπία ανατρέπεται στη Γ΄ τάξη (σχολ. έτος 1982-83). Τα Αγόρια αριθμούνται 60 (42,5%) και τα κορίτσια 81 (57,5%). Λογικά, τα Αγόρια που μετακινήθηκαν προς το 7ο Γυμνάσιο ήταν περισσότερα από τα Κορίτσια, κι αυτό δίνει μία λογική εξήγηση στη μείωση των Αγοριών στη Γ΄ τάξη.

Καταμετρήθηκαν, επίσης, (εκτός από τους 65 μαθητές που μετακινήθηκαν προς το 7ο Γυμνάσιο) και κάποιες άλλες (πολύ λίγες) μετεγγραφές προς άλλα Σχολεία τής επικράτειας.

β) Αναφορικά με το δεύτερο σημείο των πινακιδίων της σελ. Β(1), στο οποίο καταγράφονται οι ΑΡΙΣΤΕΥΣΑΝΤΕΣ και των τριών σχολ. ετών, παρατηρούμε τα εξής:

β1) Επαναλαμβάνεται αυτό που παρατηρήθηκε και στον πίνακα Α [σελ. Α (1)], δηλαδή η υπεροχή των Κοριτσιών έναντι των Αγοριών στο θέμα της Αριστείας και στα τρία σχολικά έτη, τα οποία περιγράφονται. Ήτοι:

* **Α΄ τάξη** (1980 – 81) Αγόρια 4 (23,5%) Κορίτσια 13 (76,5%)
* **Β΄ τάξη** (1981 – 82) Αγόρια 8 (25,8%) Κορίτσια 23 (74,2%)
* **Γ’ τάξη** (1982 – 83) Αγόρια 7 (29%) Κορίτσια 17 (71%)

Παρόμοια εικόνα υπεροχής των Κοριτσιών, έναντι των Αγοριών, στο θέμα της Αριστείας, παρατηρήθηκε και στην πρώτη τριάδα μαθητών. Ωστόσο, θα παρακολουθήσουμε έτι περαιτέρω την εξέλιξη αυτής της παραμέτρου και σε κατοπινές τριάδες, προτού καταλήξουμε σε οριστικά συμπεράσματα και αποπειραθούμε να δώσουμε ερμηνείες.

β.II) Ένα, επίσης, ενδιαφέρον στοιχείο σχετικά με το ζήτημα της Αριστείας είναι και η από έτος σε έτος αύξηση των Αριστευσάντων, κι αυτό παρατηρείται και στις δύο τριάδες μαθητών, που έχουν ιχνηλατηθεί έως τώρα. Ήτοι:

* **Σελ.(Α3) Τάξη Α΄,** Σχολ. έτος 1979 - 80, 14 Αριστεύσαντες (5,36%)

**Τάξη Β΄,** Σχολ. έτος 1980 – 81, 25 Αριστεύσαντες (10,96%)

**Τάξη Γ΄,** Σχολ. έτος 1981 – 82, 30 Αριστεύσαντες (14%)

* **Σελ.(Β2) Τάξη Α΄,** Σχολ. έτος 1980 - 81, 17 Αριστεύσαντες (7,7%)

**Τάξη Β΄,** Σχολ. έτος 1981 – 82, 31 Αριστεύσαντες (14,6%)

**Τάξη Γ΄,** Σχολ. έτος 1982 – 83, 24 Αριστεύσαντες (17%)

**ΣΕΛΙΔΑ: Β(3)**

Σημειωτέον ότι κατά το σχολ. έτος 1981-82 είχαμε μία μαζική μετεγγραφή μαθητών της Β΄ τάξης προς το 7ο Γυμνάσιο και γι’ αυτό ο υπολογισμός των Αριστευσάντων του επόμενου σχολ. έτους (1982-83) στη Γ ΄τάξη πραγματοποιήθηκε σε πολύ μικρότερο αριθμό μαθητών. Έτσι, αριθμητικά οι αριστεύσαντες της Γ΄ τάξης του έτους 1982-83 είναι λιγότεροι, σε σύγκριση με το προηγούμενο σχολ. έτος 1981-82 (στη Β΄ τάξη). Ποσοστιαία, ωστόσο, οι Αριστεύσαντες της Γ΄ τάξης είναι πιο πολλοί, συγκρινόμενοι με τους Αριστεύσαντες του προηγούμενου σχολ. έτους:

* 1981-82 31 Αριστεύσαντες (14,6%)(Σε σύνολο μαθητών 211)
* 1982-83 24 Αριστεύσαντες (17%) (Σε σύνολο μαθητών 141)

Από έτος σε έτος, δηλαδή, παρατηρείται αύξηση των μαθητών που Αριστεύουν. Στην Α΄ τάξη και των δύο τριάδων το ποσοστό είναι μονοψήφιο. Κατόπιν, στις επόμενες δύο τάξεις οι Αριστούχοι αυξάνονται. Σαν κάτι να φοβίζει και να συγκρατεί τους μαθητές της Α΄ τάξης και να μη δείχνουν τις δυνατότητες τους; Σαν κάποιοι, όσο μεγαλώσουν, να εμφανίζουν δυνατότητες που δεν είχαν εμφανίσει σε μικρότερη ηλικία; Μήπως οι εκπαιδευτικοί γίνονται ελαστικότεροι στον τρόπο αξιολόγησης των μαθητών και δεν διστάζουν να βαθμολογούν με υψηλότερες βαθμολογίες; Μήπως το ελληνικό εκπ/κό σύστημα (το τόσο απαξιωμένο και λοιδωρημένο) δίνει τη δυνατότητα στους μαθητές ν΄ αναδεικνύουν σταδιακά τις δυνατότητές τους; ‘Όλα τα προηγούμενα ρητορικά ερωτήματα είναι εικασίες και πιθανές απαντήσεις τού προβληματισμού που καταγράφηκε προηγουμένως. Οπωσδήποτε, είναι ακόμα νωρίς ν΄ αξιολογηθεί το οτιδήποτε.

Β. III) Και στη δεύτερη τριάδα διαπιστώνουμε το ίδιο που διαπιστώθηκε και στην πρώτη τριάδα [σελ. Α(2)]. Η αντιστρόφως ανάλογη σχέση ανάμεσα στο σύνολο των μαθητών και στους Αριστεύσαντες είναι κοινό στοιχείο και στις δύο τριάδες. Ενώ, δηλαδή, ο αριθμός των μαθητών από έτος σε έτος μειούται, οι Αριστεύσαντες αυξάνονται. Επί παραδείγματι, κατά το σχολ. έτος 1980-81 (Α΄ τάξη) είχαμε 17 Αριστεύσαντες (7,7%) και κατά το σχολ. έτος 1981-82 (Β΄ τάξη) οι Αριστεύσαντες ήταν 31 (14,6%). Στη Γ΄ τάξη τής ίδιας τριάδας (σχολ. έτος 1982-83) η αύξηση των Αριστευσάντων ήταν μόνο ποσοστιαία (17%). Ωστόσο, όπως επισημάνθηκε σε προηγούμενο εδάφιο, ο αριθμός των μαθητών του συγκεκριμένου σχολ. έτους για τη Γ΄ τάξη, είναι κατά πολύ μειωμένος εξαιτίας της μεταγραφής 65 μαθητών προς το 7ο Γυμνάσιο (μείωση 30%).

γ) Αναφορικά με το τρίτο σημείο των πινακιδίων της σελίδας Β(1), το οποίο αναφέρεται στους ΑΠΟΡΡΙΦΘΕΝΤΕΣ κατά σχολ. έτος μαθητές (-τριες) (είτε εξαιτίας απουσιών, είτε εξαιτίας βαθμολογίας η εικόνα είναι η εξής:

* **Α΄ τάξη (1980-81)**  Απορριφθέντες 7 (5 λόγω απουσιών και 2 λόγω βαθμολογίας)

Ποσοστό απορριφθέντων 3,2% στο σύνολο τής τάξης (221 μαθητές)

* **Β΄ τάξη (1981-82)** Απορριφθέντες 3 (2 λόγω απουσιών και 1 λόγω βαθμολογίας)

Ποσοστό απορριφθέντων 1,4% στο σύνολο τής τάξης (212 μαθητές)

* **Γ΄ τάξη (1982-83)** Απορριφθέντες 1 ( λόγω απουσιών)

Ποσοστό απορριφθέντων 0,7% στο σύνολο τής τάξης (141 μαθητές)

**ΣΕΛΙΔΑ: Β(4)**

Συνολικά και για τα τρία σχολ. έτη, που καταγράφονται, έχουμε ένα μέσο όρο Απορριφθέντων μαθητών (τριών) 1,8%. Αυτό το ποσοστό συγκρινόμενο με το 4,1% Απορριφθέντων της προηγούμενης τριάδας μαθητών (-τριών) [σελ. Α(3)] είναι σαφώς κατά πολύ μικρότερο. Εντύπωση δημιουργεί, επίσης, ο σχεδόν μηδενισμός των Απορριφθέντων κατά το σχολ. έτος 1982-83 στη Γ΄ τάξη. Πιθανόν, αρχίζει να διαφαίνεται μία τάση η οποία συσχετίζεται με την άποψη – αντίληψη – απόφαση, η οποία παγιώθηκε αργότερα. Την αντίληψη, δηλαδή, της υποχρεωτικής εννιαετούς φοίτησης όλων των μαθητών (-τριών), η οποία εξελίχθηκε σε υποχρεωτική δωδεκαετή φοίτηση, αποφοίτηση και απόλυση όλων. Είναι, βέβαια, ακόμα νωρίς, για να καταλήξουμε σε εκτιμήσεις και συμπεράσματα. Με τα λίγα στοιχεία που έχουμε υπ’ όψιν μας, αναγκαστικά, εικάζουμε και πιθανολογούμε. Οι κατοπινές τριάδες μαθητών (-τριών) θ΄ αποδείξουν ή θα καταρρίψουν τις πιθανότητες και τις τάσεις που έχουν διαφανεί.

δ) Αναφορικά με το τέταρτο σημείο του πρώτου πινακιδίου της σελ. Β(1), όπου καταγράφεται το περιβάλλον ΠΡΟΕΛΕΥΣΗΣ των μαθητών (-τριών) του 1ου Γυμνασίου έχουμε να παρατηρήσουμε τα εξής:

* δ.I) Όπως και το Α΄ τμήμα υπ’ όψιν λαμβάνονται οι εγγραφέντες κατά το πρώτο σχολ. έτος μαθητών (-τριες). Όσοι, δηλαδή, ενεγράφησαν στο 1ο Γυμνάσιο, στην Α΄ τάξη, προερχόμενοι από κάποιο Δημοτικό Σχολείο. Κατοπινές μεταβολές, μετεγγραφές, διαρροές, απορρίψεις (κατά τα επόμενα σχολ. έτη) δεν υπολογίζονται.

δ.II) Η απόκλιση ανάμεσα στους εγγραφέντες (196+59=225) και στους φοιτήσαντες (221) έχει να κάνει με περιπτώσεις μαθητών (-τριών) που είχαν εγγραφεί, αλλά για διάφορους λόγους δεν φοίτησαν κι έτσι η σελίδα τους στο Μητρώο παρέμεινε “λευκή”. Αυτοί μπορεί να είναι κάποιοι μαθητές ή μαθήτριες που εγκατέλειψαν τη φοίτηση τους στο Γυμνάσιο πριν καν την ξεκινήσουν. Ή μαθητές (-τριες) που άλλαξαν σχολικό περιβάλλον παίρνοντας μετεγγραφή από την Α΄ τάξη. Παρόμοια απόκλιση εμφανίζεται και στο πρώτο πινακίδιο του πίνακα Α΄ [σελ. Α(1)]. Κι εκεί βλέπουμε 261 μαθητές (-τριες) στην αρχή του πινακιδίου, ενώ στο σημείο που καταγράφεται η προέλευση των μαθητών αθροίζονται 193+77=270 μαθητές.

δ.III) Και στο Β΄ τμήμα [όπως και στο Α΄ - σελ Α(4)] η καταμέτρηση τής προέλευσης των μαθητών γίνεται με δύο κριτήρια. Το ένα κριτήριο είναι αυτό που εμφανίζεται στο πινακίδιο και καταγράφει την προέλευση των μαθητών (-τριών) με επισήμανση των Δημοτικών Σχολείων αποφοίτησης. Με βάση, λοιπόν, αυτό το κριτήριο υπερισχύει η αστική προέλευση των μαθητών (-τριών). Οι περισσότεροι προέρχονται από Δημοτικά Σχολεία του Δήμου Τρικκαίων. Ήτοι:

* 196 (ποσοστό 77%) προέρχονται από αστικό περιβάλλον
* 59 (ποσοστό 23%) προέρχονται από αγροτικό περιβάλλον

Ωστόσο, στην πρώτη φάση της έρευνας η καταμέτρηση τής παραμέτρου τής ΠΡΟΕΛΕΥΣΗΣ των μαθητών (-τριών) είχε βασιστεί στο κριτήριο της εγγραφής στα Δημοτολόγια των Δήμων ή των Κοινοτήτων του Νομού Τρικάλων (ή και άλλων Νομών). Με βάση, λοιπόν, αυτό το κριτήριο αποτυπώνεται μία διαφορετική εικόνα σχετικά με την προέλευση των μαθητών.

Ήτοι:

* 83 μαθητές (-τριες) (ποσοστό 33%) είναι εγγεγραμμένοι σε Δημοτολόγια Δήμων
* 164 μαθητές (-τριες) (ποσοστό 67%) είναι εγγεγραμμένοι σε Δημοτολόγια Κοινοτήτων

**ΣΕΛΙΔΑ: Β(5)**

Επιβεβαιώνεται, λοιπόν, και στη δεύτερη τριάδα το συμπέρασμα της πρώτης. Ότι με βάση το κριτήριο φοίτησης σε Δημοτικά Σχολεία υπερτερούν στον μαθητικό πληθυσμό μαθητές προερχόμενοι από αστικό περιβάλλον, ενώ με βάση το κριτήριο εγγραφής σε Δημοτολόγιο Δήμων ή Κοινοτήτων υπερτερούν μαθητές προερχόμενοι από Κοινότητες.

Αυτή η μεθοδολογία καταμέτρησης, επειδή μας ενεφάνισε ενδιαφέροντα αποτελέσματα σχετικά με τις μετακινήσεις τού πληθυσμού και την προϊούσα αστικοποίηση της ελληνικής κοινωνίας, θα τηρηθεί και στις επόμενες τριάδες μαθητών (-τριών) του 1ου Γυμνασίου.

**ΤΕΛΙΚΑ ΣΥΜΠΕΡΑΣΜΑΤΑ ΓΙΑ ΤΗΝ Β΄ΕΝΟΤΗΤΑ**

Ι. Κατ’ αρχάς έχουμε μία σχετικά μεγάλη μείωση στο Σύνολο του μαθητικού πληθυσμού ανάμεσα σε δύο τριετίες. Ενώ κατά το σχολ. έτος 1979-80 στην Α΄ τάξη είχαν εγγραφεί 261 μαθητές (-τριες), το σχολ. έτος 1980-81 στην Α΄ τάξη είχαν εγγραφεί 221 μαθητές (-τριες). Αυτά τα στοιχεία φαίνονται στην αρχή των πινακιδίων στις σελ. Α(1) και Β(1). Το γεγονός ότι το 1968 ήταν έτος δίσεχτο ίσως και να εξηγεί αυτή την μείωση του μαθητικού πληθυσμού. (Θυμίζουμε ότι τα έτη 1968 και 1969 είναι τα έτη γέννησης των μαθητών της δεύτερης τριάδας).Μεταφυσική, βέβαια, η προσέγγιση και μάλλον απίθανη.

ΙΙ. Έχουμε μία “βίαιη” μείωση του αριθμού των μαθητών αυτής της τριάδας, καθώς κατά το σχολ. έτος 1982-83 65 μαθητές (-τριες) μετεγγράφονται στο 7ο Γυμνάσιο Τρικάλων.

ΙΙΙ. Ως προς τους ***Αριστεύσαντες*** η υπεροχή των Κοριτσιών, που παρατηρήθηκε και στην Α΄ τριάδα, επιβεβαιώθηκε και στην Β΄. Επίσης, χρόνο με το χρόνοδιαπιστώνεται αύξηση των ***Αριστευσάντων.***

IV. Τέλος, ως προς την προέλευση των μαθητών επιβεβαιώθηκαν και στη Β΄ ενότητα τα “αντιφατικά” δεδομένα που διαπιστώθηκαν στην Α΄. Η διαφορετικότητα του κριτηρίου προέλευσης μας έδωσε και στη Β΄ ενότητα διαφορετικά συμπεράσματα σχετικά με την προέλευση των μαθητών (-τριών) του Σχολείου.

**Τ Ε Λ Ο Σ Β΄ Ε Ν Ο Τ Η Τ Α Σ**

**Ε Ν Ο Τ Η Τ Α (Γ΄) ΣΕΛΙΔΑ: Γ(1)**

|  |  |
| --- | --- |
| **ΣΧΟΛ. ΕΤΟΣ 1981-82**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 280**   * ΑΓΟΡΙΑ:168 (60%%) * ΚΟΡΙΤΣΙΑ:112 (40%)   **ΑΡΙΣΤΕΥΣΑΝΤΕΣ: 35 (12,5%)**   * ΑΓΟΡΙΑ: 14 (40%) των αριστούχων * ΚΟΡΙΤΣΙΑ: 21 (60%) των αριστ.   **ΑΠΟΡΡΙΦΘΕΝΤΕΣ: 17(6%)**   * Λόγω απουσιών: 07 * Λόγω βαθμού: 10   **ΠΡΟΕΛΕΥΣΗ ΜΑΘΗΤΩΝ** (βάσει Δημοτολογ)   * Αστικό περιβάλλον: 109(39%) * Αγροτικό περιβάλλον: 163(61%)   *76 μαθητές (-τριες) μετεγγράφονται στο 7ο Γυμνάσιο Τρικάλων και 07 σε άλλα σχολεία*  **ΣΧΟΛ. ΕΤΟΣ 1982 – 83**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 183**   * ΑΓΟΡΙΑ: 106 (58%) * ΚΟΡΙΤΣΙΑ: 77 (42%)   **ΑΡΙΣΤΕΥΣΑΝΤΕΣ: 41 (22,4%)**   * ΑΓΟΡΙΑ: 19 (46,3%) * ΚΟΡΙΤΣΙΑ: 22 (53,7%)   **ΑΠΟΡΡΙΦΘΕΝΤΕΣ: 07(3,8%)**   * Λόγω απουσιών: 02 * Λόγω βαθμού: 05   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον:   *7 μαθητές πήραν μετεγγραφή σε άλλα σχολεία.*  **ΣΧΟΛ. ΕΤΟΣ 1983 – 84**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 165**   * ΑΓΟΡΙΑ: 101 (61,2%) * ΚΟΡΙΤΣΙΑ: 64 (38,8%)   **ΑΡΙΣΤΕΥΣΑΝΤΕΣ: 36 (21,8%)**   * ΑΓΟΡΙΑ: 19 (52,8%) * ΚΟΡΙΤΣΙΑ: 17 (47,2%)   **ΑΠΟΡΡΙΦΘΕΝΤΕΣ: 03(1,8%)**   * Λόγω απουσιών: 02 * Λόγω βαθμού: 01   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1969, 1970, 1968 (14 μαθ.)**  **ΤΡΙΕΤΙΑ: 1981-82 / 1982-83 / 1983-1984**  Τα στοιχεία που καταχωρούνται στα πινακίδια αφορούν την τριετία 1981 έως 1984. Έτος εγγραφής των μαθητών (-τριών) στην Α΄ τάξη είναι το 1981 και έτος αποφοίτησης από το 1ο Γυμνάσιο το 1984.  Τα έτη γέννησης των μαθητών (-τριών) είναι τα έτη 1969 και 1970, ενώ στο Μητρώο ευρέθησαν και 14 μαθητές γεννηθέντες το 1968.  α) Παρατηρώντας το σύνολο των μαθητών διαπιστώνουμε ότι στην Α΄ τάξη τού σχολ. έτους 1981-82 ενεγράφησαν 280  μαθητές (-τριες), περισσότεροι από κάθε άλλη σχολ. χρονιά που μέχρι τώρα ιχνηλατήθηκε [1979-80 (216 μαθ.) / 1980-81 (221 μαθ.) / 1981-82 (280 μαθ.). Ωστόσο, κατά το σχολ. έτος 1982-83 έχουμε μία μεγάλη μείωση του αριθμού των μαθητών (-τριών) που μεταπήδησαν από την Α΄ στη Β’ τάξη, μείωση η οποία αγγίζει τον αριθμό 100 (από 280-183). Είναι το δεύτερο σχολ. έτος κατά το οποίο αρκετοί μαθητές (76 στο σύνολο) μετεγγράφονται από το 1ο στο 7ο Γυμνάσιο, στα πλαίσια τής ανακατανομής τού μαθητικού πληθυσμού για την επάνδρωση νεοϊδρυθέντων σχολ. μονάδων. Αυτή η μετακίνηση 76 μαθητών (-τριών) προς το 7ο Γυμνάσιο σε συνδυασμό και με τους 17 Απορριφθέντες του σχολ. έτους 1981-82, και με κάποιες πολύ λίγες μετεγγραφές μαθητών προς άλλες σχολ. μονάδες τής επικράτειας έχουν ως αποτέλεσμα τη μείωση των μαθητών της Β΄ τάξης από 280 σε 183 κατά το σχολ. έτος 1982-83. Μικρή μείωση παρατηρείται και κατά το τρίτο σχολ. έτος της ιχνηλατούμενης τριάδας. Από τους 183 της Β΄ τάξης στην Γ΄ τάξη (σχολ. έτος 1983-84) εγγράφονται 165. Οι Απορριφθέντες του σχολ. έτους 1982-83 σε συνδυασμό με τους 7 μετεγγραφέντες του ίδιου έτους εξηγούν την έτι περαιτέρω μείωση του αριθμού των μαθητών (-τριών).  Ως προς το φύλο των μαθητών (-τριων) |

**ΣΕΛΙΔΑ: Γ(2)**

σ΄ αυτή την τριάδα παρατηρούμε μία σχετική υπεροχή των Αγοριών και στα τρία σχολ. έτη σε ποσοστά που κυμαίνονται στην αναλογία 60% Αγόρια προς 40% Κορίτσια και στα τρία σχολ. έτη. Η μείωση τού μαθητικού δυναμικού αυτής της τριετίας φαίνεται πως επηρεάζει και τα δύο φύλα στον ίδιο περίπου βαθμό.

β) I. Αναφορικά με τους **ΑΡΙΣΤΕΥΣΑΝΤΕΣ,** γενικά, παρατηρούμε μια αύξηση στο σύνολο τους η οποία ξεκινάει από το 12,5% στην Α΄ τάξη [5,36% ήταν οι Αριστεύσαντες στην Α΄ τάξη της Α΄ τριάδας – σελ. Α (1) και 7,7% ήταν οι Αριστεύσαντες στην Α΄ τάξη της Β΄ τριάδας -σελ Β(1)]. Το ίδιο παρατηρούμε και στη Β΄ τάξη αυτής της τριάδας (σχολ. έτος 1982-83). Οι Αριστεύσαντες αγγίζουν το 22,4% [αντίστοιχα στην Β΄ τάξη της Α΄ τριάδας ήταν 10,96% (σελ. Α(1), και στη Β΄ τάξη της Β΄ τριάδας 14,6% (σελ. Β(1)]. Στη Γ΄ τάξη αυτής της τριάδας (σχολ. έτος 1983-84) ***οι Αριστεύσαντες*** αγγίζουν το 21,8% [αντίστοιχα στην πρώτη τριάδα (σελ. Α(1) άγγιζαν το 14%, και στη Γ΄ τάξη της Β΄ τριάδας (σελ .Β΄ (1) άγγιζαν το 17%]. Γενικά, δηλαδή, παρατηρούμε μία αύξηση των Αριστευσάντων μαθητών (-τριών) και μάλιστα σε ποσοστά υψηλά (το 22,4% και το 21,8% ακούγονται υψηλά ως ποσοστά Αριστευσάντων.

Αυτό το γενικό συμπέρασμα (ότι έτος με έτος αυξάνονται οι Αριστεύσαντες) θα εξακολουθούσαμε να τα διερευνούμε και στις κατοπινές τριάδες, προτού το σχολιάσουμε και αποπειραθούμε να το ερμηνεύσουμε.

II. Ως προς το φύλο των Αριστευσάντων μαθητών (-τριών) παρατηρούμε τα εξής:

Στην Α’ τάξη της τριάδας (σχολ. έτος 1981-82) η υπεροχή των Κοριτσιών (που επισημάνθηκε σ ’όλα τα προηγούμενα σχολ. έτη συνεχίζεται και μάλιστα σε μία σχολ. χρονιά κατά την οποία τα κορίτσια υπολείπονται αριθμητικά των Αγοριών (168 Αγόρια – 14 Αριστεύσαντες / 122 Κορίτσια – 21 Αριστεύσασαι). Το ίδιο και στη Β’ τάξη αυτής της τριάδας (σχολ. έτος 1982-83) (106 Αγόρια – 19 Αριστ. / 77 Κορίτσια – 22 Αριστ.) . Στη Γ’ τάξη τής τριάδας έχουμε φαινομενική – αριθμητική ανατροπή, καθώς εμφανίζεται η παρακάτω εικόνα:

* (109 Αγόρια – 19 Αριστεύσαντες – ποσοστό 17,4 %)
* (64 Κορίτσια – 17 Αριστεύσαι – ποσοστό 26,5% )

Η πραγματική εικόνα φαίνεται στα ποσοστά επί τοις εκατό. Ωστόσο, έστω και αριθμητικά τα Αγόρια αυτού του σχολ. έτος καταφέρνουν να υπερκεράσουν τα Κορίτσια, αλλά μόνο αριθμητικά . Η υπεροχή των Κοριτσιών στο θέμα της Αριστείας εξακολουθεί να παραμένει αδιαμφισβήτητη και αποτυπώνεται καλύτερα, εάν επικεντρώσουμε την προσοχή μας σε σχολ. έτη στα οποία υπάρχει σχετική αριθμητική ισορροπία ανάμεσα στα Αγόρια και τα Κορίτσια. Τέτοια έτη είναι:

* 1979-80 ΤΑΞΗ Α’ [σελ. Α(1)]
* 1980-81 >> Β’ [σελ. Α(1)]
* 1980-81 >> Α’ [σελ. Β(1)]
* 1981-82 >> Β’ [σελ. Β(1)]

Σ΄ αυτά τα σχολ. έτη, αλλά και σε άλλα, η υπεροχή των Κοριτσιών φαίνεται αδιαφιλονίκητη, ενώ τ΄ Αγόρια (όπως περιγράψαμε) ανατρέπουν την εικόνα στη Γ΄ τάξη του σχολ. έτους 1983-84, κατά την οποία, όμως, η αριθμητική υπεροχή των Αγοριών, έναντι των Κοριτσιών, είναι ολοφάνερη.

γ) Σε σχέση με το τρίτο πεδίο των πινακιδίων στο οποίο καταγράφονται οι ΑΠΟΡΡΙΦΘΕΝΤΕΣ έχουμε τα εξής δεδομένα:

**ΣΕΛΙΔΑ: Γ(3)**

* **Στην Α΄ τάξη (σχολ. έτος 1981-82)** υπάρχουν 17 Απορριφθέντες (7 λόγω απουσιών και 10 λόγω βαθμολογίας). Το ποσοστό των Απορριφθέντων, σε σχέση με το Σύνολο των μαθητών τού έτους (280) ανέρχεται στο 6%.
* **Στην Β΄ τάξη (σχολ. έτος 1982-83)** υπάρχουν 7 Απορριφθέντες (2 λόγω απουσιών και 5 λόγω βαθμολογίας). Το ποσοστό ανέρχεται στο 3,8%.
* **Στην Γ΄ τάξη (σχολ. έτος 1983-84)** υπάρχουν 3 Απορριφθέντες (2 λόγω απουσιών και 1 λόγω βαθμολογίας). Ποσοστό Απορριφθέντων 1,8%.

Εντυπωσιάζει, οπωσδήποτε αρνητικά, το 6% στην Α΄ τάξη κατά το σχολ. έτος 1981-82. Κατόπιν (όπως και στις προηγούμενες τριετίες) η πορεία των Απορριφθέντων είναι φθίνουσα. Έτος με έτος ο αριθμός τους μειώνεται, κι αυτό είναι η λογική εξέλιξη, καθόσον το “μεγάλο ξεσκαρτάρισμα” πραγματοποιείται στην Α’ τάξη (αυτό το παρατηρούμε και στις προηγούμενες τριάδες μαθητών) και στα δύο επόμενα σχολ. έτη ότι “σκάρτο” έχει απομείνει κι αυτό “ξεσκαρτάρεται”. Παρόμοια είναι η εικόνα και στις δύο προηγούμενες τριάδες μαθητών.

δ) Στο τέταρτο πεδίο των πινακιδίων, το οποίο αναφέρεται στην ΠΡΟΕΛΕΥΣΗ των μαθητών έχουν γίνει δύο μετρήσεις. Η πρώτη, η οποία καταγράφεται στο πινακίδιο της Α’ τάξης, λαμβάνει υπ’ όψιν της τα Δημοτολόγια εγγραφής στους Δήμους (κυρίως του Δήμου Τρικκαίων) και στις Κοινότητες του Νομού Τρικάλων. Σύμφωνα μ΄ αυτή την καταμέτρηση εμφανίζεται μία υπεροχή των μαθητών (-τριών) που προέρχονται από Κοινότητες. Συγκεκριμένα 163 μαθητές (-τριες) είχαν εγγραφεί σε Δημοτολόγια Κοινοτήτων και 109 σε Δημοτολόγια Δήμων ( πρωτίστως στο Δήμο Τρικκαίων). Αντίστοιχα τα ποσοστά επί τοις εκατό είναι: 61% προέρχονται από Κοινότητες -39% προέρχονται από αστικά κέντρα.

Η δεύτερη μέτρηση (η οποία δεν καταγράφεται στα πινακίδια, επειδή δεν ήταν στον αρχικό σχεδιασμό) λαμβάνει υπ’ όψιν της τα Απολυτήρια των Δημοτικών Σχολείων αποφοίτησης των μαθητών (-τριών), οι οποίοι, κατόπιν, ενεγράφησαν στο 1ο Γυμνάσιο Τρικάλων. Σύμφωνα, λοιπόν, με το κριτήριο αυτό 210 μαθητές αποφοίτησαν από Δημοτικά Σχολεία τού Δήμου Τρικκαίων και 70 από Δημοτικό Σχολεία Κοινοτήτων. Τα ποσοστά επί τοις εκατό είναι: 75% των μαθητών (-τριών) προέρχονται από Δημοτικά Σχολεία αστικών περιοχών, και 25% από αγροτικές περιοχές.

Έχουμε, δηλαδή, μία πλήρη αντιστροφή της εικόνας, ανάλογα με το κριτήριο καταμέτρησης. Το δεύτερο κριτήριο, που σχετίζεται με τα Απολυτήρια των Δημοτικών Σχολείων, θεωρούμε ότι βρίσκεται κοντύτερα στην κοινωνική πραγματικότητα τής εποχής. Δείχνει ότι πολλοί έχουν εγκαταλείψει τις Κοινότητες για βιοποριστικούς, κυρίως, λόγους, κι έχουν εγκατασταθεί σε αστικά κέντρα. Η ελληνική κοινωνία αστικοποιείται ραγδαία στις αρχές της δεκαετίας του ΄80. Οι μεγαλύτεροι (οι γονείς), βέβαια, εξακολουθούν να είναι ψυχολογικά προσκολλημένοι στους τόπους καταγωγής τους, όπου έχουν συγγενικά πρόσωπα και, πιθανόν, περιουσιακά στοιχεία. Αυτοί, προφανώς, είναι και οι λόγοι για τους οποίους κρατάνε τις οικογενειακές μερίδες τους στις Κοινότητες κι εγγράφουν σ΄ αυτές και τα παιδιά τους ως Δημότες. Στο πίσω μέρος του μυαλού ορισμένων ίσως να υπάρχει και η σκέψη (ελπίδα) τής επιστροφής στις πατρογονικές εστίες. Το ποτάμι, όμως, δε γυρίζει πίσω. Η εγκατάλειψη των χωριών και η αστικοποίηση τού ελληνικού πληθυσμού είναι μία πραγματικότητα που δεν αλλάζει. Οι ψυχές των ανθρώπων γυρίζουν πίσω στις πατρογονικές εστίες και περιμένουν τις μεγάλες γιορτές, για να επιστρέψουν και ν΄ αναβαπτιστούν στα πατρογονικά χώματα. Η πραγματικότητα, ωστόσο, και η προσδοκία ενός καλύτερου μέλλοντος αναγκάζουν τους ανθρώπους να εγγράφουν τα παιδιά τους στα Δημοτικά Σχολεία των αστικών κέντρων.

**ΣΕΛΙΔΑ: Γ(4)**

**ΣΥΜΠΕΡΑΣΜΑΤΑ ΑΠΟ ΤΗΝ Γ΄ΕΝΟΤΗΤΑ**

1. Είναι το δεύτερο σχολ. έτος κατά το οποίο ο αριθμός των μαθητών μειώνεται δραστικά εξαιτίας της αναδιανομής του μαθητικού πληθυσμού και της μετεγγραφής μαθητών στο 7ο Γυμνάσιο. Έτσι και γι’ αυτή την τριάδα μαθητών ενώ στην Α΄ τάξη ενεγράφησαν 280 μαθητές (-τριες) στη Γ΄ τάξη απέμειναν 165. Στη μείωση τού αριθμού έπαιξε ρόλο και η Απόρριψη μικρού αριθμού μαθητών.
2. Στους Αριστεύσαντες παρατηρούμε το ίδιο χαρακτηριστικό, που παρατηρήθηκε και στις προηγούμενες τριάδες. Εξακολουθεί η σαφής υπεροχή των κοριτσιών με μία εξαίρεση στη Γ΄ τάξη, η οποία, ωστόσο, είναι φαινομενική υπέρ των Αγοριών κι επεξηγήθηκε στη σελίδα Γ(2).
3. Οι Απορριφθέντες είναι ένα στοιχείο που προβληματίζει, γενικά. Το 6% που επισημάνθηκε στην Α΄ τάξη κατά το σχολ. έτος 1981-82 οπωσδήποτε είναι εντυπωσιακά υψηλό.
4. Ως προς την προέλευση των μαθητών τα δύο κριτήρια που χρησιμοποιούνται στη διερεύνηση αυτής της παραμέτρου μας δίνουν εντελώς διαφορετικά αποτελέσματα. Προκύπτει, πάντως, με βεβαιότητα η αστικοποίηση της ελληνικής κοινωνίας και η συρρίκνωση των Κοινοτήτων.

**Τ Ε Λ Ο Σ Τ Η Σ Ε Ν Ο Τ Η Τ Α Σ Γ΄**

**Ε Ν Ο Τ Η Τ Α (Δ΄) ΣΕΛΙΔΑ: Δ(1)**

|  |  |
| --- | --- |
| **ΣΧΟΛ. ΕΤΟΣ 1982-83**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 178**   * ΑΓΟΡΙΑ:101 (57%) * ΚΟΡΙΤΣΙΑ:77 (43%)   **ΑΡΙΣΤΕΥΣΑΝΤΕΣ: 21 (11,8%)**   * ΑΓΟΡΙΑ: 7 (33%) * ΚΟΡΙΤΣΙΑ: 14 (67%)   *18 από αστική περιοχή*  *3 από αγροτική περιοχή*  **ΑΠΟΡΡΙΦΘΕΝΤΕΣ: 8(4,5%)**   * Λόγω απουσιών: 3 * Λόγω βαθμού: 5   **ΠΡΟΕΛΕΥΣΗ ΜΑΘΗΤΩΝ**   * Αστικό περιβάλλον: 70(39,3%) * Αγροτικό περιβάλλον: 108(60,7%)   *Βάσει Απολυτηρίων 146 από αστική περιοχή και 32 από αγροτική περιοχή.*  **ΣΧΟΛ. ΕΤΟΣ 1983 – 84**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 157**   * ΑΓΟΡΙΑ: 86 (55%) * ΚΟΡΙΤΣΙΑ: 71 (45%)   **ΑΡΙΣΤΕΥΣΑΝΤΕΣ: 35 (22,3%)**   * ΑΓΟΡΙΑ: 14 (40%) * ΚΟΡΙΤΣΙΑ: 21 (60%)   *29 από αστική περ. & 6 από αγροτική περ.*  **ΑΠΟΡΡΙΦΘΕΝΤΕΣ: 7(4,5%)**   * Λόγω απουσιών: 6 * Λόγω βαθμού: 1   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον:   **ΣΧΟΛ. ΕΤΟΣ 1984 – 85**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 154**   * ΑΓΟΡΙΑ: 83 (54%) * ΚΟΡΙΤΣΙΑ: 71 (46%)   **ΑΡΙΣΤΕΥΣΑΝΤΕΣ: 40 (26%)**   * ΑΓΟΡΙΑ: 15 (37,5%) * ΚΟΡΙΤΣΙΑ: 25 (62,5%)   *34 από αστική περιοχή*  *6 από αγροτική περιοχή*  **ΑΠΟΡΡΙΦΘΕΝΤΕΣ: 5(3,2%)**   * Λόγω απουσιών: 4 * Λόγω βαθμού: 1   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1970, 1971, 1969(10), 1968(2), 1967(1)**  **ΤΡΙΕΤΙΑ: 1982-83 / 1983-84 / 1984-85**    Στα πινακίδια (Δ) καταχωρίζονται στοιχεία τα οποία αφορούν την τριετία 1982-85. Έτος εγγραφής στην Α΄ τάξη είναι το 1982, κι έτος απόλυσης από τη Γ΄ τάξη το 1985. Τα έτη γέννησης των μαθητών (-τριών) είναι, κυρίως, τα έτη 1970 και 1971, ενώ ευρέθησαν 10 γεννηθέντες το 1969, 2 γεννηθέντες το 1968 κι ένας γεννηθείς το 1967.  α) Παρατηρώντας το Σύνολο των μαθητών διαπιστώνουμε ότι στην Α΄ τάξη του σχολ. έτους 1982-83 ενεγράφησαν 178 μαθητές (-τριες). Κατά το επόμενο σχολ. έτος (1983-84) στη Β΄ τάξη προήχθησαν 157 μαθητές. Η σχετικά μικρή μείωση, που παρατηρείται, εξηγείται, αφενός, με τους 8 συνολικά Απορριφθέντες του σχολ. έτους 1982-83 κι, αφετέρου, από τις αποχωρήσεις – μετεγγραφές προς άλλα Σχολεία του Νομού ή της επικράτειας. Οι αποχωρήσεις – προς άλλα Σχολεία είναι πολύ λιγότερες σε σύγκριση με τα δύο προηγούμενα σχολ. έτη στα οποία πολλοί μαθητές (-τριες) είχαν μετεγγραφεί “μαζικά” στο 7ο Γυμνάσιο για την επάνδρωσή του. Αυτή η μετακίνηση και αναδιάταξη τού μαθητικού δυναμικού, που καταγράφηκε στους πίνακες Β΄ και Γ΄, φαίνεται πως έχει ολοκληρωθεί, οπότε παρατηρούμε μία ομαλοποίηση του αριθμού των μαθητών του Σχολείου, με μικρές μεταβολές που οφείλονται είτε στους Απορριφθέντες (που μειώνουν τον αριθμό από τάξη σε τάξη), είτε σε μετεγγραφές. Στο θέμα τής μετεγγραφής, μάλιστα, παρατηρούμε και την αντίστροφη πορεία. Δηλαδή, δεν έχουμε μονάχα αποχωρήσεις προς άλλα Σχολεία, αλλά έχουμε και μαθητές (-τριες) που μετεγγράφονται από άλλα Σχολεία στο 1ο Γυμνάσιο. Έτσι εξηγείται και η σχεδόν μηδενική μείωση των μαθητών (-τριών) που προήχθησαν από τη Β΄ τάξη (157 μαθ.) στη Γ΄ τάξη (154 μαθ.), παρότι στη Β΄ τάξη κατά το σχολ. έτος (1983-84) απερρίφθησαν 7 μαθητές. |

**ΣΕΛΙΔΑ: Δ(2)**

Γενικότερα οι αριθμοί των μετεγγραφών από και προς το 1ο Γυμνάσιο είναι μικροί και δεν αλλοιώνουν την εικόνα του, και γι’ αυτόν τον λόγο, συνήθως, δεν καταγράφονται.

Ως προς το φύλο των μαθητών (-τριών) παρατηρούμε και σ΄ αυτήν την τριάδα, όπως και στην προηγούμενη, μικρή υπεροχή των Αγοριών έναντι των Κοριτσιών, η οποία σε ποσοστιαία απεικόνιση κυμαίνεται σε 55%, περίπου, για τα Αγόρια και 45% για τα Κορίτσια. (101 Αγόρια – 77 Κορίτσια) στην Α΄ τάξη (86 Αγόρια – 71 Κορίτσια) στη Β΄ τάξη. (83 Αγόρια – 71 Κορίτσια) στη Γ΄ τάξη.

β) Σχετικά με τους Αριστεύσαντες της τριετίας παρατηρούμε το εξής:

β.1) Και σ΄ αυτή την τριάδα επιβεβαιώνεται η υπεροχή των Κοριτσιών έναντι των Αγοριών, κάτι που το έχουμε παρατηρήσει από την αρχή της παρούσης εργασίας. Δημιουργείται, ωστόσο, η αίσθηση ότι η ψαλίδα της διαφοράς κάπως “κλείνει” και δεν έχουμε σ΄ αυτή την τριάδα τις χαοτικές διαφορές που παρατηρήθηκαν σε προηγούμενες τριάδες ανάμεσα στ’ Αγόρια και στα Κορίτσια. Ίσως να είναι και συγκυριακό και θα επιβεβαιωθεί ή θα διαψευσθεί στη συνέχεια. Το γεγονός, πάντως, ότι τ΄ Αγόρια υπερέχουν πληθυσμιακά σε απόλυτους αριθμούς “ανεβάζει” την υπεροχή των Κοριτσιών στο θέμα της Αριστείας. Αυτό το στοιχείο τής υπεροχής των Κοριτσιών στο θέμα της Αριστείας επαναλαμβάνεται σταθερά μέχρι τώρα και μας οδηγεί σ΄ ένα μάλλον βέβαιο χαρακτηριστικό μοτίβο της μαθητικής ζωής, σύμφωνα με το οποίο τα Κορίτσια πετυχαίνουν καλύτερες επιδόσεις και υπερέχουν έναντι των Αγοριών στο θέμα της Αριστείας. Θα εξακολουθήσουμε, βέβαια, να το παρακολουθούμε το φαινόμενο αυτό, και στο τέλος της δεκαετίας τού 80 θα προσπαθήσουμε να το ερμηνεύσουμε.

β.2) Και σ’ αυτήν την τριάδα (όπως και σε προηγούμενες) παρατηρούμε αύξηση των Αριστευσάντων όσο προχωράνε οι μαθητές από την Α΄ προς τη Γ΄ τάξη. Έτσι (βάσει των στοιχείων) στην Α΄ τάξη (σχ. Έτος 1982-83) αριστεύει το 11,8% των μαθητών της τάξης. Κατά το επόμενο σχολ. έτος (1983-84) στη Β΄ τάξη αριστεύει το 22,3% (διπλασιασμός των Αριστευσάντων ο οποίος, οπωσδήποτε εκπλήσσει). Και στο τελευταίο έτος της τριάδας (1984-85), στην Γ΄ τάξη αριστεύει το 26% των μαθητών (-τριών). Κι αυτό το στοιχείο θα εξακολουθούμε να το παρακολουθούμε μέχρι το τέλος της δεκαετίας κι εκεί θ΄ αποπειραθούμε να το ερμηνεύσουμε.

β.3) Ένα καινούργιο στοιχείο που υπεισέρχεται στην έρευνα είναι η προέλευση των Αριστούχων, κάτι που μέχρι τώρα δεν είχε συμβεί σε προηγούμενες τριάδες μαθητών. Αν, δηλαδή οι αριστεύσαντες προέρχονται από Δημοτικά Σχολεία τού αστικού ιστού ή από Δημοτικά Σχολεία Κοινοτήτων. Κι αυτή η παράμετρος θα καταγράφεται εφεξής.

Σύμφωνα με τα στοιχεία που συλλέξαμε έχουμε τα εξής δεδομένα:

**Ι.** **Σχολ. έτος 1982-83 – Τάξη Α΄**- Αριστεύσαντες 21 συνολικά. Οι 18 προέρχονται από σχολικές μονάδες αστικού περιβάλλοντος (Δημοτικά Σχολεία του Δήμου Τρικκαίων, κυρίως) και 3 από σχολικές μονάδες αγροτικών περιοχών (Δημοτικά Σχολεία Κοινοτήτων).

**ΙΙ. Σχολ. έτος 1983-84 – Τάξη Β΄**- Αριστεύσαντες 35 συνολικά. Οι 29 προέρχονται από σχολικές μονάδες αστικού περιβάλλοντος. Οι 6 από σχολεία αγροτικών περιοχών.

**ΙΙΙ. Σχολ. έτος 1984-85 – Τάξη Γ΄**- Αριστεύσαντες 40 συνολικά. Οι 34 προέρχονται από σχολικές μονάδες αστικού περιβάλλοντος. Οι 6 από αγροτικές περιοχές.

**ΣΕΛΙΔΑ: Δ(3)**

Διευκρίνιση: Σ’ αυτή την παράμετρο λήφθηκε υπ’ όψιν το Δημοτικό Σχολείο από το οποίο είχαν αποφοιτήσει οι μαθητές. Για τη συγκεκριμένη τριάδα, όπως θα καταγραφεί και στη συνέχεια στο πεδίο “ΠΡΟΕΛΕΥΣΗ ΜΑΘΗΤΩΝ” έχουμε με το εξής δεδομένο, το οποίο το προκαταγράφουμε εδώ, ώστε να μην οδηγηθούμε σε λάθος συμπεράσματα. Το δεδομένο είναι το εξής:

Σύμφωνα με το Απολυτήριο των Δημοτικών Σχολείων 146 μαθητές(-τριες) (ποσοστό 82%) προέρχονται από Δημοτικό Σχολεία αστικού περιβάλλοντος (Δήμος Τρικκαίων) και 32 μαθητές (-τριες) ποσοστό 18%) προέρχονται από Δημοτικά Σχολεία Κοινοτήτων. Δεν λαμβάνεται υπ’ όψιν καθόλου η παράμετρος της εγγραφής σε Δήμους ή Κοινότητες ( τα Δημοτολόγια). Εκεί τα δεδομένα (όπως θα δούμε) είναι διαφορετικά. Δεν πρέπει, λοιπόν, να ωθηθούμε σ΄ ένα βεβιασμένο συμπέρασμα του τύπου ότι οι μαθητές των αστικών κέντρων έχουν περισσότερες δυνατότητες σε σύγκριση με τους μαθητές που προέρχονται από κοινοτικές περιοχές. Δεν αποκλείεται να συμβαίνει κι αυτό, αλλά ας μη βιαστούμε να το συμπεράνουμε. Βασισμένοι σε απλές μαθηματικές πράξεις βγάζουμε σωστότερο συμπέρασμα. Δηλαδή:

ΤΑΞΗ Α’ (σχολ. έτος 1982-83) Αριστεύσαντες 21

Σύνολο μαθητών προέρχονται από αστικό περιβάλλον 146

Σύνολο μαθητών προέρχονται από Κοινότητες 32

Αριστεύσαντες 18 και 3 αντίστοιχα

146 18

100 χ; 18x 100/146 = 1800/146 = 12,3% του συνόλου είναι οι από αστικό περιβάλλον αριστεύσαντες.

32 3

100 χ; 3x 100/32 = 300/32 = 9,4% του συνόλου είναι οι από Κοινότητες αριστεύσαντες

Χρησιμοποιώντας αυτό που εμείς μάθαμε ως «απλή μέθοδος των τριών» για τη Β΄ τάξη διαπιστώσαμε ότι το ποσοστό των Αριστευσάντων αντιστοιχεί στο 19,9% για όσους μαθητές (-τριες) προέρχονται από αστικά Σχολεία, και σε 18,75% για όσους μαθητές (-τριες) προέρχονται από Σχολεία Κοινοτήτων. Για τη Γ’ τάξη τα αντίστοιχα ποσοστά κυμαίνονται στο 23,3% για μαθητές (-τριες) που προέρχονται από Δημοτικά Σχολεία του αστικού ιστού, και στο 18,75% για μαθητές (-τριες) που προέρχονται από Δημοτικά Σχολεία Κοινοτήτων.

Δηλαδή, ενώ σε απόλυτους αριθμούς δημιουργείται η εντύπωση ότι οι προερχόμενοι από Σχολεία τού αστικού ιστού υπερέχουν στο θέμα της Αριστείας έναντι των μαθητών (-τριών) που προέρχονται από Σχολεία Κοινοτήτων, αυτή η εντύπωση διαψεύδεται, όταν η παράμετρος αυτή αναλυθεί. Υπερέχουν, βέβαια, οι προερχόμενοι από Δημοτικά Σχολεία της πόλης, αλλά αυτή η υπεροχή είναι σχετικά μικρή.

Είναι, πάντως, η πρώτη καταγραφή αυτής της παραμέτρου και τα συμπεράσματα που διατυπώθηκαν είναι κάπως πρόσκαιρα. Η συνέχεια θα δείξει αν αυτές οι πρώτες εκτιμήσεις είναι σωστές ή όχι.

**ΣΕΛΙΔΑ: Δ(4)**

γ) Σχετικά με τους ΑΠΟΡΡΙΦΘΕΝΤΕΣ, που καταγράφονται στο τρίτο σημείο των πινακιδίων παρατηρούμε μία σταθερή “απώλεια” η οποία κυμαίνεται περί 4% των μαθητών (-τριών) στη συγκεκριμένη τριάδα μαθητών (-τριών) και στα τρία σχολ. έτη.

δ) Ως προς την ΠΡΟΕΛΕΥΣΗ των μαθητών παρατηρούμε και σ΄ αυτή την τριάδα την ίδια αντινομία που έχει παρατηρηθεί και σε προηγούμενες τριάδες. Ανάλογα με το κριτήριο βάσει του οποίου αντικρίζουμε τα θέμα τής προέλευσης των μαθητών (-τριών) δημιουργείται και μία διαφορετική πραγματικότητα:

δ.1) Λαμβάνοντας υπ’ όψιν το κριτήριο της καταγραφής στα Δημοτολόγια Δήμων και Κοινοτήτων η εικόνα δείχνει μία σαφή υπεροχή των μαθητών (-τριών) που προέρχονται από Κοινότητες. Τα αριθμητικά δεδομένα έχουν ως εξής: 108 (60,7%) των μαθητών (-τριών) προέρχονται από Κοινότητες, και 70 (39,3%) μαθητές (-τριών) προέρχονται από τον Δήμο Τρικκαίων (κυρίως).

δ.2) Αντίθετα, βασισμένοι στο κριτήριο των Απολυτηρίων των Δημοτικών Σχολείων, στα οποία είχαν φοιτήσει οι μαθητές (-τριες) πριν την εγγραφή τους στο Γυμνάσιο, η εικόνα αντιστρέφεται. Τα αριθμητικά δεδομένα έχουν ως εξής: 146 μαθητές (-τριες) (82%) προέρχονται από Δημοτικά Σχολεία του Δήμου Τρικκαίων, και 32 μαθητές (-τριες) (18%) προέρχονται από Δημοτικά Σχολεία Κοινοτήτων. Οι Κοινότητες οι οποίες, συνήθως, καταγράφονται είναι: Παλαιόπυργος, Ζηλευτή, Αρδάνι και σπανιότερα η Κοινότητες της Ράξας και σποραδικά η Κοινότητα του Ριζώματος.

Αυτή η αντινομία, την οποία έχουμε παρατηρήσει σε προηγούμενες ενότητες (πιθανότατα θα την παρατηρήσουμε και σε κατοπινές) είναι δείγμα της αστικοποίησης της ελληνικής κοινωνίας. Έχει, βέβαια, επισημανθεί αυτό και στις προηγούμενες ενότητες.

**ΣΥΜΠΕΡΑΣΜΑΤΑ ΑΠΟ ΤΗ Δ΄ΕΝΟΤΗΤΑ**

1. Ως προς το φύλο των μαθητών (-τριών) παρατηρήθηκε μία μικρή υπεροχή των Αγοριών έναντι των Κοριτσιών. Αγόρια 55% περίπου – κορίτσια 45%.
2. Στο θέμα της Αριστείας η υπεροχή των κοριτσιών επιβεβαιώθηκε και σ΄ αυτήν την τριάδα.
3. Οι Απορριφθέντες κυμαίνονται περί το 4%
4. Στο θέμα της προέλευσης παρατηρούμε την αντινομία, που παρατηρήθηκε και σε προηγούμενες ενότητες, αναλόγως του κριτηρίου προσέγγισης της παραμέτρου αυτής.

**Τ Ε Λ Ο Σ Τ Η Σ Ε Ν Ο Τ Η Τ Α Σ Δ΄**

**Ε Ν Ο Τ Η Τ Α (Ε΄) ΣΕΛΙΔΑ: Ε(1)**

|  |  |
| --- | --- |
| **ΣΧΟΛ. ΕΤΟΣ 1983-84**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 160**   * ΑΓΟΡΙΑ:94 (59%) * ΚΟΡΙΤΣΙΑ:66 (41%)   **ΑΡΙΣΤΕΥΣΑΝΤΕΣ: 33 (20,6%)**   * ΑΓΟΡΙΑ: 13 (39%) * ΚΟΡΙΤΣΙΑ: 20 (61%)   *32 από αστική περ. & 1 από αγροτική περ.*  **ΑΠΟΡΡΙΦΘΕΝΤΕΣ: 14(8,75%)**   * Λόγω απουσιών: 7 * Λόγω βαθμού: 7   **ΠΡΟΕΛΕΥΣΗ ΜΑΘΗΤΩΝ** (βάσει απολυτηρ.)   * Αστικό περιβάλλον: 65(39%) * Αγροτικό περιβάλλον: 102(61%)   *157από αστ. περιοχή και 21 από αγρ. περιοχή βάσει του κριτηρίου Δημοτ. Σχολ.*  **ΣΧΟΛ. ΕΤΟΣ 1984 – 85**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 155**   * ΑΓΟΡΙΑ: 91 (58,7%) * ΚΟΡΙΤΣΙΑ: 64 (41,3%)   **ΑΡΙΣΤΕΥΣΑΝΤΕΣ: 35 (22,6%)**   * ΑΓΟΡΙΑ: 14 (40%) * ΚΟΡΙΤΣΙΑ: 21 (60%)   *34 από αστική περ. & 1 από αγροτική περ.*  **ΑΠΟΡΡΙΦΘΕΝΤΕΣ: 15(9,7%)**   * Λόγω απουσιών: 14 * Λόγω βαθμού: 1   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον:   **ΣΧΟΛ. ΕΤΟΣ 1985 – 86**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 153**   * ΑΓΟΡΙΑ: 89 (58,2%) * ΚΟΡΙΤΣΙΑ: 64 (41,8%)   **ΑΡΙΣΤΕΥΣΑΝΤΕΣ: 41 (26,8%)**   * ΑΓΟΡΙΑ: 18 (44%) * ΚΟΡΙΤΣΙΑ: 23 (56%)   *39 από αστική περιοχή*  *2 από αγροτική περιοχή*  **ΑΠΟΡΡΙΦΘΕΝΤΕΣ: 12(7,8%)**   * Λόγω απουσιών: 11 * Λόγω βαθμού: 1   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1971 / 1972 / 1970 (4) / 1969 (5) / 1968 (3)**  **ΤΡΙΕΤΙΑ: 1983-84 / 1984-85 / 1985-86**  Στα πινακίδια τής Ε΄ ενότητας καταχωρίζονται στοιχεία τα οποία αφορούν την τριετία 1983-1986. Έτος εγγραφής των μαθητών (-τριών) στην Α΄ τάξη είναι το 1983, κι έτος αποφοίτησης από το Γυμνάσιο το 1986. Τα έτη γέννησης των μαθητών είναι, κυρίως, τα έτη 1971 και 1972, ενώ ευρέθησαν και 4 γεννηθέντες το 1970, 5 το 1969 και 3 το 1968.  α) Παρατηρώντας το ΣΥΝΟΛΟ των μαθητών διαπιστώνουμε ότι στην Α΄ τάξη του σχολ. έτους 1983-84 ενεγράφησαν 160 μαθητές(-τριες). Συγκρίνοντας τις αντίστοιχες εγγραφές στις προηγούμενες ενότητες διαπιστώνουμε, γενικά, μία μείωση του μαθητικού πληθυσμού του 1ου Γυμνασίου από έτος σε έτος, με εξαίρεση το σχολ. έτος 1981-82. Συγκεκριμένα:  **Α’ ΤΑΞΗ**  **1983-84**  **(160)**  **1982-83**  **(178)**  **1981-82**  **(280)**  **1980-81**  **(221)**  **1979-80**  **(261**)  Στην ανωτέρω κλίμακα απεικονίζονται οι εγγραφές των μαθητών (-τριών) στην Α΄ τάξη σε κάθε σχολ. έτος από όσα μέχρι τώρα έχουν μελετηθεί. Με εξαίρεση το σχολ. έτος 1981-82 κατά το οποίο έχουμε την ανώτερη σε αριθμό εγγραφή μαθητών στο 1ο Γυμνάσιο Τρικάλων (280) ( κι αυτόν τον αριθμό μάλλον δεν θα τον ξανασυναντήσουμε), γενικά, διαπιστώνουμε “ αθρόες” μετεγγραφές προς το 7ο Γυμνάσιο, στα πλαίσια ανακατανομής του μαθητικού πληθυσμού. Έχουμε, επίσης, και την ίδρυση περιφερειακού Γυμνασίου (Γυμνάσιο |

**ΣΕΛΙΔΑ: Ε(2)**

Ριζώματος) τα οποία απορροφούν μαθητές Κοινοτήτων, οι οποίοι σε προηγούμενα σχολικά έτη εγγράφονταν στο 1ο Γυμνάσιο. Αυτές οι παράμετροι δίνουν μία λογική και πειστική εξήγηση στην προϊούσα μείωση των εγγραφόμενων στο 1ο Γυμνάσιο μαθητών (-τριών). Είναι ένα στοιχείο που θα το παρακολουθήσουμε να εξελίσσεται κατά τα επόμενα σχολ. έτη. Μια δημογραφική κάμψη θα μπορούσε, ίσως, να θεωρηθεί παράγοντας, που σε συνδυασμό με τους άλλους δύο που προαναφέρθηκαν, να συντείνει στην πληθυσμιακή συρρίκνωση. Κάτι τέτοιο, ωστόσο, η παρούσα μελέτη δεν δύναται να το διερευνήσει και να το επιβεβαιώσει.

Μείωση παρατηρείται, επίσης, και στην από σχολ. έτος σε σχολ. έτος πρόοδο των μαθητών. Από τους 160 μαθητές (-τριες) (1983-84) μετακινήθηκαν προς τη Β΄ τάξη 155 μαθητές (-τριες). Και από αυτούς τους 155 μετακινήθηκαν προς τη Γ΄ τάξη 153. Οι μειώσεις, βέβαια, είναι μικρές και δεν αντιστοιχούν στον κατ’ έτος αριθμό των ΑΠΟΡΡΙΦΘΕΝΤΩΝ. Παρατηρώντας τα πινακίδια της Ε΄ ενότητας διαπιστώνουμε ότι οι Απορριφθέντες κάθε σχολικού έτους είναι, στη συγκεκριμένη τριάδα, αρκετοί (14, 15, 12 αντίστοιχα για κάθε σχολ. έτος. Αυτή η Απόρριψη, ωστόσο, δεν φαίνεται να επιδρά στον κατ’ έτος αριθμό των μαθητών, καθώς η Απόρριψη δεν οδηγεί (ή συνήθως δεν οδηγεί) και σε διακοπή των σπουδών. Οι μαθητές αυτοί εξακολουθούν να συνυπολογίζονται στη δύναμη του Σχολείου, συνεχίζουν να καταγράφονται στο Μητρώο, και μάλιστα και σε σχολικά έτη που ξεπερνούν τα χρονικά όρια της τριάδας. Αυτό σημαίνει ότι παρακολουθούν ως διετείς κάποιες χρονιές. Παράλληλα έχουμε και μεταγραφές μαθητών (-τριών) από και προς το 1ο Γυμνάσιο όχι, όμως, πολύ σημαντικές αριθμητικά.



Ως προς το φύλο και σ΄ αυτήν την τριάδα διαπιστώνουμε μία υπεροχή των Αγοριών έναντι των Κοριτσιών τής ποσοστιαίας τάξης του 60% Αγόρια προς 40% Κορίτσια, περίπου.

β) Ως προς τους **ΑΡΙΣΤΕΥΣΑΝΤΕΣ** μαθητές (-τριες) κι εδώ (όπως και σ’ όλες τις προηγούμενες τριάδες) η υπεροχή των Κοριτσιών έναντι των Αγοριών είναι εμφανής, όχι τόσο στα ποσοστά Αριστείας (και σ’ αυτά φαίνεται η υπεροχή), όσο από τον αριθμό των Αγοριών και των Κοριτσιών. Δηλαδή, ενώ σε απόλυτους αριθμούς τα Κορίτσια μειονεκτούν έναντι των Αγοριών (όπως διαπιστώθηκε στην τελευταία παράγραφο του εδαφίου-α-) υπερέχουν έναντι των Αγοριών στο θέμα της Αριστείας.

Για παράδειγμα: Στην Α΄ τάξη (σχολ. έτος 1983-84)

Από τα 66 Κορίτσια αρίστευσαν τα 20 (30%)

Από τα 94 Αγόρια αρίστευσαν τα 13 (13%)

Ανάλογες μετρήσεις μπορούν να γίνουν και στα υπόλοιπα σχολ. έτη. Οι αριθμοί “μιλάνε” και αποκαλύπτουν αυτό που έχουμε διαπιστώσει παντού έως τώρα, δηλαδή την υπεροχή των Κοριτσιών στο θέμα της Αριστείας. \*(ΠΑΡΑΤΗΡΗΣΗ 1 σελ. Ε3)

γ) **ΑΠΟΡΡΙΦΘΕΝΤΕΣ**: Στη συγκεκριμένη τριάδα δεν είναι και λίγοι. Κυμαίνονται περί το 8,5%, κατά μέσο όρο.

Στις προηγούμενες τριάδες έχουμε την εξής εικόνα:

Α΄ τριάδα 4,1% Β΄ Τριάδα 1,75% Γ ΄Τριάδα 3,8% Δ΄ Τριάδα 4%

Τα παραπάνω ποσοστά προκύπτουν ως Μ.Ο. των Απορριφθέντων κάθε σχολικού έτους, όπως αυτοί έχουν καταγραφεί στους προηγούμενους πίνακες (Α,Β,Γ,Δ,Ε). Η τελευταία τριάδα μας δίνει ένα αρκετά μεγάλο ποσοστό Απορριφθέντων τής τάξης του 8,75% κατά Μ.Ο. και σε απόλυτο αριθμό 15 μαθητές κατ’ έτος, περίπου. Οπωσδήποτε σε σύγκριση με τις προηγούμενες τριάδες αυτή η αλματώδης αύξηση των Απορριφθέντων προξενεί εντύπωση. Πιθανότατα να είναι συγκυριακή, οπωσδήποτε δυσεξήγητη, και θα παρακολουθεί και στις επόμενες τριάδες.

**ΣΕΛΙΔΑ: Ε(3)**

δ) Αναφορικά με την **ΠΡΟΕΛΕΥΣΗ** των μαθητών (-τριών) παρατηρούμε και σ΄ αυτήν την τριάδα το ίδιο φαινόμενο που παρατηρήθηκε και στις προηγούμενες. Ανάλογα, δηλαδή, με το κριτήριο που χρησιμοποιούμε για την εξαγωγή συμπεράσματος παίρνουμε και διαφορετικό συμπέρασμα. Ήτοι:

α) Με βάση το κριτήριο της εγγραφής στα Δημοτολόγια Δήμων ή Κοινοτήτων 65 μαθητές (-τριες) (39%) προέρχονται από αστικό περιβάλλον (Δήμος Τρικκαίων), ενώ 102 μαθητές (-τριες) προέρχονται από Κοινότητες του Νομού. Φαίνεται, δηλαδή, ότι το 1ο Γυμνάσιο “τροφοδοτείται” με μαθητές (\_τριες) που στην πλειοψηφία τους προέρχονται από αγροτικές περιοχές.

β) Αντίθετα, χρησιμοποιώντας ως κριτήριο τα Απολυτήρια Δημοτικών Σχολείων, στα οποία φοίτησαν οι μαθητές (-τριες) πριν την εγγραφή τους στο 1ο Γυμνάσιο, η εικόνα αλλάζει εντελώς. Έτσι 157 μαθητές (-τριες) (88%) φοίτησαν σε Δημοτικά Σχολεία του Δήμου Τρικκαίων και 21 μαθητές (-τριες) (12%) φοίτησαν σε Κοινοτικά Δημοτικά Σχολεία. Επισημάναμε προηγουμένως στην αρχή της σελίδας Ε2 τη λειτουργία περιφερειακών Γυμνασίων (Γυμνάσιο Ριζώματος) τα οποία απορροφούν αρκετά μεγάλο αριθμό μαθητών (-τριών) που προέρχονται από Κοινότητες γειτονικές προς τα Γυμνάσια αυτά. Αυτό έχει ως αποτέλεσμα λίγες μόνο Κοινότητες να έχουν απομείνει, για να “τροφοδοτούν” με μαθητικό δυναμικό το 1ο Γυμνάσιο. Οι Κοινότητες αυτές είναι ο Παλαιόπυργος, το Αρδάνι, η Ζηλευτή, η Κρινίτσα. Από αυτές τις Κοινότητες προήλθαν στο συγκεκριμένο σχολ. έτος (1983-84) 21 μαθητές συνολικά. Αυτός ο αριθμός φανερώνει ότι τα Σχολεία των Κοινοτήτων αρχίζουν να συρρικνώνονται πληθυσμιακά. Το κριτήριο (β) κρίνεται ως πιο αξιόπιστο συγκριτικά με το κριτήριο (α). Μας δίνει πιο αξιόπιστα στοιχεία και φανερώνει την πραγματικότητα τής ελληνικής κοινωνίας, η οποία απομακρύνεται από τις Κοινότητες και αστικοποιείται.

\*(ΠΑΡΑΤΗΡΗΣΗ) 1) Σχετικά με την προέλευση όσων αρίστευσαν. Καταγράφεται ως παρατήρηση στο τέλος της Ε΄ Ενότητας η παράμετρος αυτή ώστε να ειδωθεί κάτω από το πρίσμα όσων σημειώθηκαν στο (β) πεδίο της σελ. Ε (2), σχετικά με την προέλευση των μαθητών.

**Α΄ - Σχολ. έτος 1983-84 – ΑΡΙΣΤΕΥΣΑΝΤΕΣ 33** – *Από αστικό περιβάλλον 32 (20,4%)*

*Από Κοινοτικό περιβάλλον 1 (4,75%)*

**Β΄ - Σχολ. έτος 1984-85 – ΑΡΙΣΤΕΥΣΑΝΤΕΣ 35** – *Από αστικό περιβάλλον 34 (21,7%)*

*Από Κοινοτικό περιβάλλον 1 (4,75)%*

**Γ΄ - Σχολ. έτος 1985-86 – ΑΡΙΣΤΕΥΣΑΝΤΕΣ 41** – *Από αστικό περιβάλλον 39 (24,8%)*

*Από αγροτικό περιβάλλον 2 (9,5%)*

Οι παραπάνω καταγραφές προσπαθούν αποτυπώσουν την εικόνα της Αριστείας σε συνδυασμό με την προέλευση των μαθητών. Τα ποσοστά της Αριστείας υπολογίστηκαν με βάση των αριθμό των μαθητών που καταγράφηκε στο πεδίο (β) της σελίδας Ε(2). Έτσι για τους προερχόμενους από αστικό περιβάλλον βάση υπολογισμού του ποσοστού επί τοις % αποτέλεσε ο αριθμός 157. Για τους προερχόμενους από αγροτικό περιβάλλον βάση υπολογισμού τού ποσοστού επί τοις % αποτέλεσε ο αριθμός 21.

Μια πρώτη απόπειρα υπολογισμού αυτής της παραμέτρου είχε γίνει στην Ενότητα Δ [(εδάφιο β3 – Σελίδα Δ(3)]. Εκεί είχε καταδειχτεί μία σχετική ισορροπία στο θέμα της Αριστείας ανάμεσα στους μαθητές (-τριες), που προέρχονται από αστικό περιβάλλον και στους μαθητές που προέρχονται από αγροτικές περιοχές. Αυτή η ισορροπία στην παρούσα ενότητα φαίνεται πως ανατρέπεται υπέρ των προερχομένων από αστικό περιβάλλον μαθητών. Δεν βιαζόμαστε να το κρίνουμε και θα περιμένουμε να παρακολουθήσουμε την εξέλιξη αυτής της παραμέτρου και στις κατοπινές τριάδες μαθητών.

**ΣΕΛΙΔΑ: Ε(4)**

Διευκρινίζουμε ότι με τον όρο “αγροτικό περιβάλλον” εννοούμε τους μαθητές και τις μαθήτριες που έχουν αμιγώς προέλευση κοινοτική. Δηλαδή είναι εγγεγραμμένοι στα Μητρώα κάποιας Κοινότητας και αποφοίτησαν από Δημοτικό Σχολείο κάποιας Κοινότητας. Όλοι οι υπόλοιποι μαθητές, που μπορεί να είναι εγγεγραμμένοι σε Μητρώα Κοινοτήτων, αλλά φοίτησαν σε Δημοτικά Σχολεία κάποιου Δήμου συγκαταλέγονται στους από αστικό περιβάλλον προερχομένους μαθητές (-τριες).

**ΣΥΜΠΕΡΑΣΜΑΤΑ ΑΠΟ ΤΗΝ Ε΄ ΕΝΟΤΗΤΑ**

α) Αρχίζει να διαφαίνεται μία πληθυσμιακή συρρίκνωση του 1ου Γυμνασίου, η οποία εξηγήθηκε στο τέλος της σελ. Ε΄(1) στην πρώτη παράγραφο της σελ. Ε΄ (2). Ως προς το φύλο των μαθητών (-τριών) τα Αγόρια υπερέχουν πληθυσμιακά και σ΄ αυτήν την τριάδα.

β) Ως προς τους ΑΡΙΣΤΕΥΣΑΝΤΕΣ επιβεβαιώθηκε και σ΄ αυτή την τριάδα η υπεροχή των Κοριτσιών. Οι αριστεύσαντες που προέρχονται από Δημοτικά Σχολεία των Δήμων φαίνεται ότι υπερτερούν έναντι των μαθητών που προέρχονται από Δημοτικά Σχολεία των Κοινοτήτων.

γ) Οι ΑΠΟΡΡΙΦΘΕΝΤΕΣ αυτής της τριάδας είναι αρκετοί, αγγίζουν το 8% του συνόλου των μαθητών κι αυτό οπωσδήποτε παραξενεύει.

δ) Η ίδια αντινομία που παρατηρήθηκε και σε προηγούμενες τριάδες επαναλήφθηκε και σ΄ αυτήν, όσον αφορά το θέμα της προέλευσης των μαθητών (-τριων). Η αλλαγή του κριτηρίου αλλάζει εντελώς το αποτέλεσμα. [Σελ. Ε(3)].

**Τ Ε Λ Ο Σ Τ Η Σ Ε Ν Ο Τ Η Τ Α Σ Ε΄**

**Ε Ν Ο Τ Η Τ Α (ΣΤ΄) ΣΕΛΙΔΑ: ΣΤ(1)**

|  |  |
| --- | --- |
| **ΣΧΟΛ. ΕΤΟΣ 1984-85**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 144**   * ΑΓΟΡΙΑ:77 (53,5%%) * ΚΟΡΙΤΣΙΑ:67 (46,5%)   **ΑΡΙΣΤΕΥΣΑΝΤΕΣ: 32 (22,2%)**   * ΑΓΟΡΙΑ: 13 (40,6%) * ΚΟΡΙΤΣΙΑ: 19 (59,4%)   *29 από αστική περιοχή*  *3 από αγροτική περιοχή*  **ΑΠΟΡΡΙΦΘΕΝΤΕΣ: 1(0,7%)**   * Λόγω απουσιών: 1 * Λόγω βαθμού: -   **ΠΡΟΕΛΕΥΣΗ ΜΑΘΗΤΩΝ**(Βάσει Δημοτολογ.)   * Αστικό περιβάλλον: 54(37,5%) * Αγροτικό περιβάλλον: 90(62,5%)   *114(79%) από αστική περιοχή και 30(29%) από αγροτική περιοχή(βάσει του κριτηρίου Δημοτ. Σχολ.)*  **ΣΧΟΛ. ΕΤΟΣ 1985 – 86**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 138**   * ΑΓΟΡΙΑ: 75 (54,3%) * ΚΟΡΙΤΣΙΑ: 63 (45,7%)   **ΑΡΙΣΤΕΥΣΑΝΤΕΣ: 35 (25,4%)**   * ΑΓΟΡΙΑ: 12 (34,3%) * ΚΟΡΙΤΣΙΑ: 23 (65,7%)   *32 από αστική περ. & 3 από αγροτική περ.*  **ΑΠΟΡΡΙΦΘΕΝΤΕΣ: 2(1,4%)**   * Λόγω απουσιών: 2 * Λόγω βαθμού: -   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον:   **ΣΧΟΛ. ΕΤΟΣ 1986 – 87**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 134**   * ΑΓΟΡΙΑ: 70 (52,2%) * ΚΟΡΙΤΣΙΑ: 64 (47,8%)   **ΑΡΙΣΤΕΥΣΑΝΤΕΣ: 31 (23%)**   * ΑΓΟΡΙΑ: 09 (29%) * ΚΟΡΙΤΣΙΑ: 22 (71%)   *28 από αστική περιοχή*  *3 από αγροτική περιοχή*  **ΑΠΟΡΡΙΦΘΕΝΤΕΣ: 03(2,2%)**   * Λόγω απουσιών: 03 * Λόγω βαθμού: -   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1972 / 1973 / 1969 / 1970 / 1971**  **ΤΡΙΕΤΙΑ: 1984-85 / 1985-86 / 1986-87**    Στα πινακίδια της Ενότητας ΣΤ΄ καταχωρίζονται στοιχεία τα οποία αφορούν την τριετία 1984 – 1987. Έτος εγγραφής των μαθητών (-τριών) στην Α΄ τάξη είναι το 1984, και έτος αποφοίτησης από το Γυμνάσιο το 1987. Τα έτη γέννησης των μαθητών (-τριών) είναι, κυρίως, τα έτη 1972 και 1973, ενώ ευρέθησαν στο Μητρώο (01) γεννηθείς το 1969, (01) γεννηθείς το 1970, και (05) γεννηθέντες το 1971.  α) Αναφορικά με το ΣΥΝΟΛΟ ΤΩΝ ΜΑΘΗΤΩΝ (-ΤΡΙΩΝ) στην Α΄ τάξη ( σχολ. έτος 1984-85) ενεγράφησαν 144 μαθητές. Παρατηρούμε μία έτι περαιτέρω μείωση τού μαθητικού πληθυσμού του 1ου Γυμνασίου Τρικάλων [(παρατηρείστε την κλίμακα της εξέλιξης του μαθητικού πληθυσμού στη σελ. Ε(1)]. Άκρως ενδιαφέρον στοιχείο, που προκύπτει από την παρατήρηση του πίνακα, είναι η κατά 50% μείωση του μαθητικού πληθυσμού του 1ου Γυμνασίου μέσα σε μία τριετία. Το σχολ. έτος 1981-82 είχαμε μία «απογείωση» με την εγγραφή 280 μαθητών (-τριών). Το σχολ. έτος 1984-85 οι εγγραφές στην Α’ τάξη είναι μόλις 144. Η ίδρυση πολλών σχολικών μονάδων, ακόμα και στην αγροτική ύπαιθρο, έχει επιδράσει καθοριστικά στην πληθυσμιακή φυσιογνωμία του 1ου Γυμνασίου. Πιθανή δημοσιογραφική συρρίκνωση, ίσως, να υποβοηθά αυτή την κατάσταση, αλλά αυτό μονάχα ως πιθανότητα αναφέρεται κι όχι ως βεβαιότητα, που προέκυψε από κάποια έρευνα.  Και στα επόμενα δύο έτη της τριάδας παρατηρούμε επιπλέον μικρή μείωση. Έτσι στη Β΄ τάξη (σχολ. έτος 1985-86) προβιβάζονται 138 μαθητές (-τριες), και στη Γ΄ τάξη 134 μαθητές (-τριες). Αυτή η μείωση οφείλεται σε μετεγγραφές μαθητών σε άλλες σχολ. μονάδες. Συγκεκριμένα βάσει των στοιχείων που αντλήθηκαν από το Μητρώο ( και δεν καταχωρίζονται στα πινακίδια) στην Α΄ τάξη είχαμε 6 μετεγγραφές, στη Β΄ τάξη 2, και στη Γ΄ τάξη 2. |

**ΣΕΛΙΔΑ: ΣΤ(2)**

Ως προς το φύλο των μαθητών (-τριών) και σ΄ αυτή την τριάδα παρατηρείται υπεροχή (μικρή) των Αγοριών έναντι των Κοριτσιών. Ωστόσο, στην συγκεκριμένη τριάδα αυτή η διαφορά δεν είναι σημαντική [δες τα πινακίδια – σελ Στ (1)].

β) Σχετικά με τους ΑΡΙΣΤΕΥΣΑΝΤΕΣ και σ΄ αυτή την τριάδα επαναλαμβάνεται το καθιερωμένο μοτίβο τής υπεροχής των κοριτσιών έναντι των Αγοριών, παρότι τα Κορίτσια υπολείπονται αριθμητικά. Στο σύνολο τους οι Αριστεύσαντες (Αγόρια και Κορίτσια) κυμαίνονται σε υψηλό ποσοστό που ξεπερνά το 22% και στα τρία σχολ. έτη. Αυτό έχει ήδη εμφανιστεί στις τρεις τελευταίες τριάδες μαθητών (-τριών) και δημιουργεί την εντύπωση ότι οι Αριστεύσαντες, προϊόντος του χρόνου, κι από τάξη σε τάξη αυξάνονται. Αυτό θα παρακολουθηθεί μέχρι το τέλος της δεκαετίας κι εκεί θα γίνει προσπάθεια ερμηνείας του.

Αναφορικά με την περιοχή προέλευσης των Αριστευσάντων (παρατηρώντας τις σημειώσεις στο περιθώριο των πινακιδίων) φαίνεται να παγιώνονται από αυτό που επισημάνθηκε στην Ε΄ Ενότητα (σελ. Ε3), ότι, δηλαδή, οι προερχόμενοι από αστικές περιοχές μαθητές (-τριες) υπερτερούν στο θέμα της Αριστείας συγκρινόμενοι με τους από αγροτικές περιοχές προερχόμενους μαθητές (-τριες). Ειδικότερα:

**Α΄ τάξη (1984 – 85)** Αριστεύει το 25% όσων προέρχονται από αστικά Σχολεία.

Αριστεύει το 10% όσων προέρχονται από αγροτικά Σχολεία.

**Β΄ τάξη (1985 – 86)** Αριστεύει το 28% όσων προέρχονται από αστικά Σχολεία.

Αριστεύει το 10% όσων προέρχονται από αγροτικά Σχολεία.

**Γ΄ τάξη (1986 – 87)** Αριστεύει το 24,6% όσων προέρχονται από αστικά Σχολεία.

Αριστεύει το 10% όσων προέρχονται από αγροτικά Σχολεία.

Βάση του υπολογισμού των επί τοις % ποσοστών είναι ο αριθμός 114 για τους μαθητές που προέρχονται από αστικές περιοχές, και ο αριθμός 30 για τους μαθητές αγροτικών περιοχών.

γ) Οι ΑΠΟΡΙΦΘΕΝΤΕΣ μαθητές (-τριες) της συγκεκριμένης τριάδας είναι πολύ λίγοι και κυμαίνονται ανάμεσα στο 1% - 2%. Αυτό που είχε εντοπιστεί στην προηγούμενη τριάδα ( πινακίδια Ε΄) φαίνεται ότι ήταν φαινόμενο τυχαίο και συγκυριακό.

δ) Ως προς το θέμα της ΠΡΟΕΛΕΥΣΗΣ και σ΄ αυτήν την τριάδα (όπως και στις προηγούμενες) η διαφοροποίηση του κριτηρίου διαφοροποιεί και το αποτέλεσμα.

Ήτοι: Βασιζόμενοι στο κριτήριο εγγραφής στα Δημοτολόγια Δήμων ή Κοινοτήτων:

Το 37,5% (54 μαθητές, -τριες) προέρχονται από Σχολεία αστικού περιβάλλοντος και

Το 62,5% (90 μαθητές, -τριες) προέρχονται από Σχολεία αγροτικών περιοχών.

Αντιθέτως βασιζόμενοι στο κριτήριο των Απολυτηρίων Δημοτικών Σχολείων :

Το 79,2% (114 μαθητές, -τριες) προέρχονται από περιοχές αστικού χαρακτήρα και

Το 20,8% (30 μαθητές, -τριες) προέρχονται από περιοχές αγροτικού χαρακτήρα. Στη σελίδα Ε(4), στην τελευταία παράγραφο, εξηγείται ο όρος “αγροτικό περιβάλλον”.

**ΣΕΛΙΔΑ: ΣΤ(3)**

**ΣΥΜΠΕΡΑΣΜΑΤΑ ΑΠΟ ΤΗΝ ΕΝΟΤΗΤΑ ΣΤ΄**

α) Έτι περαιτέρω μείωση τού πληθυσμού των μαθητών (-τριών) του 1ου Γυμνασίου. Μικρή πληθυσμιακή υπεροχή των Αγοριών.

β) Συνεχίζεται η υπεροχή των Κοριτσιών στα θέματα της Αριστείας και η υπεροχή των μαθητών που προέρχονται από αστικές περιοχές.

γ) Πολύ λίγοι Απορριφθέντες

δ) Ίδια εικόνα στο θέμα της ΠΡΟΕΛΕΥΣΗΣ. Επαναλαμβάνουμε ότι το κριτήριο των Απολυτηρίων μας γίνει πιο αξιόπιστη εικόνα της πραγματικότητας.

**Τ Ε Λ Ο Σ Τ Η Σ Ε Ν Ο Τ Η Τ Α Σ ΣΤ΄**

|  |  |
| --- | --- |
| **ΣΧΟΛ. ΕΤΟΣ 1985-86**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 130**   * ΑΓΟΡΙΑ:74 (56,9%) * ΚΟΡΙΤΣΙΑ:56 (43,1%)   **ΑΡΙΣΤΕΥΣΑΝΤΕΣ: 17 (13,1%)**   * ΑΓΟΡΙΑ: 7 (41,2%) * ΚΟΡΙΤΣΙΑ: 10 (58,8%)   *16 από αστική περιοχή*  *1 από αγροτική περιοχή*  **ΑΠΟΡΡΙΦΘΕΝΤΕΣ: 03(2,3%)**   * Λόγω απουσιών: 03 * Λόγω βαθμού: -   **ΠΡΟΕΛΕΥΣΗ ΜΑΘΗΤΩΝ**(βάσει Δημοτολογ.)   * Αστικό περιβάλλον: 45(34,6%) * Αγροτικό περιβάλλον: 85(65,4%)   *Αστικό περιβάλλον: 101 (77,7%)(Βάσει απολ.)*  *Αγροτικό περιβάλλον: 29 (22,3%).*  **ΜΕΤΕΓΓΡΑΦΕΣ***: 6*  **ΣΧΟΛ. ΕΤΟΣ 1986 – 87**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 125**   * ΑΓΟΡΙΑ: 72 (57,6%) * ΚΟΡΙΤΣΙΑ: 53 (42,4%)   **ΑΡΙΣΤΕΥΣΑΝΤΕΣ: 15 (12%)**   * ΑΓΟΡΙΑ: 07 (46,7%) * ΚΟΡΙΤΣΙΑ: 08 (53,3%)   *15 από αστική περ. & 1 από αγροτική περ.*  **ΑΠΟΡΡΙΦΘΕΝΤΕΣ: 05(4%)**   * Λόγω απουσιών: 04 * Λόγω βαθμού: 01   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον:   **ΜΕΤΕΓΓΡΑΦΕΣ: 08**    **ΣΧΟΛ. ΕΤΟΣ 1987 – 88**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 116**   * ΑΓΟΡΙΑ: 65 (56%) * ΚΟΡΙΤΣΙΑ: 51 (44%)   **ΑΡΙΣΤΕΥΣΑΝΤΕΣ: 11 (9,5%)**   * ΑΓΟΡΙΑ: 05 (45,5%) * ΚΟΡΙΤΣΙΑ: 06 (54,5%)   *10 από αστική περιοχή*  *1 από αγροτική περιοχή*  **ΑΠΟΡΡΙΦΘΕΝΤΕΣ: 06(5,2%)**   * Λόγω απουσιών: 04 * Λόγω βαθμού: 02   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1973 / 1974 / 1972 (3)/**  **ΤΡΙΕΤΙΑ: 1985-86 / 1986-87 / 1987-88**    Στα πινακίδια της Ενότητας Ζ΄ καταχωρίζονται στοιχεία τα οποία αφορούν την τριετία 1985 – 1988. Έτος εγγραφής των μαθητών (-τριών) στην Α΄ τάξη είναι το 1985, και έτος αποφοίτησης από το Γυμνάσιο το 1988. Τα έτη γέννησης των μαθητών (-τριών) είναι, κυρίως, τα έτη 1973 και 1974, ενώ ευρέθησαν στο Μητρώο (03) γεννηθέντες το1972.  α) Αναφορικά με το αριθμό των εγγραφών στην Α΄ τάξη μαθητών, κατά το σχολ. έτος 1985-86, διαπιστώθηκε ότι υπήρξαν 130 εγγραφές. Παρατηρούμε μία έτι περαιτέρω μείωση του μαθητικού πληθυσμού του 1ου Γυμνασίου Τρικάλων σε σύγκριση με το προηγούμενο σχολικό έτος.  Γενικότερα, παρατηρούμε τα τελευταία σχολ. έτη ότι, έτος με έτος, ο μαθητικός πληθυσμός στο 1ο Γυμνάσιο μειώνεται διαρκώς κι αυτό το φαινόμενο δημιουργεί την αίσθηση ενός βαθύτερου δημογραφικού προβλήματος, το οποίο, ωστόσο, η παρούσα μελέτη αδυνατεί ν’ αποδείξει. Και στην παρούσα τριάδα μαθητών (-τριών) από τάξη σε τάξη έχουμε περαιτέρω μικρή μείωση του αριθμού των μαθητών (-τριών). (Από τους 130 της Α’ τάξης, στους 125 της Β’ τάξης, και στους 116 της Γ’ τάξης). Οι μετεγγραφές ( που καταγράφονται στο τέλος των παρόντων πινακιδίων) εξηγούν ικανοποιητικά αυτήν την από έτος σε έτος μείωση.  Ως προς το φύλο των μαθητών (-τριών) και σ΄ αυτή την τριάδα παρατηρείται αριθμητική υπεροχή των Αγοριών έναντι των Κοριτσιών, όπως φαίνεται και από τους απόλυτους αριθμούς των δύο φύλων, και από τις ποσοστιαίες απεικονίσεις.  β) Σχετικά με τους ΑΡΙΣΤΕΥΣΑΝΤΕΣ παρατηρούμε στη συγκεκριμένη τριάδα μία μείωση τους και σε απόλυτους |

**ΣΕΛΙΔΑ: Ζ(1)**

**Ε Ν Ο Τ Η Τ Α (Ζ΄)**

**ΣΕΛΙΔΑ: Ζ(2)**

αριθμούς και (κυρίως) στην επί % ποσοστιαία απεικόνιση τους. Ενώ, δηλαδή, σε προηγούμενες τριάδες οι Αριστεύσαντες άγγιζαν υψηλά ποσοστά που προσέγγιζαν και το 25% (επί του συνόλου των μαθητών, στη συγκεκριμένη τριάδα μόλις και μετά βίας προσεγγίζουν στην Α΄ τάξη το 13%. Μάλιστα, στη Γ΄ τάξη (1987-1988) οι Αριστεύσαντες βρίσκονται σε μονοψήφιο αριθμό (9,5%). Στα προηγούμενα σχολ. έτη το συνηθισμένο μοτίβο ήταν η αύξηση των Αριστευσάντων από έτος σε έτος (από την Α΄ στη Γ΄ τάξη). Σ΄ αυτήν την τριάδα αυτό το μοτίβο αντιστρέφεται και παρατηρείται μείωση των Αριστευσάντων από έτος σε έτος.

Ως προς την προέλευση των Αριστευσάντων παρατηρείται και σ΄ αυτή την τριάδα “κυριαρχία” των μαθητών που προέρχονται από αστικό περιβάλλον. Μονάχα 01 μαθητής (-τρια) από τους μαθητές που προέρχονται από αγροτική περιοχή αριστεύει και στα τρία σχολ. έτη (3.4%) υπολογισμένο στη βάση του αριθμού 29, που είναι το σύνολο των μαθητών που προέρχονται από αγροτικές περιοχές). Βέβαια, και για τους από αστικές περιοχές προερχομένους μαθητές (-τριες) δεν παρατηρούμε “θριαμβευτικά” ποσοστά. Κυμαίνονται περί το 10% υπολογισμένο στη βάση του αριθμού 101, που είναι οι μαθητές οι οποίοι φοίτησαν σε Δημοτικά Σχολεία αστικών περιοχών πριν την εγγραφή τους στο 1ο Γυμνάσιο.

Ως προς το φύλο των Αριστευσάντων και σ΄ αυτήν την τριάδα επαναλαμβάνεται το παγιωμένο πια μοτίβο της επικράτησης των Κοριτσιών, χωρίς, ωστόσο, τις “χαοτικές” διαφορές των προηγούμενων τριάδων.

γ) Μικρή αύξηση παρατηρείται, σε σύγκριση με την προηγούμενη τριάδα, στον αριθμό και το ποσοστό των ΑΠΟΡΡΙΦΘΕΝΤΩΝ μαθητών (-τριών), οι οποίοι ξεκινούν από το 2,3% στην Α΄ τάξη (1985-86) και καταλήγουν στο 5,2% στη Γ΄ τάξη (1987-88). Οι περισσότεροι απορρίπτονται λόγω απουσιών. Αυτό σημαίνει ότι κάποιοι (λίγοι) εγκαταλείπουν για κάποιους δικούς τους λόγους τη σχολική ζωή σε πολύ μικρή ηλικία.

δ) Ως προς το ζήτημα τής ΠΡΟΕΛΕΥΣΗΣ των μαθητών (-τριών), και σ΄ αυτήν την τριάδα η αλλαγή του κριτηρίου θεώρησης αυτής της παραμέτρου μας δίνει διαφορετικό αποτέλεσμα. Ήτοι:

I) Με βάση το κριτήριο της εγγραφής σε Δημοτολόγια Δήμων ή Κοινοτήτων

85 (65,4%) προέρχονται από Κοινότητες (αγροτικό περιβάλλον)

45 (34,6%) προέρχονται από Δήμους (αστικό περιβάλλον)

ΙΙ) Με βάση το κριτήριο του Απολυτηρίου Δημοτικών Σχολείων

29 (22,3%) προέρχονται από Κοινότητες (αγροτικό περιβάλλον)

101 (77,7%) προέρχονται από Δήμους (αστικό περιβάλλον)

Προαναφέρθηκε σε προηγούμενες ενότητες (επαναλαμβάνεται και σ΄ αυτήν) ότι το β΄ κριτήριο (τα Απολυτήρια) θεωρείται πιο αξιόπιστο στην εξαγωγή συμπερασμάτων. Αποτυπώνει την πραγματικότητα πιο αξιόπιστα. Αντίθετα, το πρώτο κριτήριο (τα Δημοτολόγια) αποδίδει πιο πολύ το συναίσθημα και την επιθυμία των ανθρώπων να μείνουν κοντά στις ρίζες τους, να μην αποκοπούν από τις εστίες τους και (μύχια επιθυμία) να επανέρθουν, ίσως, σ΄ αυτές. Ενδιαφέρουσα, πάντως, και αυτή η ψυχική – συναισθηματική παράμετρος.

**ΣΕΛΙΔΑ: Ζ(3)**

**ΤΕΛΙΚΑ ΣΥΜΠΕΡΑΣΜΑΤΑ ΑΠΟ ΤΗ Ζ΄ΕΝΟΤΗΤΑ**

Γενικά είναι μια “περίεργη” τριάδα. Η συνέχεια θα δείξει αν πρόκειται για κάτι πρόσκαιρο και παροδικό ή αν πρόκειται για την απαρχή καινοφανών παραμέτρων.

α) Έχουμε νέα μείωση του μαθητικού πληθυσμού στο 1ο Γυμνάσιο

β) Ο χαρακτηρισμός “περίεργη” τριάδα προκύπτει, κυρίως, από όσα εντοπίστηκαν στο θέμα της Αριστείας. Η μείωση των Αριστευσάντων μπορεί να σημαίνει:

Ι) Αυστηροποίηση των κριτηρίων Αριστείας από τους εκπ/κούς (μάλλον απίθανο).

ΙΙ) “Κακή φουρνιά” μαθητών (πιο πιθανό, αν και δύσκολα αποδεικνύεται, και προσδίδει μία κάπως μεταφυσική προσέγγιση της πραγματικότητας).

γ) Ως προς τα άλλα (Απορριφθέντες – Προέλευση) η εικόνα δεν διαφοροποιείται σε σύγκριση με τις προηγούμενες τριάδες μαθητών.

**Τ Ε Λ Ο Σ Τ Η Σ Ε Ν Ο Τ Η Τ Α Σ Ζ΄**

|  |  |
| --- | --- |
| **ΣΧΟΛ. ΕΤΟΣ 1986-87**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 160**   * ΑΓΟΡΙΑ:90 (56, 25%) * ΚΟΡΙΤΣΙΑ:70 (43,75%)   **ΑΡΙΣΤΕΥΣΑΝΤΕΣ: 39 (24,4%)**   * ΑΓΟΡΙΑ: 14 (35,9%) * ΚΟΡΙΤΣΙΑ: 25 (64,1%)   *36 από αστική περιοχή (28,1%)*  *3 από αγροτική περιοχή (9,4%)*  **ΑΠΟΡΡΙΦΘΕΝΤΕΣ: 09 (5,6%)**   * Λόγω απουσιών: 03 * Λόγω βαθμού: 06   **ΠΡΟΕΛΕΥΣΗ ΜΑΘΗΤΩΝ Βάσει Απολυτηρίων**  Αστικό περιβάλλον: 51(31,9%) 128 (80%)  Αγροτικό περιβάλλον: 109(68%) 32 ( 20%)**(1)**  **ΜΕΤΕΓΓΡΑΦΕΣ***:* 07  **ΣΧΟΛ. ΕΤΟΣ 1987 – 88**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 153**   * ΑΓΟΡΙΑ: 85 (55,5%) * ΚΟΡΙΤΣΙΑ: 68 (44,5%)   **ΑΡΙΣΤΕΥΣΑΝΤΕΣ: 33 (21,6%)**   * ΑΓΟΡΙΑ: 08 (24,2%) * ΚΟΡΙΤΣΙΑ: 25 (75,8%)   *30 από αστικές περιοχές 23,4%*  *3 από αγροτικές περιοχές 9,4%*  **ΑΠΟΡΡΙΦΘΕΝΤΕΣ: 12 (7,8%)**   * Λόγω απουσιών: 5 * Λόγω βαθμού: 7   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον:   **ΜΕΤΕΓΓΡΑΦΕΣ: 07**    **ΣΧΟΛ. ΕΤΟΣ 1988 – 89**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 146**   * ΑΓΟΡΙΑ: 84 (57,5%) * ΚΟΡΙΤΣΙΑ: 62 (42,5%)   **ΑΡΙΣΤΕΥΣΑΝΤΕΣ: 33 (22%)**   * ΑΓΟΡΙΑ: 09 (27,3%) * ΚΟΡΙΤΣΙΑ: 24 (72,7%)   *30 από αστική περιοχή 23,4%*  *3 από αγροτική περιοχή 9,4%*  **ΑΠΟΡΡΙΦΘΕΝΤΕΣ: 05 (3,4%)**   * Λόγω απουσιών: 05 * Λόγω βαθμού: --   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1974 / 1975 / 1973 (5)/**  **ΤΡΙΕΤΙΑ: 1986-87 / 1987-88 / 1988-89**    Στα πινακίδια της Ενότητας Η΄ καταχωρίζονται στοιχεία τα οποία αφορούν την τριετία 1986 – 1989. Έτος εγγραφής των μαθητών (-τριών) στην Α΄ τάξη είναι το 1986, και έτος αποφοίτησης από το Γυμνάσιο το 1989. Τα έτη γέννησης των μαθητών (-τριών) είναι, κυρίως, τα έτη 1974 και 1975, ενώ στο Μητρώο ευρέθησαν 05 μαθητές (-τριες) γεννηθέντες το 1973.  α) Σχετικά με τον αριθμό των μαθητών (-τριών) στη συγκεκριμένη τριάδα παρατηρείται μία αντιστροφή της πορείας που είχε καταγραφεί σε προηγούμενες τριάδες. Η φθίνουσα πορεία του αριθμού των μαθητών στη συγκεκριμένη τριάδα διακόπτεται, καθώς στην Α’ τάξη κατά το σχολ. έτος 1986 – 87 εγγράφονται 160 μαθητές (-τριες), 30 περισσότεροι σε σύγκριση με την Α΄ τάξη του προηγούμενου σχολ. έτους (1985 – 86). Αυτή η αντιστροφή είναι οπωσδήποτε δυσεξήγητη κι ανατρέπει την αίσθηση της δημογραφικής συρρίκνωσης, η οποία είχε δημιουργηθεί από τη φθίνουσα πορεία των προηγούμενων ετών. Ούτε η μεσολάβηση κάποιου δίσεχτου έτους, η οποία θα πιθανολογούσε και θα συνηγορούσε (έστω και μεταφυσικά) στη μείωση των γεννήσεων υφίσταται ως αιτία της πληθυσμιακής συρρίκνωσης κατά τα προηγούμενα σχολ. έτη. Οπωσδήποτε η πορεία είναι δύσκολο να προδιαγραφεί και να δημιουργηθεί ένα μοτίβο κίνησης του φαινομένου κι ερμηνείας του. Το παρακολουθούμε, το καταγράφουμε κι όσο μπορούμε καταλήγουμε σε συμπεράσματα.  Από τάξη σε τάξη (και στη συγκεκριμένη τριάδα) παρατηρείται μικρή μείωση των μαθητών (-τριών) (Α΄160 – Β΄153 – Γ΄146). Οι μετεγγραφές που καταγράφονται στο τέλος των πινακίδων εξηγούν ικανοποιητικά αυτή την μικρή από έτος σε έτος μείωση. |

**Ε Ν Ο Τ Η Τ Α (Η’) ΣΕΛΙΔΑ: Η(1)**

**ΣΕΛΙΔΑ: Η(2)**

Ως προς το φύλο των μαθητών (-τριών) και σ΄ αυτήν την τριάδα παρατηρείται υπεροχή (πληθυσμιακή) των Αγοριών έναντι των Κοριτσιών, της τάξης του 10% περίπου (55% Αγόρια – 45% Κορίτσια). Αυτή η διαφορά τείνει να γίνει ένα σταθερό μοτίβο, καθώς το παρατηρούμε να επαναλαμβάνεται στις τελευταίες τριάδες μαθητών (-τριών).

β) Ως προς το θέμα των Αριστευσάντων η εικόνα της υπεροχής των κοριτσιών έναντι των Αγοριών επιβεβαιώνεται ακόμη μια φορά. Μάλιστα σε απόλυτους αριθμούς (όπως προαναφέρθηκε) τα Κορίτσια μειονεκτούν πληθυσμιακά έναντι των Αγοριών, κι αυτό καθιστά την υπεροχή τους στο ζήτημα της Αριστείας πιο εμφατική. Το 70% των Αριστευσάντων είναι Κορίτσια και το 30% Αγόρια.

Παρατηρείται, επίσης, αύξηση των Αριστευσάντων της συγκεκριμένης τριάδας σε σύγκριση με την προηγούμενη. Και στα τρία σχολικά έτη το ποσοστό των Αριστευσάντων ξεπερνάει το 20% και προσεγγίζει το 25% του συνόλου των μαθητών (-τριών).

Ως προς την προέλευση των Αριστευσάντων, και σ΄ αυτήν την τριάδα παρατηρείται υπεροχή των από αστικές περιοχές προερχομένων μαθητών. Οι από αστικές περιοχές Αριστεύσαντες μαθητές (-τριες) προσεγγίζουν το 25% (ποσοστό υπολογισμένο στη βάση του αριθμού 128, που είναι ο αριθμός μαθητών (-τριών) που αποφοίτησαν από δημοτικά Σχολεία Δήμων). Οι από αγροτικές περιοχές Αριστεύσαντες μαθητές (-τριες) προσεγγίζουν το 9,5% (ποσοστό υπολογισμένο στη βάση του αριθμού 32, που είναι ο αριθμός μαθητών (-τριών) που αποφοίτησαν από Δημοτικά Σχολεία Κοινοτήτων).

Κι αυτή η παράμετρος της Αριστείας τείνει να γίνει ένα μοτίβο που σταθερά επαναλαμβάνεται από τριάδα σε τριάδα.

γ) Οι Απορριφθέντες της Α΄ και της Β΄ τάξης τής συγκεκριμένης τριάδας είναι μάλλον αρκετοί (5,6% στην Α΄ και 7,8% στη Β΄). Οι πιο πολλοί από αυτούς αποτυγχάνουν να επιτύχουν επίδοση προαγωγής από την προηγούμενη στην επόμενη τάξη κι έτσι αναγκάζονται να την επαναλάβουν. Στη Γ΄ τάξη το ποσοστό των Απορριφθέντων μειώνεται σχετικά (3,4%). Γενικά, στο θέμα των Απορριφθέντων δεν υπάρχει ένα σταθερό μοτίβο το οποίο να επαναλαμβάνεται και να μας δίνει σταθερό σημείο αναφοράς και προσέγγισης τού φαινομένου. Από έτος σε έτος παρατηρούνται αυξομειώσεις, κι αυτό εμποδίζει την εξαγωγή ασφαλών συμπερασμάτων.

δ) Ως προς το ζήτημα της προέλευσης των μαθητών (-τριών) σταθεροποιείται το μοτίβο που σχετίζεται με το κριτήριο προσέγγισης. Έτσι προσεγγίζοντας το θέμα βασιζόμενοι στο κριτήριο της εγγραφής στα Δημοτολόγια δημιουργείται η εξής εικόνα:

51 μαθητές (-τριες) (31,9%) προέρχονται από αστικά κέντρα

109μαθητές (-τριες) (68,1%) προέρχονται από Κοινότητες

Με βάση το κριτήριο της εγγραφής στα Δημοτολόγια Δήμων ή Κοινοτήτων υπερέχουν αριθμητικά οι μαθητές (-τριες) αγροτικών περιοχών.

Αντίθετα, αλλάζοντας το κριτήριο και λαμβάνοντας υπ’ όψιν τους τίτλους αποφοίτησης των Δημοτικών Σχολείων η εικόνα έχει ως εξής:

128 μαθητές (-τριες) (80%) προέρχονται από αστικά κέντρα και 32 μαθητές (-τριες) (20%) προέρχονται από αγροτικές περιοχές (Κοινότητες).

**ΣΕΛΙΔΑ: Η(3)**

Ανάλογα με το κριτήριο προσέγγισης η εικόνα διαφοροποιείται. Το δεύτερο κριτήριο (όπως προαναφέρθηκε και σε προηγούμενες ενότητες) κρίνεται ως πιο αξιόπιστο και πιο κοντά στην κοινωνική πραγματικότητα της εποχής.

**ΤΕΛΙΚΑ ΣΥΜΠΕΡΑΣΜΑΤΑ ΑΠΟ ΤΗΝ Η΄ ΕΝΟΤΗΤΑ**

α) Σ΄ αυτήν την τριάδα μαθητών παρατηρείται δυσεξήγητη αύξηση τού μαθητικού πληθυσμού. Τα Αγόρια πληθυσμιακά υπερτερούν των Κοριτσιών.

β) Στους Αριστεύσαντες επιβεβαιώθηκε ακόμη μία φορά η υπεροχή των Κοριτσιών έναντι των Αγοριών. Επιβεβαιώθηκε, επίσης, η υπεροχή των Αριστευσάντων που προέρχονται από αστικές περιοχές, έναντι των Αριστευσάντων που προέρχονται από αγροτικές περιοχές.

γ) Στο θέμα των Απορριφθέντων και στο θέμα της προέλευσης δεν παρατηρούνται διαφοροποιήσεις.

1. Παρατηρώντας τη σελ. Η(1) στο πρώτο πινακίδιο βλέπουμε μία κάπως διαφορετική μορφοποίηση στο σημείο της ΠΡΟΕΛΕΥΣΗΣ ΤΩΝ ΜΑΘΗΤΩΝ. Εκεί καταγράφονται και οι δύο παράμετροι και τα ΔΗΜΟΤΟΛΟΓΙΑ και τα ΑΠΟΛΥΤΗΡΙΑ, η μία πλάι στην άλλη. Οι πρώτοι αριθμοί αφορούν τα Δημοτολόγια και οι δεύτεροι τ’ Απολυτήρια. Εφεξής αυτός ο τρόπος καταγραφής θα είναι σταθερός.

**Τ Ε Λ Ο Σ Τ Η Σ Ε Ν Ο Τ Η Τ Α Σ Η΄**

|  |  |
| --- | --- |
| **ΣΧΟΛ. ΕΤΟΣ 1987-88**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 148**   * ΑΓΟΡΙΑ:79 (53,4%) * ΚΟΡΙΤΣΙΑ:69 (46,6%)   **ΑΡΙΣΤΕΥΣΑΝΤΕΣ: 42 (28,4%)**   * ΑΓΟΡΙΑ: 17 (40%) * ΚΟΡΙΤΣΙΑ: 25 (60%)   *41 από αστική περιοχή (34,8%)*  *1 από αγροτική περιοχή (3,3%)*  **ΑΠΟΡΡΙΦΘΕΝΤΕΣ: 04 (2,7%)**   * Λόγω απουσιών: 01 * Λόγω βαθμού: 03   **ΠΡΟΕΛΕΥΣΗ ΜΑΘΗΤΩΝ Βάσει Απολυτηρίων**  Αστικό περιβάλλον: 45 (30,4%) 118 (79,7%)  Αγροτικό περιβάλλον: 103(69,6%) 30 ( 20,3%)  **ΜΕΤΕΓΓΡΑΦΕΣ***:* 08  **ΣΧΟΛ. ΕΤΟΣ 1988 – 89**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 137**   * ΑΓΟΡΙΑ: 70 (51,1%) * ΚΟΡΙΤΣΙΑ: 67 (48,9%)   **ΑΡΙΣΤΕΥΣΑΝΤΕΣ: 37 (27%)**   * ΑΓΟΡΙΑ: 10 (27%) * ΚΟΡΙΤΣΙΑ: 27 (73%)   *36 από αστική περιοχές 30,5%*  *1 από αγροτική περιοχές 3,3%*  **ΑΠΟΡΡΙΦΘΕΝΤΕΣ: 06 (4,4%)**   * Λόγω απουσιών: 02 * Λόγω βαθμού: 04   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον:   **ΜΕΤΕΓΓΡΑΦΕΣ: 04**    **ΣΧΟΛ. ΕΤΟΣ 1989 – 90**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 131**   * ΑΓΟΡΙΑ: 66 (50,4%) * ΚΟΡΙΤΣΙΑ: 65 (49,6%)   **ΑΡΙΣΤΕΥΣΑΝΤΕΣ: 34 (26%)**   * ΑΓΟΡΙΑ: 09 (26,5%) * ΚΟΡΙΤΣΙΑ: 25 (73,5%)   *32 από αστική περιοχή (27,1%)*  *2 από αγροτική περιοχή ( 6,7%)*  **ΑΠΟΡΡΙΦΘΕΝΤΕΣ: 02 (1,5%)**   * Λόγω απουσιών: 02 * Λόγω βαθμού: --   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1975 / 1976 / 1974 (2)**  **ΤΡΙΕΤΙΑ: 1987-88 / 1988-89 / 1989-90**    Στα πινακίδια της Ενότητας Θ΄ καταχωρίζονται στοιχεία τα οποία αφορούν την τριετία 1987 – 1990. Έτος εγγραφής των μαθητών (-τριών) στην Α΄ τάξη είναι το 1987, και έτος αποφοίτησης από το Γυμνάσιο το 1990. Τα έτη γέννησης των μαθητών (-τριών) είναι, κυρίως, τα έτη 1975 και 1976, ενώ στο Μητρώο ευρέθησαν και 02 μαθητές (-τριες) γεννηθέντες το 1974.  α) Σχετικά με τον αριθμό των μαθητών (-τριών), που εγγράφονται στην Α΄ τάξη κατά το σχολ. έτος 1987-88, αυτός (ο αριθμός) ανέρχεται στο 148. Αυτός ο αριθμός δηλώνει μικρή μείωση τού μαθητικού πληθυσμού σε σύγκριση με τους 160 μαθητές (-τριες) του προηγούμενου σχολ. έτους (1986 – 87), όταν στην Α΄ τάξη είχαν εγγραφεί 160 μαθητές (-τριες). Επανέρχεται, κατά κάποιο τρόπο, το μοτίβο της μείωσης, από έτος σε έτος, του μαθητικού πληθυσμού, το οποίο (μοτίβο) είχε ανατραπεί κατά την προηγούμενη τριάδα.  Από τάξη σε τάξη παρατηρείται μείωση τού μαθητικού πληθυσμού, κάτι που το παρατηρούμε να συμβαίνει σ΄ όλες τις τριάδες. Έτσι από τους 148 της Α΄ τάξης κατεβαίνουμε στη Β΄ τάξη στους 137, και, κατόπιν, στους 131 στη Γ΄ τάξη. Αυτού του είδους η μικρή μείωση του μαθητικού πληθυσμού είναι φυσιολογική, καθώς οι μετεγγραφές σε συνδυασμό με το γεγονός ότι κάποιοι (λίγοι) εγκαταλείπουν το Σχολείο μετά από κάποια αποτυχία προαγωγής εξηγούν ικανοποιητικά την μείωση που έχει επισημανθεί.  Ως προς το φύλο των μαθητών (-τριών) και σ΄ αυτήν την τριάδα εμφανίζεται υπεροχή του αριθμού των Αγοριών, μικρή, ωστόσο. Η διαφορά αυτή στη Γ΄ τάξη τής |

**ΣΕΛΙΔΑ: Θ(1)**

**ΣΕΛΙΔΑ: Θ(2)**

συγκεκριμένης τριάδας, έχει εξαλειφθεί εντελώς (66 Αγόρια – 65 Κορίτσια). Αυτό σημαίνει ότι όσοι αποχωρούν από το Σχολείο (είτε λόγω μετεγγραφής, είτε λόγω αποτυχίας) είναι στη συντριπτική τους πλειοψηφία Αγόρια.

β) Στο θέμα της ΑΡΙΣΤΕΙΑΣ

β1) Έχουμε επανάληψη του καθιερωμένου πλέον μοτίβου τής υπεροχής των Κοριτσιών έναντι των Αγοριών, και μάλιστα με μεγάλη διαφορά (κυρίως στη Β΄ και στη Γ΄ τάξη) κι αυτό δεν είναι ασύνηθες. Από τους Αριστεύσαντες το 75% περίπου είναι Κορίτσια και το 25% Αγόρια. Οι αριθμοί είναι αδιάψευστοι μάρτυρες αυτής της υπεροχής.

β2) Στο σύνολό τους οι Αριστεύσαντες ανεξαρτήτως φύλου, σ΄ αυτήν την τριάδα μαθητών είναι αρκετοί και υπερβαίνουν το 25% του συνόλου των μαθητών και στα τρία σχολικά έτη.

β3) Και σ΄ αυτήν την τριάδα μαθητών επιβεβαιώνεται στο θέμα της Αριστείας το μοτίβο υπεροχής των μαθητών (-τριών) που προέρχονται από αστικές περιοχές, σε σύγκριση με τους από αγροτικές περιοχές προερχόμενους μαθητές. Από τους 30 μαθητές (-τριες) που προέρχονται από Δημοτικά Σχολεία Κοινοτήτων αριστεύει μόνο ένας στην Α΄ και τη Β΄ τάξη, και δύο στη Γ΄. Αντίθετα από τους 118 μαθητές (-τριες) που προέρχονται από Δημοτικά Σχολεία Δήμων (κυρίως του Δήμου Τρικκαίων) οι Αριστεύσαντες υπερβαίνουν τους 30 και προσεγγίζουν τους 40 και στα τρία σχολ. έτη.

γ) Όσον αφορά τους ΑΠΟΡΡΙΦΘΕΝΤΕΣ μαθητές (-τριες) σ΄ αυτήν την τριάδα κυμαίνονται σε χαμηλά επίπεδα, με εξαίρεση τη Β΄ τάξη όπου και μετρήθηκαν 06 Απορριφθέντες (4,4%).

δ) Ως προς την ΠΡΟΕΛΕΥΣΗ των μαθητών (-τριών) σ΄ αυτήν την τριάδα επιβεβαιώνεται το μοτίβο τής διαφορετικότητας τού αποτελέσματος ανάλογα με το κριτήριο της μέτρησης.

δ1) Έτσι με βάση την εγγραφή στα Δημοτολόγια έχουμε:

103 (69,6%) μαθητές (-τριες) να προέρχονται από αγροτικές περιοχές

45 (30,4%) μαθητές (-τριες) να προέρχονται από αστικές περιοχές

δ2) Με βάση τα Απολυτήρια των Δημοτικών σχολείων έχουμε:

30 (20,3%) μαθητές (-τριες) να προέρχονται από αγροτικές περιοχές

118 (79,7%) μαθητές (-τριες) να προέρχονται από αστικές περιοχές

Είναι πάντως αξιοσημείωτη η εμμονή των γονέων αυτής της εποχής, που διερευνούμε, να μένουν προσηλωμένοι στις ρίζες τους, και να εγγράφουν τα παιδιά τους ως Δημότες των Κοινοτήτων από τις οποίες (οι γονείς) προέρχονται, ενώ ο τόπος διαμονής τους είναι η πόλη των Τρικάλων. Αναφερόμαστε στη δεκαετία 1970 – 80 και φαίνεται ότι οι παραδόσεις είναι ισχυρές και οι δεσμοί με τον τόπο προέλευσης δυνατοί. Οι παραδόσεις “καλά κρατούν” και οι γονείς, παρότι έχουν μετακινηθεί κι εγκατασταθεί σε αστικά κέντρα, εξακολουθούν να συντηρούν ισχυρούς δεσμούς με τις Κοινότητες από τις οποίες προέρχονται. Εκδήλωση αυτών των δεσμών είναι και το γεγονός ότι διατηρούν την οικογενειακή μερίδα στις Κοινότητες και εγγράφουν τα παιδιά τους ως δημότες αυτών των Κοινοτήτων. Έτσι συντηρούν αυτόν τον δεσμό και τον προεκτείνουν και στην επόμενη γενεά.

**ΣΕΛΙΔΑ: Θ(3)**

**ΣΥΜΠΕΡΑΣΜΑΤΑ ΑΠΟ ΤΗΝ ΕΝΟΤΗΤΑ Θ΄**

1)Πληθυσμιακή υπεροχή των Αγοριών έναντι των Κοριτσιών (μικρή) και σ΄ αυτή την τριάδα μαθητών.

2) Η υπεροχή των Κοριτσιών στο θέμα της Αριστείας επιβεβαιώθηκε και σ΄ αυτή την τριάδα. Επιβεβαιώθηκε επίσης, η υπεροχή των μαθητών (-τριών) που προέρχονται από αστικές περιοχές στο ίδιο θέμα.

3) Η προέλευση των μαθητών (-τριών) εξακολουθεί να είναι θέμα “διφορούμενο”. Το κριτήριο προσέγγισης διαφοροποιεί το αποτέλεσμα, κι αυτό μέχρι τώρα παρατηρείται ανελλιπώς σ΄ όλες τις τριάδες μαθητών (-τριών).

**Τ Ε Λ Ο Σ Τ Η Σ Ε Ν Ο Τ Η Τ Α Σ Θ΄**

|  |  |
| --- | --- |
| **ΣΧΟΛ. ΕΤΟΣ 1988-89**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 122**   * ΑΓΟΡΙΑ:67 (54,9%) * ΚΟΡΙΤΣΙΑ:55 (45,1%)   **ΑΡΙΣΤΕΥΣΑΝΤΕΣ: 34 (27,9%)**   * ΑΓΟΡΙΑ: 15 (44%) * ΚΟΡΙΤΣΙΑ: 19 (56%)   *33 από αστική περιοχή (97%)*  *1 από αγροτική περιοχή (3%)*  **ΑΠΟΡΡΙΦΘΕΝΤΕΣ: 08 (6,5%)**   * Λόγω απουσιών: 04 * Λόγω βαθμού: 04   **ΠΡΟΕΛΕΥΣΗ ΜΑΘΗΤΩΝ Βάσει Απολυτηρίων**  Αστικό περιβάλλον: 41 (31%) 103 (78%)  Αγροτικό περιβάλλον: 91(69%) 39 ( 22%)  **ΜΕΤΕΓΓΡΑΦΕΣ***: 24 (από10 προς το 4ο Γυμνάσιο)*  **ΣΧΟΛ. ΕΤΟΣ 1989 – 90**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 117**   * ΑΓΟΡΙΑ: 65 (55,5%) * ΚΟΡΙΤΣΙΑ: 52 (44,5%)   **ΑΡΙΣΤΕΥΣΑΝΤΕΣ: 30 (25,6%)**   * ΑΓΟΡΙΑ: 13 (43,3%) * ΚΟΡΙΤΣΙΑ: 17 (56,7%)   *29 από αστική περιοχές (96,6%)*  *1 από αγροτική περιοχές (3,4%)*  **ΑΠΟΡΡΙΦΘΕΝΤΕΣ: 09 (7,7%)**   * Λόγω απουσιών: 06 * Λόγω βαθμού: 03   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον:   **ΜΕΤΕΓΓΡΑΦΕΣ: 02**    **ΣΧΟΛ. ΕΤΟΣ 1990 – 91**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 117**   * ΑΓΟΡΙΑ: 65 (55,5%) * ΚΟΡΙΤΣΙΑ: 52 (44,5%)   **ΑΡΙΣΤΕΥΣΑΝΤΕΣ: 27 (23%)**   * ΑΓΟΡΙΑ: 11 (40,7%) * ΚΟΡΙΤΣΙΑ: 16 (59,3%)   *26 από αστική περιοχή (96%)*  *1 από αγροτική περιοχή (4%)*  **ΑΠΟΡΡΙΦΘΕΝΤΕΣ: 08 (6,8%)**   * Λόγω απουσιών: 07 * Λόγω βαθμού: 01   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1976 / 1977 / 1975 (2)/1974(1)**  **ΤΡΙΕΤΙΑ: 1988-89 / 1989-90 / 1990-91**    Στα πινακίδια της Ενότητας I΄ καταχωρίζονται στοιχεία τα οποία αφορούν την τριετία 1988 – 1991. Έτος εγγραφής των μαθητών (-τριών) στην Α΄ τάξη είναι το 1988, και έτος αποφοίτησης από το Γυμνάσιο το 1991. Τα έτη γέννησης των μαθητών (-τριών) είναι, κυρίως, τα έτη 1976 και 1977, ενώ στο Μητρώο ευρέθησαν και 02 γεννηθέντες το 1975, κι ένας γεννηθείς το 1974.  α) Σχετικά με τον αριθμό των μαθητών (-τριών), που εγγράφονται στην Α΄ τάξη κατά το σχολ. έτος 1988-89, ο αριθμός τους είναι 122. Αυτό σημαίνει νέα μείωση του μαθητικού πληθυσμού σε σύγκριση με προηγούμενα σχολ. έτη (148 το προηγούμενο σχολ. έτος και 160 το προ- προηγούμενο). Σ΄ αυτό το σημείο πρέπει να διευκρινιστεί ότι στο συγκεκριμένο σχολ. έτος (1988 – 89) εκτός από τους 122 μαθητές (-τριες) της Α΄ τάξης, υπάρχουν εγγεγραμμένοι στο Μητρώο 5 μαθητές (-τριες) στη Β΄ τάξη και 4 στη Γ΄ τάξη. Αυτοί οι μαθητές (-τριες) δεν συνυπολογίζονται στο Σύνολο (122), αυξάνουν, ωστόσο, τον αριθμό των μαθητών του συγκεκριμένου σχολ. έτους, με αποτέλεσμα να μη φαίνεται έντονα η σχετικά μεγάλη διαρροή προς το 4ο Γυμνάσιο, όπως σημειώνεται στο τέλος του πρώτου πινακιδίου. Παρόμοιες περιπτώσεις μαθητών (-τριών) έχουν υπάρξει και σε προηγούμενα σχολ. έτη και προφανώς θα υπάρξουν και σε κατοπινά. Δηλαδή, καθώς πλησιάζουμε προς τις τελευταίες σελίδες της τριάδας ( στο Μητρώο), εμφανίζονται περιπτώσεις μαθητών (-τριών) που ενσωματώνονται πληθυσμιακά στο ίδιο σχολ. έτος, αν και βρίσκονται σε μεγαλύτερη τάξη. Αυτοί ή είναι διετείς ή μαθητές που ήρθαν στο Σχολείο με μετεγγραφή και ενεγράφησαν |

**Ε Ν Ο Τ Η Τ Α (Ι΄) ΣΕΛΙΔΑ: Ι(1)**

**ΣΕΛΙΔΑ: Ι(2)**

στο Μητρώο σε σημείο “αταίριαστο” προς τους άλλους μαθητές (-τριες). Ο αριθμός τους είναι μικρός και δεν αλλοιώνουν τη γενική εικόνα της τριάδας.

Μείωση παρατηρείται, επίσης, και στον αριθμό των μαθητών (-τριών) που προήχθησαν από την Α΄ στη Β΄ τάξη. Αυτή η μείωση θα μπορούσε να είναι κατά πολύ μεγαλύτερη δεδομένων των 24 μετεγγραφών προς το 4ο Γυμνάσιο Τρικάλων. Αλλά η μείωση περιορίζεται για τον λόγο που αναφέραμε στην προηγούμενη παράγραφο. Από τη Β΄ προς τη Γ΄ τάξη δεν παρατηρείται καμία αλλαγή στο Σύνολο των μαθητών (-τριών) κι αυτό είναι πρωτοφανές. (117 στη Β’ και 117 στη Γ΄).

Ως προς το φύλο των μαθητών (-τριών) και σ΄ αυτήν την τριάδα παρατηρείται υπεροχή (ελαφρά) των Αγοριών έναντι των Κοριτσιών σε ποσοστά 55% Αγόρια προς 45% κορίτσια (περίπου).

β) Στο θέμα της **ΑΡΙΣΤΕΙΑΣ** η εικόνα παραμένει αναλλοίωτη

β1) Υπεροχή των Κοριτσιών και πάλι έναντι των Αγοριών, όχι, ωστόσο, κραυγαλέα στη συγκεκριμένη τριάδα (όπως έχουμε συνηθίσει). Τ’ Αγόρια τής συγκεκριμένης τριάδας έχουν μία αξιοσημείωτη παρουσία στο θέμα της Αριστείας, η οποία ξεπερνάει το 40% και στα τρία σχολ. έτη.

β2) Και σ΄ αυτή την τριάδα τα ποσοστά Αριστείας (ανεξαρτήτως φύλου) είναι υψηλά. Κυμαίνονται γύρω στο 25% κι ακόμα παραπάνω.

β3) Ένας μονάχα μαθητής ή μαθήτρια από αγροτική περιοχή αριστεύει σώζοντας, τρόπον τινά, την “τιμή” των μαθητών (-τριών) που προέρχονται από αγροτικές περιοχές. Οι από αστικές περιοχές προερχόμενοι μαθητές (-τριες) “ κυριαρχούν” στο θέμα της Αριστείας.

γ) Οι **Απορριφθέντες** κινούνται περί το 7% του συνόλου των μαθητών (-τριών) της τριάδας. Το ποσοστό κρίνεται ανησυχητικό, αλλά όπως έχουμε προαναφέρει, σε προηγούμενη ενότητα, το στοιχείο αυτό διαφοροποιείται (προς τα πάνω ή προς τα κάτω) από τριάδα σε τριάδα και δεν μας επιτρέπει να δημιουργήσουμε κάποιο μοτίβο προσέγγισης.

δ) Ως την **ΠΡΟΣΕΛΕΥΣΗ** τα μοτίβα που έχουν σχηματιστεί επαναλαμβάνονται και σ΄ αυτήν την τριάδα. Έτσι:

Με βάση τις εγγραφές στα **Δημοτολόγια**

41 (31%) μαθητές (-τριες) προέρχονται από αστικές περιοχές

91 (69%) μαθητές (-τριες) προέρχονται από αγροτικές περιοχές

Με βάση τα **Απολυτήρια των Δημοτικών Σχολείων**

103 (78%) μαθητές (-τριες) προέρχονται από αστικές περιοχές

29 (22%) μαθητές (-τριες) να προέρχονται από αγροτικές περιοχές

**ΣΕΛΙΔΑ: Ι(3)**

**ΣΥΜΠΕΡΑΣΜΑΤΑ ΑΠΟ ΤΗΝ ΕΝΟΤΗΤΑ Ι΄**

1. Νέα μείωση τού μαθητικού πληθυσμού και νέα (μικρή) πληθυσμιακή υπεροχή των Αγοριών έναντι των Κοριτσιών
2. Α) Νέα υπεροχή των Κοριτσιών έναντι των Αγοριών στο θέμα της Αριστείας

Β) 25% των μαθητών Αριστεύει. Υψηλό ποσοστό.

Γ) Σχεδόν ανύπαρκτη η παρουσία των από αγροτικές περιοχές προερχομένων μαθητών (-τριών) στο θέμα της Αριστείας.

3) Τα μοτίβα της Προέλευσης επαναλαμβάνονται και σ΄ αυτήν την τριάδα.

**Τ Ε Λ Ο Σ Τ Η Σ Ε Ν Ο Τ Η Τ Α Σ ( Ι΄)**

|  |  |
| --- | --- |
| **ΣΧΟΛ. ΕΤΟΣ 1989-90**  **ΤΑΞΗ Α’**  ΣΥΝΟΛΟ ΜΑΘΗΤΩΝ: 103   * ΑΓΟΡΙΑ:63 (61,2%) * ΚΟΡΙΤΣΙΑ:40 (38,8%)   ΑΡΙΣΤΕΥΣΑΝΤΕΣ: 32 (31%)   * ΑΓΟΡΙΑ: 17 (53%) * ΚΟΡΙΤΣΙΑ: 15 (47%)   *28 από αστική περιοχή (87,5%)*  *4 από αγροτική περιοχή (12,5%)*  ΑΠΟΡΡΙΦΘΕΝΤΕΣ: 03 (2,9%)   * Λόγω απουσιών: 02 * Λόγω βαθμού: 01   ΠΡΟΕΛΕΥΣΗ ΜΑΘΗΤΩΝ Βάσει Απολυτηρίων  Αστικό περιβάλλον: 44 (41,5%) 89 (83,9%)  Αγροτικό περιβάλλον: 62(58,5%) 17 ( 16,1%)  ΜΕΤΕΓΓΡΑΦΕΣ*: 21 (13 προς 4ο Γυμνάσιο)*  **ΣΧΟΛ. ΕΤΟΣ 1990 – 91**  **ΤΑΞΗ Β’**  ΣΥΝΟΛΟ ΜΑΘΗΤΩΝ: 100   * ΑΓΟΡΙΑ: 60 (60%) * ΚΟΡΙΤΣΙΑ: 40 (40%)   ΑΡΙΣΤΕΥΣΑΝΤΕΣ: 18 (18%)   * ΑΓΟΡΙΑ: 12 (66,6%) * ΚΟΡΙΤΣΙΑ: 06 (33,4%)   *16 από αστικές περιοχές 88,9%*  *02 από αγροτική περιοχές 11,1%*  ΑΠΟΡΡΙΦΘΕΝΤΕΣ: 09 (09%)   * Λόγω απουσιών: 06 * Λόγω βαθμού: 03   ΠΡΟΕΛΕΥΣΗ ΜΑΘΗΤΩΝ:   * Αστικό περιβάλλον: * Αγροτικό περιβάλλον:   ΜΕΤΕΓΓΡΑΦΕΣ: 03    **ΣΧΟΛ. ΕΤΟΣ 1991 – 92**  **ΤΑΞΗ Γ’**  ΣΥΝΟΛΟ ΜΑΘΗΤΩΝ: 100   * ΑΓΟΡΙΑ: 60 (60%) * ΚΟΡΙΤΣΙΑ: 40 (40%)   ΑΡΙΣΤΕΥΣΑΝΤΕΣ: 18 (18%)   * ΑΓΟΡΙΑ: 10 (56,5%) * ΚΟΡΙΤΣΙΑ: 08 (44,4%)   *15 από αστική περιοχή 83,3%*  *03 από αγροτική περιοχή 16,7%*  ΑΠΟΡΡΙΦΘΕΝΤΕΣ: 08 (08%)   * Λόγω απουσιών: 07 * Λόγω βαθμού: 01   ΠΡΟΕΛΕΥΣΗ ΜΑΘΗΤΩΝ:   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1977 / 1978 / 1976 (3)**  **ΤΡΙΕΤΙΑ: 1989-90 / 1990-91 / 1991-92**    Στα πινακίδια της Ενότητας ΙΑ΄ καταχωρίζονται στοιχεία τα οποία αφορούν την τριετία 1989 – 1992. Έτος εγγραφής των μαθητών (-τριών) στην Α΄ τάξη είναι το 1989, και έτος αποφοίτησης από το Γυμνάσιο το 1992. Τα έτη γέννησης των μαθητών (-τριών) είναι, κυρίως, τα έτη 1977 και 1978, ενώ στο Μητρώο ευρέθησαν και 03 μαθητές (-τριες) γεννηθέντες το 1976.  α) Ως προς το ΣΥΝΟΛΟ των μαθητών (-τριών), που εγγράφονται στην Α΄ τάξη κατά το σχολ. έτος 1989-90 (Α΄ πινακίδιο) παρατηρούμε μία έτι περαιτέρω μείωση του μαθητικού δυναμικού. Από τους 122 εγγραφέντες στην Α΄ τάξη κατά το προηγούμενο σχολ. έτος (1988 – 89) “πέφτουμε” στους 103 εγγεγραμμένους μαθητές (-τριες). Στο Μητρώο ευρέθησαν κατά το σχολ. έτος 1989 – 90 κι ένας μαθητής εγγεγραμμένος στη Β΄ τάξη, καθώς και 5 μαθητές (-τριες) εγγεγραμμένοι στη Γ΄ τάξη. Στο τέλος του πρώτου, από τα τρία, πινακιδίου καταγράφονται 21 μετεγγραφές προς άλλες σχολικές μονάδες (οι 13 προς το 4ο Γυμνάσιο). Μικρή μείωση παρατηρείται στον αριθμό τού μαθητικού δυναμικού από έτος σε έτος. Από τους 103 της Α΄ τάξης, στους 100 στη Β΄ και τη Γ΄.  Ως προς το φύλο των μαθητών (-τριών) το μοτίβο της πληθυσμιακής υπεροχής των Αγοριών, έναντι των Κοριτσιών, επαναλαμβάνεται και σ΄ αυτήν την τριάδα μαθητών (-τριών) σε μία αναλογία 60% περίπου Αγόρια προς 40% περίπου κορίτσια.  β) Στους ΑΡΙΣΤΕΥΣΑΝΤΕΣ σ΄ αυτήν την τριάδα έχουμε την “αναπάντεχη” ανατροπή των Αγοριών. Παρατηρώντας |

**Ε Ν Ο Τ Η Τ Α (ΙΑ΄) ΣΕΛΙΔΑ: ΙΑ(1)**

**ΣΕΛΙΔΑ: ΙΑ(2)**

τα πινακίδια τής προηγούμενης σελίδας διαπιστώνουμε μικρή ή μεγάλη διαφορά υπέρ των Αγοριών και στα τρία σχολ. έτη. Τη μεγάλη διαφορά τη διαπιστώνουμε στη Β΄ τάξη, κατά το σχολ. έτος 1990 – 91 στο οποίο (έτος) η αναλογία είναι περίπου 67% προς 33% υπέρ των Αγοριών. Αυτό το οπωσδήποτε καινοφανές στοιχείο θα παρακολουθηθεί στη συνέχεια. Ήδη και στις προηγούμενες τριάδες είχε παρατηρηθεί “κλείσιμο της ψαλίδας” από την πλευρά των Αγοριών. Μένει να δούμε αν αυτό το “καινοφανές” θα συνεχιστεί ή θ΄ αποτελέσει μία εξαίρεση τού κανόνα και μία πρόσκαιρη ανατροπή τού έως τώρα καθιερωμένου μοτίβου.

Στα ποσοστά της Αριστείας παρατηρούμε μία έντονη διακύμανση στη συγκεκριμένη τριάδα. Ενώ στην Α΄ τάξη (σχολ. έτος 1989 – 90) αρίστευσαν 32 μαθητές (-τριες) (31% του συνόλου των μαθητών – αρκετά υψηλό ποσοστό), στη συνέχεια παρατηρούμε μία “καταβύθιση” των Αριστευσάντων στη Β΄ και στη Γ΄ τάξη σχεδόν στο μισό (18 Αριστεύσαντες και στη Β΄ και στη Γ΄ τάξη – ποσοστό 18%). Η οπωσδήποτε δυσεξήγητη αυτή πτώση ίσως να σχετίζεται με τις 21 μετεγγραφές κι αποχωρήσεις κατά το σχολ. έτος 1989 – 90. Πιθανόν να είναι και φυσιολογική εξέλιξη της πορείας των μαθητών (κάποιων μαθητών) που αρίστευσαν στην Α΄ τάξη και η επίδοσή τους μειώθηκε κατά τα επόμενα σχολ. έτη. Ίσως και οι δύο παράγοντες να έχουν συνδυαστεί στην προκειμένη περίπτωση.

Ως προς την **ΠΡΟΕΛΕΥΣΗ** των Αριστευσάντων και σ΄ αυτήν την τριάδα επαναλαμβάνεται το μοτίβο της επικράτησης των από το αστικό περιβάλλον προερχομένων μαθητών και στις τρεις τάξεις. Αλλά και οι από αγροτικό περιβάλλον προερχόμενοι μαθητές έχουν μία αξιοπρεπή παρουσία στο θέμα της Αριστείας, η οποία (παρουσία) στη Γ΄ τάξη αγγίζει το 17%.

γ) Ως προς τους **ΑΠΟΡΡΙΦΘΕΝΤΕΣ**, στη Β΄ και στη Γ’ τάξη παρατηρείται μία ανησυχητική αύξηση τους. Κινούνται κοντά στο 10% και στις δυο τάξεις. Αξιοσημείωτο είναι ότι οι πιο πολλοί απορρίπτονται λόγω απουσιών κι αυτό σημαίνει ότι κάποιοι(-ες) εγκαταλείπουν το Σχολείο, κι αυτοί δεν είναι λίγοι. Στη Γ΄ τάξη, για παράδειγμα, το 7% των μαθητών (-τριών) απερρίφθησαν εξαιτίας των απουσιών τους και δεν συνέχισαν την εκπαίδευσή τους (στο δημόσιο Σχολείο τουλάχιστον).

δ) Στο θέμα τής **ΠΡΟΕΛΕΥΣΗΣ** των μαθητών (-τριών) επαναλαμβάνεται για μία ακόμα τριάδα το καθιερωμένο μοτίβο. Έτσι:

Με βάση το κριτήριο της εγγραφής στα **ΔΗΜΟΤΟΛΟΓΙΑ** Δήμων ή Κοινοτήτων:

* 44 μαθητές (-τριες) (41,5%) προέρχονται από Δήμους (κυρίως από τον Δήμο Τρικκαίων).
* 62 μαθητές (-τριες) (58,5%) προέρχονται από Κοινότητες.

Με βάση το κριτήριο του **ΑΠΟΛΥΤΗΡΙΟΥ** Δημοτικών Σχολείων:

* 89 μαθητές (-τριες) (83,9%) προέρχονται από Δήμους.
* 17 μαθητές (-τριες) (16,1%) προέρχονται από Κοινότητες.

Είναι αξιοσημείωτη η επιμονή των οικογενειών σε δύο πράγματα:

Α) Να κρατούν τις οικογενειακές μερίδες τους στις Κοινότητες καταγωγής, εγγράφοντας και τα παιδιά τους ως δημότες των Κοινοτήτων.

**ΣΕΛΙΔΑ: ΙΑ(3)**

Β) Να εγγράφουν τα παιδιά τους στα Δημοτικά Σχολεία των Δήμων στους οποίους εγκαταβιούν, εργάζονται κι έχουν οργανώσει τη ζωή τους. Αυτό, βέβαια, είναι και το λογικό.

Πάντως, στη συγκεκριμένη τριάδα διαφαίνεται μία σχετική κάμψη του μαθητικού πληθυσμού που προέρχονται από τις Κοινότητες, βάσει του κριτηρίου εγγραφής στα Δημοτολόγια. 58,5% είναι στο ποσοστό αυτών των μαθητών (-τριών). Μένει να δούμε αν αυτό σηματοδοτεί κάποια αλλαγή ή είναι συγκυριακό και συμπτωματικό.

**ΣΥΜΠΕΡΑΣΜΑΤΑ ΑΠΟ ΤΗΝ ΕΝΟΤΗΤΑ ΙΑ΄**

Α) Νέα μικρή μείωση του μαθητικού πληθυσμού και νέα υπεροχή των Αγοριών έναντι των Κοριτσιών σε σχέση με τον αριθμό τους.

Β) Ανατροπή δεδομένων στο θέμα της Αριστείας. Τα Αγόρια για πρώτη φορά ξεπερνούν τα Κορίτσια.

Γ) Ανησυχητική αύξηση των Απορριφθέντων κι όσων εγκαταλείπουν την εκπαίδευση.

Δ) Επανάληψη του μοτίβου ΠΡΟΕΛΕΥΣΗΣ και σ΄ αυτήν την τριάδα μαθητών (-τριών).

**Τ Ε Λ Ο Σ Τ Η Σ Ε Ν Ο Τ Η Τ Α Σ (ΙΑ΄)**

|  |  |
| --- | --- |
| **ΣΧΟΛ. ΕΤΟΣ 1990-91**  **ΤΑΞΗ Α’**  **ΣΥΝΟΛΟ ΜΑΘΗΤΩΝ: 113**   * ΑΓΟΡΙΑ:68 (60,2%) * ΚΟΡΙΤΣΙΑ:45 (39,8%)   **ΑΡΙΣΤΕΥΣΑΝΤΕΣ: 28 (24,8%)**   * ΑΓΟΡΙΑ: 12 (42,9%) * ΚΟΡΙΤΣΙΑ: 16 (51,1%)   *24 από αστική περιοχή (85,7%)*  *4 από αγροτική περιοχή (14,3%)*  **ΑΠΟΡΡΙΦΘΕΝΤΕΣ: 03 (2,7%)**   * Λόγω απουσιών: -- * Λόγω βαθμού: 03   **ΠΡΟΕΛΕΥΣΗ ΜΑΘΗΤΩΝ Βάσει Απολυτηρίων**  Αστικό περιβάλλον: 41 (36,6%) 84 (75%)  Αγροτικό περιβάλλον: 71(63,4%) 28 ( 25%)  **ΜΕΤΕΓΓΡΑΦΕΣ***: 03*  **ΣΧΟΛ. ΕΤΟΣ 1991 – 92**  **ΤΑΞΗ Β’**  **ΣΥΝΟΛΟ ΜΑΘΗΤΩΝ: 110**   * ΑΓΟΡΙΑ: 65 (59%) * ΚΟΡΙΤΣΙΑ: 45 (41%)   **ΑΡΙΣΤΕΥΣΑΝΤΕΣ: 20 (18,2%)**   * ΑΓΟΡΙΑ: 10 (50%) * ΚΟΡΙΤΣΙΑ: 10 (50%)   *18 από αστική περιοχές 90%*  *02 από αγροτική περιοχές 10%*  **ΑΠΟΡΡΙΦΘΕΝΤΕΣ: 14 (12,7%)**   * Λόγω απουσιών: 06 * Λόγω βαθμού: 08   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον:   **ΜΕΤΕΓΓΡΑΦΕΣ: 01**    **ΣΧΟΛ. ΕΤΟΣ 1992 – 93**  **ΤΑΞΗ Γ’**  **ΣΥΝΟΛΟ ΜΑΘΗΤΩΝ: 106**   * ΑΓΟΡΙΑ: 62 (58,5%) * ΚΟΡΙΤΣΙΑ: 44 (41,5%)   **ΑΡΙΣΤΕΥΣΑΝΤΕΣ: 20 (18,9%)**   * ΑΓΟΡΙΑ: 10 (50%) * ΚΟΡΙΤΣΙΑ: 10 (50%)   *18 από αστική περιοχή 90%*  *02 από αγροτική περιοχή 10%*  **ΑΠΟΡΡΙΦΘΕΝΤΕΣ: 05 (4,7%)**   * Λόγω απουσιών: 03 * Λόγω βαθμού: 02   **ΠΡΟΕΛΕΥΣΗ ΜΑΘΗΤΩΝ:**   * Αστικό περιβάλλον: * Αγροτικό περιβάλλον: | **ΕΤΗ ΓΕΝΝΗΣΗΣ ΜΑΘΗΤΩΝ ΤΟΥ ΠΙΝΑΚΑ**  **1978 / 1979 / 1977 (5)**  **ΤΡΙΕΤΙΑ: 1990-91 / 1991-92 / 1992-93**    Στα πινακίδια της Ενότητας ΙΒ΄ καταχωρίζονται στοιχεία τα οποία αφορούν την τριετία 1990 – 1993. Έτος εγγραφής των μαθητών (-τριών) στην Α΄ τάξη είναι το 1990, και έτος αποφοίτησης από το Γυμνάσιο το 1993. Τα έτη γέννησης των μαθητών (-τριών) είναι, κυρίως, τα έτη 1978 και 1979, ενώ στο Μητρώο ευρέθησαν και 05 μαθητές (-τριες) γεννηθέντες το 1977.  α) Ως προς το ΣΥΝΟΛΟ των μαθητών (-τριών) σ΄ αυτήν την τριάδα παρατηρούμε μία μικρή αύξηση στον αριθμό τους σε σύγκριση με την προηγούμενη τριάδα. (Α΄ τάξη 1990 – 91 – 113μ.μ. / Α΄ τάξη 1989 – 90 – 103 μ.μ.). Κινούμαστε στην περιοχή τού 100 και λίγο πιο πάνω.  Στο Μητρώο, επίσης, ευρέθησαν, στο σχολ. έτος 1990 – 91, 05 μαθητές (-τριες) εγγεγραμμένοι στη Β΄ τάξη. Αυτοί δεν έχουν καταχωρηθεί στα πινακίδια. Επίσης, κατά το σχολ. έτος 1991 – 92 ευρέθησαν 02 μαθητές (-τριες) εγγεγραμμένοι στη Γ΄ τάξη. Κι αυτοί δεν καταχωρήθηκαν στα πινακίδια της σελ. ΙΒ΄ (1).  Η μικρή μείωση που παρατηρείται από έτος σε έτος στη συγκεκριμένη τριάδα μαθητών (-τριών) δικαιολογείται από τις λίγες μετεγγραφές οι οποίες καταγράφονται στο τέλος των πινακιδίων σε συνδυασμό και με τους απορριφθέντες του κάθε σχολ. έτους.  Ως προς το φύλο των μαθητών (-τριών) η υπεροχή των Αγοριών έναντι των Κοριτσιών εμφανίζεται και σ΄ αυτή την τριάδα σε ποσοστό της τάξης 60% (περίπου) για τ’ Αγόρια προς 40% (περίπου) για τα Κορίτσια.  β) Στους ΑΡΙΣΤΕΥΣΑΝΤΕΣ μαθητές (-τριες) η ανατροπή που παρατηρήθηκε |

**Ε Ν Ο Τ Η Τ Α (ΙΒ΄) ΣΕΛΙΔΑ: ΙΒ(1)**

**ΣΕΛΙΔΑ: ΙΒ(2)**

στην προηγούμενη τριετία δεν είχε συνέχεια. Έτσι σ΄ αυτή την τριάδα επανερχόμαστε (ως ένα βαθμό) στο γνωστό μοτίβο της υπεροχής των Κοριτσιών, αλλά “βραχεία κεφαλή” πλέον. Σε απόλυτους αριθμούς στη Β΄ και στη Γ΄ τάξη υπάρχει απόλυτη ισορροπία. Στην Α΄ τάξη εμφανίζεται μια μικρή υπεροχή των Κοριτσιών στους Αριθμούς (12 Αγόρια – 16 Κορίτσια). Η υπεροχή των Κοριτσιών, στη συγκεκριμένη τριάδα, ενισχύεται εξαιτίας του μικρότερου τους αριθμούς σε σύγκριση με τ΄ Αγόρια. Για παράδειγμα στη Β΄ τάξη από τα 65 Αγόρια αριστεύσαν τα 10 (15,4%), κι από τα 45 Κορίτσια αριστεύουν τα 10 (22,2%). Στα ποσοστά φαίνεται η υπεροχή των Κοριτσιών. Ωστόσο, τ΄ Αγόρια αμφισβητούν το πρωτείο των Κοριτσιών στο θέμα της Αριστείας, κι έχει ενδιαφέρον να παρακολουθήσουμε στη συνέχεια αυτήν την τάση.

Στο Σύνολο των Αριστευσάντων (ανεξαρτήτως φύλου) η συγκεκριμένη τριάδα εμφανίζει υψηλά ποσοστά που αγγίζουν το 25% στην Α΄ τάξη. Στις δύο επόμενες τάξεις τα ποσοστά αυτά μειώνονται κοντά στο 19%.

Ως προς την ΠΡΟΕΛΕΥΣΗ των Αριστευσάντων επαναλαμβάνεται το καθιερωμένο μοτίβο τής υπεροχής των από αστικές περιοχές προερχομένων μαθητών με ποσοστά 90% περίπου, προς 10% περίπου για τους μαθητές που προέρχονται από αγροτικές περιοχές.

γ) Στους ΑΠΟΡΡΙΦΘΕΝΤΕΣ εντυπωσιάζει το αρκετά υψηλό 12,7% που εμφανίζεται στη Β΄ τάξη κατά το σχολ. έτος 1991 – 92. 14 μαθητές (-τριες) της Β΄ Τάξης κατά το σχολ. έτος 1991 – 92 απερρίφθησαν. Οι 08 απέτυχαν να προβιβαστούν και οι 06 δεν φοίτησαν. Κάποιοι εγκατέλειψαν το Σχολείο.

δ) Ως προς το θέμα τής ΠΡΟΕΛΕΥΣΗΣ έχουμε επανάληψη τού καθιερωμένου μοτίβου. Έτσι:

Με βάση το κριτήριο της εγγραφής στα Δημοτολόγια 44 μαθητές (-τριες) (41,5%) προέρχονται από αστικές περιοχές, και 62 μαθητές (-τριες) (58,5%) προέρχονται από κάποια κοινότητα. Α ν τ ί θ ε τ α:

Με βάση το κριτήριο του Απολυτηρίου Δημοτικών Σχολείων 89 μαθητές (-τριες) (83,9%) προέρχονται από αστικές περιοχές, και 17 μαθητές (-τριες) ( 16,1%) προέρχονται από αγροτικές περιοχές.

**ΣΥΜΠΕΡΑΣΜΑΤΑ ΑΠΟ ΤΗΝ ΕΝΟΤΗΤΑ ΙΒ΄**

1. Φαίνεται να παγιώνεται ο αριθμός 100. Όσοι, δηλαδή, εγγράφονται στην Α΄ τάξη κινούνται γύρω από τον αριθμό 100 και λίγο παραπάνω.
2. Στο θέμα της Αριστείας η εικόνα μάλλον διαφοροποιείται κι οπωσδήποτε δεν παρατηρούνται οι χαοτικές διαφορές ανάμεσα στ’ Αγόρια και τα Κορίτσια, που είχαν παρατηρηθεί σε προηγούμενες τριάδες.
3. Στους Απορριφθέντες δεν είμαστε σε θέση να διαμορφώσουμε κάποιο μοτίβο. Ο αριθμός τους μοιάζει με ανελκυστήρα που ανεβοκατεβαίνει.
4. Στο θέμα της προέλευσης το μοτίβο παραμένει σταθερό, ανάλογα με το κριτήριο προσμέτρησης των παραμέτρων. Δημιουργείται η αίσθηση ότι οι από αστικές περιοχές προερχόμενοι μαθητές σιγά – σιγά αυξάνονται και με βάση το κριτήριο της εγγραφής στα Δημοτολόγια. Η συνέχεια θα δείξει.

**Τ Ε Λ Ο Σ Τ Η Σ Ε Ν Ο Τ Η Τ Α Σ ( ΙΒ΄ )**

**Π Ι Ν Α Κ Α Σ (Ι)**

**Η ΕΞΕΛΙΞΗ ΤΟΥ ΜΑΘΗΤΙΚΟΥ ΠΛΗΘΥΣΜΟΥ ΣΤΟ 1Ο ΓΥΜΝΑΣΙΟ ΤΡΙΚΑΛΩΝ**

**ΚΑΤΑ ΤΗ ΔΕΚΑΕΤΙΑ 1981 – 1991**

|  |  |  |
| --- | --- | --- |
| **Τ Α Ξ Ε Ι Σ** | | |
| **Α/Α** | **ΣΧΟΛΙΚΟ ΕΤΟΣ** | **Α** | **Β** | **Γ** | **ΣΥΝΟΛΑ** |
| **1** | **1979 -1980** | 261 |  |  |  |
| **2** | **1980 -1981** | 221 | 228 |  |  |
| **3** | **1981 -1982** | 280 | 211 | 214 | 705 |
| **4** | **1982 -1983** | 178 | 183 | 141 | 502 |
| **5** | **1983 -1984** | 160 | 157 | 165 | 482 |
| **6** | **1984 -1985** | 144 | 155 | 154 | 453 |
| **7** | **1985 -1986** | 130 | 138 | 153 | 421 |
| **8** | **1986 -1987** | 160 | 125 | 134 | 419 |
| **9** | **1987 -1988** | 148 | 153 | 116 | 417 |
| **10** | **1988 -1989** | 122 | 137 | 146 | 405 |
| **11** | **1989 -1990** | 103 | 117 | 131 | 351 |
| **12** | **1990 -1991** | 113 | 100 | 117 | 330 |
| **Σ Υ Ν Ο Λ Ο** | | **1.538** | **1.476** | **1.471** | **4.485** |

**Ια**

**Σ Χ Ο Λ Ι Α Σ Χ Ε Τ Ι Κ Α Μ Ε Τ Ο Ν Π Ι Ν Α Κ Α (Ι)**

**Η ΕΞΕΛΙΞΗ ΤΟΥ ΜΑΘΗΤΙΚΟΥ ΠΛΗΘΥΣΜΟΥ ΣΤΟ 1Ο ΓΥΜΝΑΣΙΟ ΤΡΙΚΑΛΩΝ**

**ΚΑΤΑ ΤΗ ΔΕΚΑΕΤΙΑ 1981 - 1991**

1) Ο συνολικός αριθμός των μαθητών (-τριών) που φοίτησαν στο 1ο Γυμνάσιο Τρικάλων κατά τη δεκαετία 1981 – 1991 ήταν 4.485, όπως αυτός αθροίζεται στην τελευταία στήλη του ΠΙΝΑΚΑ (Ι) με τον τίτλο “ΣΥΝΟΛΑ”.

2) Στη στήλη με τους Αύξοντες Αριθμούς (Α/Α) στο 1 και στο 2 καταγράφονται στοιχεία που αφορούν τα σχολ. έτη 1979 – 80 (Α΄ τάξη) και 1980 – 81 (Α΄ και Β΄ τάξεις). Όπως αναφέρεται στο Εισαγωγικό Σημείωμα της εργασίας (σελ. 1) «η εργασία θα κινηθεί στην καταγραφή τής τριετούς παρουσίας των μαθητών». Στο υπ’ αριθμόν 1 Μητρώο γι’ αυτά τα δυο σχολ. έτη ευρέθησαν στοιχεία, κατεγράφησαν στις Ενότητες Α΄ και Β΄, αλλά, επειδή δεν μας ολοκληρώνουν τριάδα μαθητών (-τριών) δεν λαμβάνονται υπ’ όψιν σ΄ αυτή τη δεύτερη φάση της επεξεργασίας των δεδομένων. Η «οριζόντια» **1** επεξεργασία, αφετηρία έχει τη στιγμή κατά την οποία έχουμε ολοκληρωμένη τριάδα, κι αυτό συμβαίνει κατά το σχολ. έτος 1981 – 82, οπότε κι από εκεί άρχεται η «οριζόντια» καταμέτρηση και η οποιαδήποτε αξιολόγηση των στοιχείων.

3) Μία πρώτη γενική εντύπωση, που δημιουργείται από την παρατήρηση του ΠΙΝΑΚΑ (Ι), είναι ότι ο μαθητικός πληθυσμός του 1ου Γυμνασίου Τρικάλων, προϊόντος του χρόνου, συρρικνούται άλλοτε λιγότερο κι άλλοτε πιο πολύ. Στην τελευταία στήλη του ΠΙΝΑΚΑ (1), στην οποία καταγράφονται τα ΣΥΝΟΛΑ σ’ όλα τα σχολικά έτη της δεκαετίας 1981 – 91, παρατηρούμε (σ΄ όλα τα σχολ. έτη) μικρή ή μεγάλη μείωση του μαθητικού πληθυσμού. Εντύπωση, βέβαια, προκαλεί η κατά 30%, περίπου, μείωση η οποία έχει καταγραφεί ανάμεσα στα σχολ. έτη 1981 – 82 και 1982 – 83. Η μεγάλη αυτή μείωση έχει εξηγηθεί στις ενότητες Β (σελ. Β1) και Γ (σελ. Γ1). Εκεί επισημάνθηκε ότι η ίδρυση του 7ου Γυμνασίου και η «επάνδρωσή» του είχε ως αποτέλεσμα την «αφαίμαξη» τού 1ου Γυμνασίου, στα πλαίσια ενός ευρύτερου επανακαθορισμού τής λειτουργίας των Γυμνασίων στην πόλη και στον νομό Τρικάλων.

4) Έκτοτε, στα υπόλοιπα σχολ. έτη τής δεκαετίας αναφοράς, παρατηρούμε διαρκές «ροκάνισμα» του μαθητικού πληθυσμού του 1ου Γυμνασίου, ώστε, τελικά, να καταλήξουμε στο τέλος της δεκαετίας (σχολ. έτος 1990 – 91) το 1ο Γυμνάσιο Τρικάλων να έχει τον μισό μαθητικό πληθυσμό σε σύγκριση με το πρώτο έτος της δεκαετίας. 1981 – 82 (Σύνολο 705) , 1990 – 91 (Σύνολο 330). Αυτή η περαιτέρω μείωση τού μαθητικού πληθυσμού σχετίζεται με τους παρακάτω παράγοντες:

4α) Η «διαρροή» προς άλλα Γυμνάσια εξακολουθεί και μετά το πρώτο έτος της δεκαετίας, οπόταν και είχαμε τη «μεγάλη φυγή» προς το 7ο Γυμνάσιο. Έχουμε συνεχείς μικρές «διαρροές» προς το 4ο Γυμνάσιο Τρικάλων. Αυτό δεν συμβαίνει εξαιτίας κάποιας κεντρικής καθοδήγησης από προϊστάμενες αρχές (όπως στην περίπτωση του 7ου Γυμνασίου), αλλά έχει να κάνει με επιλογές οικογενειών, που για τον ένα ή τον άλλο λόγο επιθυμούν τα παιδιά τους ν΄ αλλάξουν σχολικό περιβάλλον. Το νομοθετικό πλαίσιο τής εποχής άφηνε πολλά περιθώρια στους κηδεμόνες ν΄ αλλάζουν σχετικά εύκολα το σχολικό περιβάλλον των παιδιών τους. Στο Μητρώο παρατηρείται και η αντίστροφη πορεία (σε μικρό σχετικά βαθμό). Δηλαδή, μαθητές που είχαν αναγκαστεί να μετεγγραφούν στο 7ο Γυμνάσιο ( στα πλαίσια της ανακατανομής που προαναφέρθηκε) επανέρχονται στο 1ο Γυμνάσιο. Υπάρχει, δηλαδή, μία διαρκής «ανταλλαγή» μαθητικού πληθυσμού, η οποία λειτουργεί αρνητικά για το 1ο Γυμνάσιο ως προς το τελικό ισοζύγιο του μαθητικού πληθυσμού.

**Ιβ**

4β) Η ίδρυση περιφερειακών Γυμνασίων σε κοντινές Κοινότητες έπαιξε, σίγουρα, σημαντικό ρόλο στη μείωση του μαθητικού πληθυσμού του 1ου Γυμνασίου. Η ίδρυση των Γυμνασίων Ριζώματος και Μεγαλοχωρίου είχε ως αποτέλεσμα την «απορρόφηση» μαθητικού πληθυσμού, που προέρχονταν από Κοινότητες, όχι και τόσο μακρινές στον Δήμο Τρικκαίων, και ο οποίος μαθητικός πληθυσμός ενεγράφετο (σε ικανό αριθμό) στο 1ο Γυμνάσιο, σε παρελθόντα σχολ. έτη. Από κάποια στιγμή κι έπειτα μονάχα τρεις Κοινότητες «εφοδιάζουν» με μαθητικό δυναμικό το 1ο Γυμνάσιο, οι Κοινότητες Παλαιοπύργου, Ζηλευτής και Κρινίτσας. Σε άλλον πίνακα θα παρατηρήσουμε ότι οι απόφοιτοι των Δημοτικών Σχολείων των Κοινοτήτων, που προαναφέρθηκαν, δύσκολα ξεπερνούν τους 30. Στην πορεία του χρόνου, δηλαδή, το 1ο Γυμνάσιο Τρικάλων έχασε ένα από τα χαρακτηριστικά των προηγούμενων δεκαετιών, όταν λειτουργούσε αμιγώς ως Γυμνάσιο Αρρένων. Ότι, δηλαδή, υποδεχόταν πάρα πολλούς μαθητές από κοντινές ή και μακρινές Κοινότητες του Νομού Τρικάλων. Αναφέρω μερικές: Ρίζωμα (εκεί ιδρύθηκε Γυμνάσιο), Ράξα, Πλάτανος, Χαϊδεμένη **2 .** Αυτές οι Κοινότητες «χάθηκαν» με αποτέλεσμα το 1ο Γυμνάσιο ν΄ αλλάξει φυσιογνωμία, να καταστεί ένα Σχολείο τού αστικού ιστού τού Δήμου Τρικκαίων με λίγες Κοινότητες (προαναφέρθηκαν) που εξακολουθούν να το εφοδιάζουν με μαθητικό δυναμικό ( κι αυτές οι Κοινότητες αργότερα μέσω των διοικητικών μεταρρυθμίσεων – Καποδίστριας 1 και 2 – θα ενσωματωθούν στον Δήμο Τρικκαίων). Αυτή η παράμετρος, που περιεγράφηκε, και η οποία, κατά την άποψή μας είναι η σημαντικότερη, καθώς διαρκεί και παράγει μόνιμα αποτελέσματα, είναι και ο πιο σοβαρός λόγος ο οποίος εξηγεί τη μείωση του μαθητικού πληθυσμού του 1ου Γυμνασίου.

4γ) Η δημογραφική κάμψη είναι κι αυτός ένας παράγοντας ο οποίος μπορεί, σε συνδυασμό με όσα αναφέρθηκαν πριν, να έχει παίξει τον ρόλο του κι εν μέρει να εξηγεί τη μείωση του μαθητικού πληθυσμού, στα πλαίσια, βέβαια ενός ευρύτερου προβλήματος, το οποίο δεν αφορά μόνο το 1ο Γυμνάσιο, αλλά, οπωσδήποτε, το επηρεάζει. Βέβαια, μονάχα να το «οσμιστούμε» μπορούμε αυτό το πρόβλημα, καθώς στα χέρια μας δεν έχουμε στοιχεία που να καταδεικνύουν γενικότερα πληθυσμιακή συρρίκνωση.

1. Ο όρος «οριζόντια» επεξεργασία χρησιμοποιείται στη σελίδα 2 της Εισαγωγής στην τρίτη παράγραφο, δεικνύοντας έναν διαφορετικό τρόπο επεξεργασίας των δεδομένων, μετά την ολοκλήρωση της αρχικής φάσης συλλογής κι επεξεργασίας των στοιχείων.
2. Αναφέρεται και η Κοινότητα Αρδανίου, η οποία εκ παραδρομής δεν αναφέρθηκε. Επίσης, και η Κοινότητα Ελληνοκάστρου.

**Τ Ε Λ Ο Σ Τ Ο Υ Π Ι Ν Α Κ Α (Ι)**

**Π Ι Ν Α Κ Α Σ <ΙΙ>**

**Η ΕΞΕΛΙΞΗ ΤΟΥ ΜΑΘΗΤΙΚΟΥ ΠΛΗΘΥΣΜΟΥ ΣΤΟ 1Ο ΓΥΜΝΑΣΙΟ ΤΡΙΚΑΛΩΝ Κ Α Τ Α Φ Υ Λ Ο ΚΑΤΑ ΤΗ ΔΕΚΑΕΤΙΑ 1981 – 1991**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Α/Α** | **ΣΧΟΛΙΚΟ**  **ΕΤΟΣ** | **Α΄** | | | **Β΄** | | **Γ΄** | | **Σ Υ Ν Ο Λ Α** | |
| **Αγόρια** | | **Κορίτσια** | **Αγόρια** | **Κορίτσια** | **Αγόρια** | **Κορίτσια** | **Αγόρια** | **Κορίτσια** |
| **1** | **1979 – 1980** | 137 | 124 | |  |  |  |  |  |  |
| **2** | **1980 - 1981** | 108 | 113 | | 108 | 120 |  |  |  |  |
| **3** | **1981 - 1982** | 168 | 112 | | 102 | 109 | 99 | 115 | 369 | 336 |
| **4** | **1982-1983** | 101 | 77 | | 106 | 77 | 60 | 81 | 267 | 235 |
| **5** | **1983-1984** | 94 | 66 | | 86 | 71 | 101 | 64 | 281 | 201 |
| **6** | **1984-1985** | 77 | 67 | | 91 | 64 | 83 | 71 | 251 | 202 |
| **7** | **1985-1986** | 74 | 56 | | 75 | 63 | 89 | 64 | 238 | 183 |
| **8** | **1986-1987** | 90 | 70 | | 72 | 53 | 70 | 64 | 232 | 187 |
| **9** | **1987-1988** | 79 | 69 | | 85 | 68 | 65 | 51 | 229 | 188 |
| **10** | **1988-1989** | 67 | 55 | | 70 | 67 | 84 | 62 | 221 | 184 |
| **11** | **1989-1990** | 63 | 40 | | 65 | 52 | 66 | 65 | 194 | 157 |
| **12** | **1990-1991** | 68 | 45 | | 60 | 40 | 65 | 52 | 193 | 137 |
| **2.475** | **2.010** |
| **4.485** | |

**ΙΙα**

**Σ Χ Ο Λ Ι Α Σ Τ Ο Ν Π Ι Ν Α Κ Α (ΙI)**

**Η ΕΞΕΛΙΞΗ ΤΟΥ ΜΑΘΗΤΙΚΟΥ ΠΛΗΘΥΣΜΟΥ ΣΤΟ 1Ο ΓΥΜΝΑΣΙΟ ΤΡΙΚΑΛΩΝ**

**«ΚΑΤΑ ΦΥΛΟ» ΚΑΤΑ ΤΗ ΔΕΚΑΕΤΙΑ 1981 - 1991**

Μια πρώτη ματιά στην τελευταία στήλη του Πίνακα (ΙΙ), όπου καταγράφονται τα ΣΥΝΟΛΑ, μας οδηγεί στη διαπίστωση ότι αριθμητικά τα Αγόρια υπερέχουν των Κοριτσιών στο αριθμητικό σύνολο που αθροίζεται στο τέλος του Πίνακα (ΙΙ). Τα 2.475 Αγόρια τής δεκαετίας αντιστοιχούν στο 55,2% του Συνόλου του μαθητικού πληθυσμού του 1ου Γυμνασίου, ενώ τα 2010 Κορίτσια αντιστοιχούν στο 44,8% του Συνόλου του μαθητικού πληθυσμού. (Το Σύνολο είναι 4.485).

Επίσης, σ΄ όλα τα σχολικά έτη αυτής της δεκαετίας, παρατηρώντας τα επιμέρους οριζόντια αθροίσματα για κάθε σχολ. έτος, διαπιστώνουμε την αριθμητική υπεροχή των Αγοριών. Ούτε σε ένα σχολ. έτος τής δεκαετίας τα Κορίτσια δεν μπόρεσαν να υπερκεράσουν αριθμητικά τ΄ Αγόρια. Σαν να υπάρχει μία μνήμη ζωντανή στο 1ο Γυμνάσιο Τρικάλων, για να θυμίζει ότι κάποτε (κι όχι σε πολύ μακρινό παρελθόν) το 1ο Γυμνάσιο λειτουργούσε αμιγώς ως Γυμνάσιο Αρρένων. Ενδιαφέρον έχει να παρακολουθήσουμε την εξέλιξη αυτής της παραμέτρου στις επόμενες δεκαετίες.

Όσον αφορά την εξέλιξη τού μαθητικού πληθυσμού και στον Πίνακα (ΙΙ) διαπιστώνουμε ό,τι είχαμε διαπιστώσει και στον Πίνακα (Ι). Ότι, δηλαδή, ο μαθητικός πληθυσμός, χρόνο με το χρόνο, συρρικνώνεται, και αυτό φαίνεται και από την κατ’ έτος μείωση του πληθυσμού τόσο των Αγοριών όσο και των Κοριτσιών. Εξαίρεση για τ΄ Αγόρια αποτελεί το σχολ. έτος 1983 – 84 κατά το οποίο παρατηρούμε αύξηση του αριθμού τους από 267, κατά το σχολ. έτος 1982 – 83, σε 281. Ωστόσο, αυτή η αριθμητική αύξηση των Αγοριών συνοδεύτηκε από «γενναία» μείωση Κοριτσιών από 235 το 1982 – 83 σε 201 το 1983 – 84), έτσι ώστε στο τελικό αποτύπωμα να φανεί μείωση του μαθητικού πληθυσμού κατά το σχολ. έτος 1983 – 84 (δες τον Πίνακα < Ι >). Για τα Κορίτσια αντιστροφή τής πορείας μείωσης τού πληθυσμού τους παρατηρούμε κατά το σχολ. έτος 1984 – 85, αλλά μόνο κατά μία (1) μονάδα σε σύγκριση με το προηγούμενο σχολ. έτος (1983 – 84). (Από 201 σε 202).

Γενικά, ο πληθυσμός και των δύο φύλων συμβαδίζει μ΄ αυτό που επισημάνθηκε στα Σχόλια του ΠΙΝΑΚΑ < Ι >. Προϊόντος, δηλαδή, του χρόνου ο πληθυσμός μειώνεται. Έτσι, τελικά, από το 369 Αγόρια του σχολ. έτους 1981 – 82 καταλήγουμε στα 193 κατά το σχολ. έτος 1990 – 91. Μείωση 176 Αγοριών σε απόλυτο αριθμό και 47,7% σε ποσοστιαία απεικόνιση. Για τα Κορίτσια η εικόνα είναι χειρότερη. Από τα 336 Κορίτσια του σχολ. έτους 1981 – 82 καταλήγουμε στα 137 κατά το σχολ. έτος 1990 – 91. Μείωση κατά 199 σε απόλυτο αριθμό και 59,2% (!) σε ποσοστιαία απεικόνιση. Δυστυχώς, οι αριθμοί είναι εκκωφαντικοί και η εικόνα ζοφερή. Το γιατί συμβαίνει αυτό αποπειραθήκαμε να το εξηγήσουμε στα Σχόλια του ΠΙΝΑΚΑ < Ι >.

**Τ Ε Λ Ο Σ Π Ι Ν Α Κ Α (ΙΙ)**

**Π Ι Ν Α Κ Α Σ < ΙΙΙ >**

**ΟΙ ΑΡΙΣΤΕΥΣΑΝΤΕΣ ΤΗΣ ΔΕΚΑΕΤΑΣ 1981 - 91**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Α Ρ Ι Σ Τ Ε Υ Σ Α Ν Τ Ε Σ**  **Κ Α Τ Α Τ Α Ξ Η** | | | | | | **Α Ρ Ι Σ Τ Ε Υ Σ Α Ν Τ Ε Σ**  **Κ Α Τ Α Φ Υ Λ Ο** | | | | |
| **Α/Α** | **ΣΧΟΛΙΚΟ ΕΤΟΣ** | **ΣΥΝΟΛΟ ΑΡΙΣΤΕΥΣΑΝΤΩΝ** | | **Α** | | **Β** | | **Γ** | | **ΑΓΟΡΙΑ** | | | **ΚΟΡΙΤΣΙΑ** | |
| **ΑΡΙΘΜΗ-**  **ΤΙΚΩΣ** | **ΠΟΣΟ-**  **ΣΤΙΑΙΩΣ** | **ΑΡΙΘΜΗ-**  **ΤΙΚΩΣ** | **ΠΟΣΟ-**  **ΣΤΙΑΙΩΣ** | **ΑΡΙΘΜΗ-**  **ΤΙΚΩΣ** | **ΠΟΣΟ-**  **ΣΤΙΑΙΩΣ** | **ΑΡΙΘΜΗ-**  **ΤΙΚΩΣ** | **ΠΟΣΟ-**  **ΣΤΙΑΙΩΣ** | | **ΑΡΙΘΜΗ-**  **ΤΙΚΩΣ** | **ΠΟΣΟ-**  **ΣΤΙΑΙΩΣ** | **ΑΡΙΘΜΗ-**  **ΤΙΚΩΣ** | **ΠΟΣΟ-**  **ΣΤΙΑΙΩΣ** |
| **1** | **1981-82** | 96 | 13,5% | 35 | 12,5% | 31 | 14,7% | 30 | 14% | | 27 | 28,1% | 69 | 71,9% |
| **2** | **1982-83** | 86 | 17,1% | 21 | 11,8% | 41 | 22,4% | 24 | 17% | | 33 | 38,4% | 53 | 61,6% |
| **3** | **1983-84** | 104 | 21,6% | 33 | 20,6% | 35 | 22,3% | 36 | 21,8% | | 46 | 44,2% | 58 | 55,8% |
| **4** | **1984-85** | 107 | 23,6% | 32 | 22,2% | 35 | 22,6% | 40 | 26% | | 42 | 39,3% | 65 | 60,7% |
| **5** | **1985-86** | 93 | 22% | 17 | 13,1% | 35 | 25,4% | 41 | 26,8% | | 37 | 39,8% | 56 | 60,2% |
| **6** | **1986-87** | 85 | 20,3% | 39 | 24,4% | 15 | 12% | 31 | 23% | | 30 | 35,3% | 55 | 64,7% |
| **7** | **1987-88** | 86 | 20,6% | 42 | 28,4% | 33 | 21,6% | 11 | 9,5% | | 30 | 34,9% | 56 | 65,1% |
| **8** | **1988-89** | 104 | 24,9% | 34 | 27,9% | 37 | 27% | 33 | 22,6% | | 34 | 32,7% | 70 | 67,3% |
| **9** | **1989-90** | 96 | 27,4% | 32 | 31% | 30 | 25,6% | 34 | 26% | | 39 | 40,6% | 57 | 59,4% |
| **10** | **1990-91** | 73 | 22,1% | 28 | 24,8% | 18 | 18 | 27 | 23% | | 35 | 47,9% | 38 | 52,1% |
| **ΣΥΝΟΛΑ** | | **930** | **20,7%** | **313** | **20,4%** | **310** | **21%** | **307** | **20,9%** | | **353** | **38%** | **577** | **62%** |

**ΙΙΙα**

**Σ Χ Ο Λ Ι Α Σ Τ Ο Ν Π Ι Ν Α Κ Α < ΙΙΙ >**

**ΟΙ ΑΡΙΣΤΕΥΣΑΝΤΕΣ ΤΗΣ ΔΕΚΑΕΤΙΑΣ 1981 - 1991**

Α) Ο υπολογισμός του ποσοστού των Αριστευσάντων του κάθε σχολ. έτους πραγματοποιήθηκε με τη βοήθεια του ΠΙΝΑΚΑ < Ι > στον οποίο έχει καταγραφεί το Σύνολο του μαθητικού πληθυσμού κάθε σχολ. έτους.

ΠΑΡΑΔΕΙΓΜΑ: Στο σχολ. έτος 1981-82 υπήρξαν 96 Αριστεύσαντες (35 στην Α΄+ 31 στη Β΄+ 30 στη Γ΄). Το άθροισμα 96 υπολογίστηκε ως ποσοστό επί τοις εκατό στη βάση του αριθμού 705 που είναι το σύνολο των μαθητών του σχολ. έτους 1981 – 82, όπως φαίνεται στον πίνακα < Ι > . Η ίδια διαδικασία ακολουθήθηκε και για τα υπόλοιπα σχολ. έτη.

Β) Ο υπολογισμός του ποσοστού των ΚΑΤΑ ΤΑΞΗ Αριστευσάντων του κάθε σχολ. έτους πραγματοποιήθηκε με τη βοήθεια του ΠΙΝΑΚΑ < Ι >. Στον ΠΙΝΑΚΑ < Ι > καταγράφεται ο μαθητικός πληθυσμός ΚΑΤΑ ΤΑΞΗ.

ΠΑΡΑΔΕΙΓΜΑΤΑ: Για να υπολογιστεί το ποσοστό των Αριστευσάντων της Α΄ τάξης για το σχολ. έτος 1981-82 (οι οποίοι ήταν 35) χρησιμοποιήθηκε ως βάση υπολογισμού ο αριθμός 280 που ήταν το αριθμητικό σύνολο των μαθητών της Α΄ τάξης κατά το σχολ. έτος 1981-82. Για τη Β΄ τάξη του σχολ. έτους 1981-82 χρησιμοποιήθηκε ως βάση υπολογισμού ο αριθμός 211 που ήταν το αριθμητικό σύνολο των μαθητών τής Β΄ τάξης, κ.ο.κ.

Γ) Ο υπολογισμός του ποσοστού των ΚΑΤΑ ΦΥΛΟ Αριστευσάντων πραγματοποιήθηκε στη βάση του αριθμού των Αριστευσάντων κάθε σχολ. έτους. Αυτός ο αριθμός καταγράφεται στον ΠΙΝΑΚΑ < ΙΙΙ > στη στήλη «ΣΥΝΟΛΑ ΑΡΙΣΤΕΥΣΑΝΤΩΝ».

ΠΑΡΑΔΕΙΓΜΑΤΑ: Για να υπολογιστεί το ποσοστό των Αγοριών που αρίστευσαν κατά το σχολ. έτος 1891-82 (27 στον αριθμό) χρησιμοποιήθηκε η βάση του αριθμού 96 που είναι το Σύνολο των αριστευσάντων κατά το σχολ. έτος 1981-82. Το ίδιο έγινε και για τα Κορίτσια που αρίστευσαν κατά το αυτό σχολ. έτος (69 ο αριθμός τους). Η ίδια διαδικασία ακολουθήθηκε για όλα τα σχολ. έτη.

1) Σχολιάζοντας τους αριθμούς και τα ποσοστά του ΠΙΝΑΚΑ < ΙΙΙ > πρώτα -πρώτα στεκόμαστε στο Σύνολο των Αριστευσάντων της δεκαετίας 1981-91. 930 (σε απόλυτο αριθμό) μαθητές (-τριες) τού 1ου Γυμνασίου Τρικάλων αρίστευσαν κατά τη δεκαετία 1981-91 από τους 4.485 εν συνόλω μαθητές (-τριες), ποσοστό 20,7%. Το χαμηλότερο ποσοστό αριστευσάντων το συναντούμε κατά το πρώτο έτος της δεκαετίας, το σχολ. έτος 1981-82. Αριστεύουν 96 μαθητές (-τριες) από τους 705 μαθητές (-τριες) αυτού του σχολ. έτους, ποσοστό 13,5%. Το υψηλότερο ποσοστό αριστείας το συναντάμε κατά το σχολ. έτος 1989-90. Αριστεύουν και πάλι 96 μαθητές (-τριες), αλλά σε ένα σύνολο 351 μαθητών (-τριών), ποσοστό 27,4%. Γενικά, κατά μέσο όρο, οι Αριστεύσαντες της δεκαετίας κινούνται περί το 20%, κι αυτό το ποσοστό κρίνεται μάλλον φυσιολογικό. Αριστεύουν οι 2 στους 10 ή ο 1 στους 5 ή σ΄ ένα τμήμα 30 μαθητών (-τριών) αριστεύουν οι 6 ή ένα τμήμα 20 μαθητών (-τριών) αριστεύουν οι 4. Φυσιολογικοί, μάλλον, κρίνονται οι αριθμοί, αν και δεν υπάρχει κάποιο σταθερό κριτήριο ανίχνευσης τής παραμέτρου και πιο πολύ η εμπειρία τριάντα και κάτι χρόνων στην εκπαίδευση ωθεί σ΄ αυτήν την εκτίμηση. Οπωσδήποτε οι αριθμοί δεν είναι μικροί, αλλά ούτε και υπερβολικοί. Κι οπωσδήποτε έχει ενδιαφέρον να δούμε το πώς εξελίσσεται στις τρεις επόμενες δεκαετίες το θέμα της Αριστείας, οπότε θα έχουμε τη δυνατότητα να κάνουμε και συγκρίσεις. Οι συγκρίσεις, βέβαια, θα ήταν αποτελεσματικότερες, αν υπήρχαν παρόμοια δεδομένα κι από άλλες σχολικές μονάδες.

**ΙΙΙβ**

2) Στη δεύτερη στήλη του ΠΙΝΑΚΑ < ΙΙΙ > απεικονίζονται οι Αριστεύσαντες κατά τάξη. Στο τέλος τού τμήματος αυτού, οπότε και αθροίζονται, κατά τάξη, οι Αριστεύσαντες της δεκαετίας και υπολογίζοντας το ποσοστό τους (με τη βοήθεια του ΠΙΝΑΚΑ < Ι > ), παρατηρούμε μία ενδιαφέρουσα ισορροπία και στον αριθμό των αριστευσάντων και στα ποσοστά τους. Αριθμητικώς οι αριστεύσαντες κινούνται γύρω από τον αριθμό 310 και στις τρεις τάξεις (με πολύ μικρές αποκλίσεις), και ποσοστιαίως ανάμεσα στο 20% και στο 21%. (Το 20% ήταν και το ποσοστό της πρώτης στήλης του ΠΙΝΑΚΑ – ΣΥΝΟΛΟ ΑΡΙΣΤΕΥΣΑΝΤΩΝ). Χρησιμοποιώντας ως βάση τον αριθμό 930 (Σύνολο αριστευσάντων δεκαετίας), παρατηρούμε ότι ο αριθμός αυτός «κόβεται» - διαιρείται στα τρία, όσες είναι και οι τάξεις του Σχολείου με σχεδόν απόλυτη ακρίβεια (310 ανά τάξη). Οι αριθμοί «παίζουν» ενδιαφέροντα και παράξενα παιχνίδια.

3) Ερχόμαστε τώρα στο τρίτο (και πιο ενδιαφέρον) τμήμα του ΠΙΝΑΚΑ < ΙΙΙ > στο οποίο ανιχνεύεται το θέμα της Αριστείας από τη σκοπιά του ανθρώπινου φύλου. Το οφθαλμοφανέστατο συμπέρασμα, που αβίαστα βγαίνει από τους αριθμούς και τα ποσοστά, είναι η καθολική και συντριπτική υπεροχή των Κοριτσιών και κατ’ έτος και στο Σύνολο. Μόνο κατά το τελευταίο έτος της δεκαετίας (1990- 91) τα Αγόρια καταφέρνουν να εξισορροπήσουν κάπως τα πράγματα και αριθμητικώς και ποσοστιαίως. Εντύπωση προκαλεί η «χαοτική» διαφορά του σχολ. έτους 1981-82 (71,9% Κορίτσια – 28,1% Αγόρια), που είναι η καλύτερη και η χειρότερη επίδοση αντίστοιχα για κάθε ένα από τα δύο φύλα. Πρέπει μάλιστα να σημειώσουμε ότι, όπως είδαμε στον ΠΙΝΑΚΑ < ΙΙ > στον οποίο καταγράφονται τα πληθυσμιακά δεδομένα του 1ου Γυμνασίου, τα Κορίτσια υστερούν πληθυσμιακά έναντι των Αγοριών. Αυτό το δεδομένο επιτείνει πιο πολύ την υπεροχή των Κοριτσιών στο θέμα της Αριστείας. Ενώ, δηλαδή, θα περίμενε κάποιος τα Αγόρια, που υπερέχουν πληθυσμιακά, να έχουν καλύτερες επιδόσεις, συμβαίνει το αντίθετο. Είναι τα Κορίτσια που, αν και λιγότερα, εμφανίζουν καλύτερες επιδόσεις. Διαπιστώνουμε, δηλαδή, μια αντιστρόφως ανάλογη σχέση:

Περισσότερα Αγόρια λιγότεροι αριστεύσαντες

Λιγότερα Κορίτσια περισσότερες αριστεύσασαι

Το ερώτημα, βέβαια, είναι γιατί τα Κορίτσια τα καταφέρνουν καλύτερα; Η απάντησή του δεν είναι εύκολη. Στο μυαλό μου έρχεται ένα κείμενο από το βιβλίο τής Νεοελληνικής Γλώσσας προηγουμένων δεκαετιών, προτού τα βιβλία του μαθήματος τής Ν. Γλώσσας αντικατασταθούν από τα τωρινά βιβλία διδασκαλίας τού μαθήματος τής Γλωσσικής Διδασκαλίας (όπως τώρα ονομάζεται το μάθημα). Δεν θυμούμαι τον συγγραφέα του, ούτε και το τεύχος στο οποίο συμπεριλαμβανόταν το κείμενο αυτό (μάλλον στο Α΄). Θυμούμαι που το διαβάζαμε και το σχολιάζαμε στα πλαίσια του μαθήματος. Το εν λόγω κείμενο διερευνούσε αυτό το ερώτημα, που διατυπώνεται στην αρχή τής παραγράφου, θεωρώντας δεδομένη την υπεροχή των Κοριτσιών στις σχολικές επιδόσεις, όπως κι εμείς τη διαπιστώσαμε και την καταγράψαμε. Το πνεύμα τής απάντησης τού συγγραφέα είχε να κάνει με τον τρόπο ζωής των Κοριτσιών εκείνα τα χρόνια, στα οποία κι εμείς αναφερόμαστε. Τα κορίτσια, γενικά, ζούσαν μία πιο περιορισμένη ζωή (σε σύγκριση με τα Αγόρια), χωρίς πολλές – πολλές παρέες κι εξόδους, με αυστηρό έλεγχο από το οικογενειακό περιβάλλον, κι αυτός ο τρόπος ζωής των Κοριτσιών τα ωθούσε να ασχολούνται με περισσότερη επιμέλεια με τις σχολικές τους υποχρεώσεις κι επομένως να πετυχαίνουν καλύτερα αποτελέσματα. Αυτό ήταν το πνεύμα τού κειμένου και οι απόψεις του συγγραφέα ως προς τον τρόπο ζωής και συμπεριφοράς των Κοριτσιών κατά την περίοδο που κι εμείς διερευνούμε. Κι εγώ δε διαφωνώ μ΄ αυτές τις απόψεις. Θυμούμαι, μάλιστα, ότι ήταν ζωντανή η μνήμη της μαθητικής ποδιάς των Κοριτσιών και κατά τη δεκαετία του 80. Ζωντανή είναι, επίσης, η μνήμη των Σχολείων (Αρρένων και Θηλέων) που ξεχώριζαν τους μαθητές ανάλογα με το φύλο τους. Η δεύτερη δεκαετία του 80 είναι μία εποχή γενικότερων κοινωνικο-πολιτικών αλλαγών και μεταρρυθμίσεων στον χώρο της Παιδείας, αλλά κρατά ζωντανές και ισχυρές μνήμες τής προηγούμενης δεκαετίας του 70.

**ΙΙΙγ**

Και δεν έχει να κάνει μόνο με τη σχολική ζωή, αλλά και με το πώς το οικογενειακό περιβάλλον αξιολογεί, ιεραρχεί και ρυθμίζει τις σχέσεις των μελών του. Οι αλλαγές που συντελούνται στην κοινωνία και στους θεσμούς δεν περνάνε απαραίτητα άμεσα και στο οικογενειακό περιβάλλον των ανθρώπων. Υπάρχουν, λοιπόν, ισχυρά κατάλοιπα, συντηρητικές θα λέγαμε νοοτροπίες (χωρίς αυτό να θεωρείται και αρνητικό) που επιβιώνουν και ρυθμίζουν τις σχέσεις των μελών της οικογένειας. Για τα κορίτσια, (δυστυχώς ή ευτυχώς) κατά την εποχή που αναφερόμαστε, οι περιορισμοί είναι αρκετοί κι αυτό παίζει τον ρόλο του, ώστε να εμφανίζουν περισσότερες επιτυχίες στο Σχολείο σε σύγκριση με τα Αγόρια (για να επιστρέψουμε και στην άποψη του συγγραφέα, την οποία άποψη επικαλεστήκαμε).

Τα κορίτσια, λοιπόν, εμφανίζουν καλύτερες επιδόσεις εν αντιθέσει προς τ΄ Αγόρια τα οποία ζώντας σχετικά πιο απελευθερωμένα, μπορούν να παρασυρθούν ευκολότερα σε «κακοτοπιές», να πάρουν «στραβό δρόμο» και ν΄ αμελήσουν το Σχολείο και τις υποχρεώσεις τους. Οι παρέες, το εφήμερο της εφηβικής χαράς, η ανωριμότητα της ηλικίας πιο εύκολα παρασύρουν τα Αγόρια σε «λάθη» απ’ ότι τα Κορίτσια σ΄ αυτήν την ηλικία. Η ωριμότητα των Κοριτσιών και η ανωριμότητα των Αγοριών είναι στη φύση αυτής της ηλικιακής περιόδου, της εφηβείας, και στα χρόνια του Γυμνασίου γίνεται εμφανής. Και σωματικά και πνευματικά τα Κορίτσια σ΄ αυτήν την ηλικία ωριμάζουν. Σε αντίθεση με τα Αγόρια που ακόμα και στις δύο πρώτες τάξεις του Γυμνασίου εμφανισιακά θυμίζουν παιδιά του Δημοτικού. Στην Τρίτη τάξη, συνήθως, εμφανίζονται οι σωματικές αλλαγές και κατ’ επέκταση και οι πνευματικές (αν και γι’ αυτού του είδους τις αλλαγές «χωράει» πολύ συζήτηση). Η φύση και οι ορμόνες λειτουργούν διαφορετικά στα δύο φύλα με ανάλογα αποτελέσματα.

Πιστεύουμε ότι μ΄ αυτά που αναφέραμε εξηγήσαμε με επάρκεια το θέμα που αφορά τις «κραυγαλέες» διαφορές, που επισημάνθηκαν, στο θέμα της Αριστείας ανάμεσα στ’ Αγόρια και τα Κορίτσια. Η ανθρώπινη φύση δεν αλλάζει, οπότε και η εφηβεία λειτουργεί και θα λειτουργεί διαφορετικά στο δύο φύλα στην ηλικία αυτή. Αυτό που αλλάζει, ωστόσο, είναι ο περίγυρος (πολιτικός, κοινωνικός, οικονομικός). Κι έχει ενδιαφέρον να δούμε στη συνέχεια, στις επόμενες τρεις δεκαετίες, αν αυτή η αλλαγή δεδομένων θα επιδράσει και στο θέμα της Αριστείας. Γιατί αυτό είναι το θέμα αυτού του σημειώματος, παρ’ ότι ξεφύγαμε κάπως και σε αναφορές άλλου είδους.

**Τ Ε Λ Ο Σ Π Ι Ν Α Κ Α (ΙΙΙ)**

**Π Ι Ν Α Κ Α Σ < ΙV >**

**ΟΙ ΑΠΟΡΡΙΦΘΕΝΤΕΣ ΤΗΣ ΔΕΚΑΕΤΑΣ 1981 – 1991**

|  |  |  |  |  |  |  |  |
| --- | --- | --- | --- | --- | --- | --- | --- |
| **Τ Α Ξ Ε Ι Σ** | | | | | | **Σ Υ Ν Ο Λ Α** | |
| **Α/Α** | **ΣΧΟΛΙΚΟ ΕΤΟΣ** | **Α** | | **Β** | | **Γ** | | **ΑΡΙΘΜΗΤΙΚΩΣ** | **ΠΟΣΟΣΤΙΑΙΩΣ** |
| **ΑΡΙΘΜΗΤΙΚΩΣ** | **ΠΟΣΟΣΤΙΑΙΩΣ** | **ΑΡΙΘΜΗΤΙΚΩΣ** | **ΠΟΣΟΣΤΙΑΙΩΣ** | **ΑΡΙΘΜΗΤΙΚΩΣ** | **ΠΟΣΟΣΤΙΑΙΩΣ** |
| **1** | **1979 - 1980** | 15 | 5,7% |  |  |  |  |  |  |
| **2** | **1980 - 1981** | 07 | 3,2% | 07 | 3% |  |  |  |  |
| **3** | **1981 - 1982** | 17 | 6% | 03 | 1,4% | 08 | 3,7% | 28 | 3,97% |
| **4** | **1982 - 1983** | 08 | 4,5% | 07 | 3,8% | 01 | 0,7% | 16 | 3,18% |
| **5** | **1983 - 1984** | 14 | 8,75% | 07 | 4,5% | 03 | 1,8% | 24 | 4,97% |
| **6** | **1984 - 1985** | 01 | 0,7% | 15 | 9,7% | 05 | 3,2% | 21 | 4,63% |
| **7** | **1985 - 1986** | 03 | 2,3% | 02 | 1,4% | 12 | 7,8% | 17 | 4,03% |
| **8** | **1986 - 1987** | 09 | 5,6% | 05 | 4% | 03 | 2,2% | 17 | 4,05% |
| **9** | **1987 - 1988** | 04 | 2,7% | 12 | 7,8% | 06 | 5,2% | 22 | 5,27% |
| **10** | **1988 - 1989** | 08 | 6,5% | 06 | 4,4% | 05 | 3,4% | 19 | 4,69% |
| **11** | **1989 - 1990** | 03 | 2,9% | 09 | 7,7% | 02 | 1,5% | 14 | 3,98% |
| **12** | **1990 - 1991** | 03 | 2,7% | 09 | 9% | 08 | 6,8% | 20 | 6,06% |
| **Σ Υ Ν Ο Λ Α** | | **70** |  | **75** |  | **53** |  | **198** | **4,41%** |

**IVα**

**Σ Χ Ο Λ Ι Α Σ Τ Ο Ν Π Ι Ν Α Κ Α < ΙV >**

**ΟΙ ΑΠΟΡΡΙΦΘΕΝΤΕΣ ΤΗΣ ΔΕΚΑΕΤΙΑΣ 1981 - 1991**

1)Το κατ’ έτος ποσοστό των Απορριφθέντων υπολογίστηκε στη βάση του κατ’ έτους συνολικού αριθμού των μαθητών (-τριών), όπως ο αριθμός αυτός φαίνεται στον ΠΙΝΑΚΑ < Ι >. ΠΑΡΑΔΕΙΓΜΑ: Το 3,9% του σχολ. έτους 1981-82 προκύπτει με βάση υπολογισμού τον αριθμό 705, που είναι ο συνολικός αριθμός των μαθητών, (-τριών) του προαναφερθέντος σχολ. έτος.

2) Και το τελικό ποσοστό των Απορριφθέντων (4,41%) υπολογίστηκε στη βάση του αριθμού 4.485, που είναι και το Σύνολο των μαθητών (-τριών) της δεκαετίας 1981 - 1991 (ΠΙΝΑΚΑ < Ι >).

**Αναφορικά με τους ΑΠΟΡΡΙΦΘΕΝΤΕΣ σημειώνουμε τα εξής:**

Α)Απορριφθέντες στην έρευνα θεωρούνται όσοι:

Αα) Απέτυχαν να συγκεντρώσουν τον απαιτούμενο για την προαγωγή τους βαθμό και, είτε διέκοψαν την παρακολούθηση του Σχολείου, είτε παρέμειναν στο Σχολείο ως διετείς παρακολουθώντας ξανά την ίδια τάξη, είτε έφυγαν με μετεγγραφή προς άλλο Σχολείο (στο Μητρώο εμφανίζονται αρκετές περιπτώσεις μαθητών που μετά την απόρριψή τους μετεγγράφονται στο Εσπερινό Γυμνάσιο και συνεχίζουν σ΄ αυτό τη μαθητική τους ζωή).

Αβ) Απερρίφθησαν λόγω απουσιών, καθώς δεν προσήλθαν στο Σχολείο, δεν παρακολούθησαν τα μαθήματα, και ως εκ τούτων απερρίφθησαν στο τέλος του διδακτικού έτους.

Γενικά, η ΑΠΟΡΡΙΨΗ είναι ένα σύνθετο πρόβλημα το οποίο δεν αφήνει περιθώρια δημιουργίας μοτίβων συμπεριφοράς, όπως έγινε με τους προηγούμενους πίνακες από τους οποίους προέκυψαν κάποιες σταθερές. Παράδειγμα: Τα Κορίτσια υπερέχουν των Αγοριών στο θέμα της Αριστείας. ΄Η (άλλο παράδειγμα) Τα Αγόρια υπερέχουν αριθμητικά των Κοριτσιών. Τέτοιες σταθερές – μοτίβα είναι αδύνατο να προκύψουν στο ζήτημα των Απορριφθέντων. Κάθε σχολ. έτος είναι διαφορετικό από το προηγούμενο και το επόμενο, και η αίσθηση που δημιουργείται είναι πως έχουμε να κάνουμε (τρόπον τινά) με μία «κινούμενη άμμο» η οποία συνεχώς μετατοπίζεται κι αλλάζει θέση. Τα δεδομένα έτος με έτος διαφοροποιούνται. Στεκόμαστε στα δύο άκρα:

( I ) Στο 9%  Απορριφθέντων της Β΄ τάξης κατά το σχολ. έτος 1990 – 1991, που είναι και το υψηλότερο ποσοστό Απόρριψης.

( ΙΙ ) Στο 0,7% Απορριφθέντων της Γ΄ τάξης κατά το σχολ. έτος 1982 – 1983, που είναι και το χαμηλότερο ποσοστό Απόρριψης. Είναι τα δύο ακραία σημεία της δεκαετίας και γι’ αυτό τα καταγράφουμε.

Ο συνολικός αριθμός των 198 Απορριφθέντων στο διάστημα της δεκαετίας 1981 – 1991 (ποσοστό 4,41%) δεν γνωρίζουμε αν φαίνεται μεγάλος ή μικρός, πολύς ή λίγος. Οπωσδήποτε η Απόρριψη – Αποτυχία είναι ένα γεγονός δυσάρεστο. Πρώτα – πρώτα για τον ίδιο τον αποτυχόντα, ο οποίος νιώθει ότι η παρουσία του στο Σχολείο ήταν αποτυχημένη και τελικά απορρίφθηκε, απέτυχε και παρέμεινε στάσιμoς. Δεν είναι ευχάριστη η κατάσταση αυτή ούτε και τα συναισθήματα της. Επιπλέον και για τον εκπαιδευτικό (ή τους εκπ/κούς) δεν είναι ευχάριστο να φτάνει στο σημείο να απορρίπτει κάποιον μαθητή του, καθώς (καλώς ή κακώς) και ο ίδιος ο εκπαιδευτικός επωμίζεται μερίδιο ευθύνης για οποιαδήποτε αποτυχία και συναισθηματικά νιώθει κι αυτός δυσάρεστα.

**IV β**

Είναι η απόρριψη ένα πολυσύνθετο πρόβλημα κι έχει να κάνει με πολλές παραμέτρους. Πρώτα (και κύρια) έχει να κάνει με το οικογενειακό περιβάλλον τού μαθητή (-τριας) για το οποίο, συνήθως, πολλά είναι σκοτεινά. Μαθητές (-τριες) οι οποίοι προέρχονται από προβληματικό οικογενειακό περιβάλλον, αντιμετωπίζουν ποικίλα προβλήματα και κατά τη σχολική τους ζωή. Στο οικογενειακό περιβάλλον, δυστυχώς, εντοπίζεται «η ρίζα πολλών δεινών».

Αναφέρουμε, επίσης, και την προσωπικότητα, τη φυσιογνωμία, τον χαρακτήρα και την πνευματική συγκρότηση του ατόμου – μαθητή (-τριας), που δεν είναι, βέβαια, άσχετα με την οικογενειακή του ρίζα. Εκείνα τα χρόνια (στα οποία αναφέρεται η έρευνα – δεκαετία του 80) στα Σχολεία δεν υπήρχαν βοηθητικές δομές, για να διαγνωστούν διάφορα προβλήματα, τα οποία σήμερα σε ικανό βαθμό διαγιγνώσκονται. Όλοι, «κουτσοί – στραβοί» με το ίδιο μοντέλο αξιολόγησης χωρίς να λαμβάνονται υπ’ όψιν προβλήματα και ιδιαιτερότητες. Δεν υπήρχαν δομές υποστήριξης ή βρίσκονταν στα «*σπάργανα*», και οι εκπαιδευτικοί ήταν ανενημέρωτοι και αβοήθητοι στην αντιμετώπιση προβλημάτων που είχαν να κάνουν με νοητικές ιδιαιτερότητες (δυσλεξία, δυσορθογραφία, εσωτερικές παρορμήσεις κ.λπ.). Και οι οικογένειες συνήθως δεν γνώριζαν κι αυτές τέτοιου είδους προβλήματα, κι αν τα γνώριζαν απέφευγαν από ντροπή να ενημερώσουν το Σχολείο (ακόμα και σήμερα υπάρχουν οικογένειες που αποφεύγουν να κοινοποιήσουν τέτοιου είδους προβλήματα). Επομένως, περιπτώσεις μαθητών που σήμερα αντιμετωπίζονται πολύ διαφορετικά, υποβοηθούνται από υποστηρικτικές δομές που λειτουργούν στα πλαίσια του Σχολείου (τμήματα ένταξης), εκείνη την εποχή τής δεκαετίας του 80 μάλλον «*τσουβαλιάζονταν*» με τους υπόλοιπους συμμαθητές τους και θεωρούνταν «*αδύνατο*ι» μαθητές και απορρίπτονταν, συνήθως. Αυτό, βέβαια, πιο πολύ ως εικασία διατυπώνεται και σίγουρα πρέπει να παρακολουθήσουμε το θέμα της ΑΠΟΡΡΙΨΗΣ και στις επόμενες δεκαετίες, για να δούμε αν μπορούμε να προχωρήσουμε σε σίγουρα συμπεράσματα.

Η Απόρριψη ως απόρριψη ηχεί ως κάτι κακόηχο – άσχημο. Δυσκολίες, προβλήματα και προβληματισμούς δημιουργεί. Και μόνο να σκεφτεί κάποιος ότι ο απορριφθείς χάνει μία χρονιά από τη ζωή του (και ποιος άραγε έχει το δικαίωμα αυτό, να στερήσει ένα χρόνο από τη ζωή κάποιου άλλου, κι ας το προνοούν οι νόμοι και οι διατάξεις) δημιουργεί έναν εσωτερικό προβληματισμό, ίσως κι ενοχές σ΄ αυτούς που (νομικά) έχουν αυτή τη δυνατότητα. Από την άλλη, όμως, η απόρριψη και η αποτυχία είναι μέσα στον παιχνίδι τής ζωής. Η ζωή δεν είναι δρόμος στρωμένος με ροδοπέταλα, αλλά (για τους περισσότερους) είναι δρόμος στρωμένος μ΄ αγκάθια και δυσκολίες. Και ποιος θα το μάθει αυτό στους εφήβους; Το Σχολείο δεν πρέπει να το δείξει αυτό; (Κι αυτό;) Αν το Σχολείο δεν καλλιεργήσει το αίσθημα τής ατομικής ευθύνης, της υπευθυνότητας, αν δεν επιβραβεύσει τον ικανό και δεν προσπαθήσει να φανερώσει στον αμελή, τον τεμπέλη, τον αφελή, τον αδιάφορο ότι οι πράξεις μας έχουν και συνέπειες, τότε ποιος θα το κάνει αυτό, αν δεν το κάνει το Σχολείο; Ποια είναι τα μηνύματα που πρέπει να εκπέμψει το Σχολείο; Είναι ένα δύσκολο θέμα και οι ισορροπίες είναι λεπτές.

Είναι μία συζήτηση την οποία, δυστυχώς, η κοινωνία μας δεν την έχει κάνει με τον εαυτό της, δυστυχώς, και δύσκολα θα την κάνει. Το ελληνικό σχολείο παραμελημένο, οι εκπαιδευτικοί αβοήθητοι, φταίχτες συχνά των κακώς κειμένων (όχι ότι δε φταίνε κι αυτοί), η πολιτεία, συνήθως, εχθρική απέναντι στον κόσμο τής εκπ/σης, με κριτήριο συνήθως το πολιτικό κόστος ή όφελος, οι γονείς και κηδεμόνες, κατά κανόνα αδιάφοροι για όσα συμβαίνουν στο σχολείο… Όλα αυτά συνθέτουν το δύσκολο πλαίσιο λειτουργίας του ελληνικού σχολείου, με τα προβλήματα να «*σέρνονται*» και, δυστυχώς, θα εξακολουθούν να «*σέρνονται*» όσο η ελληνική κοινωνία θ’ αδιαφορεί για τη διαπαιδαγώγηση των νέων μελών της.

Ξέφυγαν οι σκέψεις σε θέματα και προβληματισμούς ενδιαφέροντες οπωσδήποτε, αλλά δύσκολο είναι να προταθούν λύσεις στα πλαίσια της παρούσης έρευνας. Ίσως, στη συνέχεια, να επανέλθουμε κι αφού θα έχουμε στα χέρια μας επιπλέον δεδομένα.

**Τ Ε Λ Ο Σ Π Ι Ν Α Κ Α (ΙV)**

**Π Ι Ν Α Κ Α Σ < V >**

**Η ΠΡΟΕΛΕΥΣΗ ΤΟΥ ΜΑΘΗΤΙΚΟΥ ΠΛΗΘΥΣΜΟΥ - ΔΕΚΑΕΤΙΑ 1981 – 1991**

|  |  |  |  |  |  |  |  |
| --- | --- | --- | --- | --- | --- | --- | --- |
| Α΄ Κ Ρ Ι Τ Η Ρ Ι Ο | | | | Β΄ Κ Ρ Ι Τ Η Ρ Ι Ο | | | |
| ΕΓΓΡΑΦΕΣ ΣΕ ΔΗΜΟΤΟΛΟΓΙΟ | | | | ΑΠΟΛΥΤΗΡΙΑ ΔΗΜΟΤΙΚΩΝ ΣΧΟΛΕΙΩΝ | | | |
| Α/Α | ΤΡΙΕΤΙΑ  ΑΝΑΦΟΡΑΣ | ΑΣΤΙΚΟ ΠΕΡΙΒΑΛΛΟΝ | | ΑΓΡΟΤΙΚΟ ΠΕΡΙΒΑΛΛΟΝ | | ΑΣΤΙΚΟ ΠΕΡΙΒΑΛΛΟΝ | | ΑΓΡΟΤΙΚΟ ΠΕΡΙΒΑΛΛΟΝ | |
| Αριθμητικώς | Ποσοστιαίως | Αριθμητικώς | Ποσοστιαίως | Αριθμητικώς | Ποσοστιαίως | Αριθμητικώς | Ποσοστιαίως |
| **1** | **1979-1982** | 101 | 37% | 172 | 63% | 194 | 71% | 79 | 29% |
| **2** | **1980-1983** | 87 | 34% | 168 | 66% | 196 | 77% | 59 | 23% |
| **3** | **1981-1984** | 113 | 40% | 167 | 60% | 210 | 75% | 70 | 25% |
| **4** | **1982-1985** | 70 | 39% | 108 | 61% | 146 | 82% | 32 | 18% |
| **5** | **1983-1986** | 71 | 40% | 107 | 60% | 157 | 88% | 21 | 12% |
| **6** | **1984-1987** | 54 | 38% | 90 | 62% | 114 | 79% | 30 | 21% |
| **7** | **1985-1988** | 45 | 35% | 85 | 65% | 101 | 78% | 29 | 22% |
| **8** | **1986-1989** | 51 | 32% | 109 | 68% | 128 | 80% | 32 | 20% |
| **9** | **1987-1990** | 45 | 30% | 103 | 70% | 118 | 80% | 30 | 20% |
| **10** | **1988-1991** | 41 | 31% | 91 | 69% | 103 | 78% | 29 | 22% |
| ΣΥΝΟΛΑ | | 678 | 36,1% | 1.200 | 63,9% | 1.467 | 78,1% | 411 | 21,9% |

**V α**

**Σ Χ Ο Λ Ι Α Σ Τ Ο Ν Π Ι Ν Α Κ Α < V >**

**Η ΠΡΟΕΛΕΥΣΗ ΤΟΥ ΜΑΘΗΤΙΚΟΥ ΠΛΗΘΥΣΜΟΥ**

**Η ΔΕΚΑΕΤΙΑ 1981 – 1991**

**Ε Π Ε Ξ Η Γ Η Σ Ε Ι Σ Σ Τ Ο Ν Π Ι Ν Α Κ Α**

Α) Στον πίνακα παρατηρούμε μία διπλή κάθετη γραμμή στο σημείο διαχωρισμού των κριτηρίων ταξινόμησης (Α΄ και Β΄). Έτσι τα δύο κριτήρια, τα οποία χρησιμοποιήθηκαν για την ταξινόμηση τού μαθητικού πληθυσμού, διακρίνονται καλύτερα. Το Α΄ ΚΡΙΤΗΡΙΟ σχετίζεται με την εγγραφή των μαθητών (-τριών) στα Δημοτολόγια Δήμων ή Κοινοτήτων. Δηλαδή, σε ποια Μητρώα Δήμων (ή Κοινοτήτων) είχαν εγγράψει οι γονείς τα παιδιά τους μετά τη γέννησή τους. Το Β΄ ΚΡΙΤΗΡΙΟ σχετίζεται με τα Δημοτικά Σχολεία (δήμων ή Κοινοτήτων) στα οποία φοίτησαν οι μαθητές (-τριες), αποφοίτησαν, και κατόπιν ενεγράφησαν στο 1ο Γυμνάσιο Τρικάλων. Τα Δημοτικά Σχολεία μπορεί να είναι σε Δήμους (κυρίως στον Δήμο Τρικκαίων) ή σε κάποια γειτονική προς την πόλη των Τρικάλων Κοινότητα. (Οι γειτονικές Κοινότητες από τις οποίες προέρχονται μαθητές, που εγγράφονται στο 1ο Γυμνάσιο, είναι οι: Παλαιόπυργος, Ζηλευτή, Αρδάνι, Κρηνίτσα. Σε πρότερα σχολ. έτη υπήρχαν κι άλλες, αλλά η ίδρυση Γυμνασίων στην περιφέρεια τής πόλης και σε γειτονικές κοινότητες στέρησε μαθητικό δυναμικό από το 1ο Γυμνάσιο. Σποραδικά εμφανίζονται και περιπτώσεις μαθητών που προέρχονται και από κάποια άλλη (εκτός από τις προαναφερθείσες) Κοινότητα, αλλά είναι σχετικά σπάνιες οι περιπτώσεις αυτές.

Β) στη δεύτερη στήλη του πίνακα (ΤΡΙΕΤΙΑ ΑΝΑΦΟΡΑΣ), η οποία αφορά τη χρονολογική ένδειξη τής καταγραφής, ακολουθήθηκε η «*γραμμή*» τής τριετίας (όπως έγινε και με τα πινακίδια στην πρώτη φάση της επεξεργασίας των στοιχείων). Όπως, δηλαδή, στο Μητρώο των μαθητών (-τριών) είναι καταγεγραμμένοι οι μαθητές (-τριες) του Σχολείου, και εμφανίζεται στο χωρίο του κάθε μαθητή (-τριας) η τριετής του πορεία και εξέλιξη από τη χρονιά της εγγραφής έως τη χρονιά της απόλυσης. Όπως έγινε στην πρώτη φάση η συγκέντρωση, η καταγραφή και ο σχολιασμός του υλικού, σε τριετίες, δηλαδή, μαθητών (κι όχι κατά σχολικά έτη), έτσι κι αυτός ο ΠΙΝΑΚΑΣ έχει ως σημεία χρονικής αναφοράς δέκα τριετίες.

ΠΑΡΑΔΕΙΓΜΑ: Στην πρώτη τριετία (1979 – 1982) στο 1ο Γυμνάσιο, στην Α΄ τάξη του 1979 ενεγράφησαν 273 μαθητές (-τριες). Αυτοί ταξινομούνται με βάση τα δύο κριτήρια που διακρίνονται στον πίνακα. Το Α΄ ΚΡΙΤΗΡΙΟ σχετίζεται με την εγγραφή του μαθητή (-τριας) σε κάποιο Δημοτολόγιο. Το Β΄ ΚΡΙΤΗΡΙΟ σχετίζεται με το Απολυτήριο τού Δημοτικού Σχολείου από το οποίο αποφοίτησε ο μαθητής (-τρια). Ουσιαστικά αναφερόμαστε σ΄ όλες τις εγγραφές που πραγματοποιούνται καθώς οι μαθητές (-τριες) εισέρχονται στο 1ο Γυμνάσιο. Η από εκεί και πέρα πορεία (αν, δηλαδή, κάποιος πήρε μετεγγραφή ή απορρίφθηκε δεν λαμβάνεται υπ’ όψιν).

Η ταξινόμηση, δηλαδή, δεν γίνεται κατ’ έτος, αλλά κατά τριετία, καθώς, όταν γινόταν η συλλογή των στοιχείων, συλλέγονταν κατά τριετίες μαθητών. Κατόπιν τα στοιχεία αυτά ταξινομήθηκαν και κατ’ έτος, για να γίνει η επεξεργασία τους στους τέσσερις προηγούμενους πίνακες. Το κριτήριο, λοιπόν, του χρόνου ή καλύτερα του σχολ. έτους δεν παίζει κάποιον ρόλο στον ΠΙΝΑΚΑ < V >, καθώς, αν γινόταν η προσμέτρηση κατ’ έτος, οι ίδιοι μαθητές θα έπρεπε να μετρηθούν δύο ακόμα φορές (στη Β΄ και στη Γ΄ τάξη). Η καταμέτρηση γίνεται άπαξ με την εγγραφή τους στο Μητρώο στην Α΄ τάξη.

Ξεκινάει ο ΠΙΝΑΚΑΣ < V > από το 1979 καθόσον σ΄ αυτή τη χρονιά έχουμε στο Μητρώο ολοκληρωμένη Α΄ τάξη. Όχι, όμως, και Β΄ και Γ΄ τάξη. Έτσι χρονικά ο ΠΙΝΑΚΑ < V > ξεκινάει μία διετία ενωρίτερα συγκριτικά με τους άλλους πίνακες.

**V β**

Γ) ΑΣΤΙΚΟ ΠΕΡΙΒΑΛΛΟΝ – ΑΓΡΟΤΙΚΟ ΠΕΡΙΒΑΛΛΟΝ

Οι όροι αυτοί έχουν κάπως διαφορετική σημασία, ανάλογη με το κριτήριο ταξινόμησης. Αναφορικά με το πρώτο κριτήριο ταξινόμησης (ΕΓΓΡΑΦΗ ΣΕ ΔΗΜΟΤΟΛΟΓΙΑ) ο όρος σημαίνει τους Δήμους (κυρίως ο Δήμος Τρικκαίων σ΄ αυτήν τη δεκαετία) ή τις Κοινότητες στις οποίες οι γονείς εγγράφουν τα τέκνα τους μετά τη γέννησή τους. Το δεύτερο κριτήριο (ΑΠΟΛΥΤΗΡΙΑ ΔΗΜΟΤΙΚΩΝ ΣΧΟΛΕΙΩΝ) αναφέρεται στα Δημοτικά Σχολεία *των Δήμων (κυρίως, πάλι, του Δήμου Τρικκαίων) ή των Κοινοτήτων, στα οποία είχαν* φοιτήσει οι μαθητές (-τριες) πριν την εγγραφή τους στο 1ο Γυμνάσιο.

Μετά από τις απαραίτητες διευκρινίσεις σχετικά με τον τρόπο «ανάγνωσης» του ΠΙΝΑΚΑ < V > προχωράμε στην ανάλυση των στοιχείων που μας δίνει ο πίνακας αυτός. Με βάση, λοιπόν, το Α΄ ΚΡΙΤΗΡΙΟ( ΕΓΓΡΑΦΗ ΣΕ ΔΗΜΟΤΟΛΟΓΙΑ) διαπιστώνουμε ότι κατά τη δωδεκαετία 1979 – 1991 678 μαθητές (-τριες) μετά τη γέννησή τους ενεγράφησαν από τους γονείς τους στα Δημοτολόγια του Δήμου Τρικκαίων (πολύ λίγοι σε άλλους Δήμους). Το ποσοστό αυτών των μαθητών ανέρχεται στο 36,1%. Αντιθέτως, 1.200 μαθητές (-τριες) (ποσοστό 63,9%) φαίνονται εγγεγραμμένοι σε Δημοτολόγια Κοινοτήτων. Βασιζόμενοι στο κριτήριο Α΄ σχηματίζουμε την εντύπωση ότι στο 1ο Γυμνάσιο Τρικάλων εγγράφονται μαθητές (-τριες) που προέρχονται από γειτονικές προς την πόλη των Τρικάλων Κοινότητες.

Ωστόσο, αν κοιτάξουμε το Β΄ ΚΡΙΤΗΡΙΟ (ΑΠΟΛΥΤΗΡΙΑ ΔΗΜΟΤΙΚΩΝ ΣΧΟΛΕΙΩΝ) η προηγούμενη εντύπωση αλλάζει άρδην. Βάσει του Β΄ κριτηρίου διαπιστώνουμε ότι 1.467 μαθητές (-τριες) (ποσοστό 78,1%) φοίτησαν σε κάποιο Δημοτικό Σχολείο τού Δήμου Τρικκαίων, αποφοίτησαν, και κατόπιν ενεγράφησαν στο 1ο Γυμνάσιο. Από την άλλη πλευρά 411 μαθητές (-τριες) (ποσοστό 21,9%) φοίτησαν και αποφοίτησαν από Δημοτικά Σχολεία Κοινοτήτων. Εντυπωσιάζει, μάλιστα, η πολύ μικρή συμμετοχή μαθητών προερχομένων από κοινοτικά Σχολεία στο συνολικό αριθμό τού μαθητικού δυναμικού τού 1ου Γυμνασίου. Ιδιαίτερα, μετά το 1980, βλέπουμε απόλυτους αριθμούς πολύ χαμηλούς (ανάμεσα στο 20 και στο 30).

Η αντιφατική εικόνα ανάμεσα στα δύο τμήματα του ΠΙΝΑΚΑ < V > είναι ενδεικτική του διχασμού στην ψυχοσύνθεση τής ελληνικής κοινωνίας τής εποχής αναφοράς (δεκαετία του 80). Η επιδίωξη μιας καλύτερης ζωής με βελτιωμένους τους όρους τής υλικής (κι όχι μόνο) διαβίωσης (στόχος θεμιτός και δίκαιος) ωθούν τους Έλληνες στην εγκατάλειψη των Κοινοτήτων (των χωριών τους). Αυτή η «*φυγή*» δεν είναι φαινόμενο τής δεκαετίας αυτής, αλλά συνέχεια της «φυγής» προς τα ξένα ή προς τα αστικά κέντρα (τα οποία γιγαντώνονται) που είχε ξεκινήσει μετεμφυλιακά. Έτσι, λοιπόν, (στα πλαίσια αυτής της αναζήτησης καλύτερων συνθηκών διαβίωσης) πολλοί εγκαθίστανται στα αστικά κέντρα (στον Δήμο Τρικκαίων στην προκειμένη περίπτωση), και τα παιδιά τους τα εγγράφουν σε κάποιο από τα Δημοτικά Σχολεία της πόλης των Τρικάλων, όπως μπορούμε να συμπεράνουμε από τον πίνακα <V> (B΄ ΚΡΙΤΗΡΙΟ).

Από την άλλη πλευρά, ωστόσο, το νήμα της καταγωγής, η ρίζα, το χωριό από το οποίο κάποιος κατάγεται (κι ότι υπάρχει σ’ αυτό ( πρόσωπα, περιουσία, αναμνήσεις) δεν ξεχνιούνται, αλλά παραμένουν ζωντανά στις ανθρώπινες ψυχές. Κι αυτό φροντίζει να το θυμάται και να το ανανεώνει ο Έλληνας που γεννήθηκε κι έζησε στο χωριό πολλά χρόνια, προτού εξαναγκαστεί να το εγκαταλείψει. Και σήμερα ακόμα οι εορταστικές «επιδρομές» των επιγόνων προς τις κοινότητες σ΄ αυτά τα συναισθήματα έχουν τη ρίζα τους. Ενθυμούμενος, λοιπόν, την καταγωγή του, υπερηφανευόμενος, ίσως, γι’ αυτήν, και προσδοκώντας ενδόμυχα (σε πολλές περιπτώσεις) κάποια στιγμή την επιστροφή στα «πάτρια εδάφη», παραμένει δημότης στην Κοινότητα καταγωγής. «Κρατάει» εκεί την οικογενειακή μερίδα και εγγράφει και τα παιδιά ως δημότες στην ίδια Κοινότητα. Έτσι το ΚΡΙΤΗΡΙΟ Α’ ΤΟΥ ΠΙΝΑΚΑ <V> μας εμφανίζει το 63,9% των μαθητών (-τριών) να προέρχονται από κάποια κοινότητα, σε αντίθεση με το ΚΡΙΤΗΡΙΟ Β΄ που εμφανίζει μόνο το 21,9% των μαθητών (-τριών) να προέρχονται από κάποια κοινότητα.

**V γ**

Πρέπει, βέβαια, να σημειώσουμε ότι η μεταφορά τής οικογενειακής μερίδας από κάποια Κοινότητα σε Δήμο είναι μία διαδικασία γραφειοκρατική (πιθανόν και επίπονη) την οποία και να μην θέλει ο γονιός να υποστεί και γι’ αυτόν τον λόγο αφήνει τα πράγματα ως έχουν και την μέριμνα αλλαγής εντοπιότητας και μεταφοράς τής οικογενειακής μερίδας την αφήνει στα παιδιά. Κι αυτό θεμιτό και σωστό είναι. Μάλλον, όμως, το «δέσιμο» με τον τόπο καταγωγής, τα οικεία πρόσωπα που ζούνε στο χωριό, οι αναμνήσεις, και κάποια ενδόμυχη προσδοκία επιστροφής είναι αυτά που ωθούνε τους γονείς να παραμένουν δημότες των Κοινοτήτων, εγγράφοντας και τα παιδιά τους στα οικεία Δημοτολόγια.

Είναι, οπωσδήποτε, μία πολύ ενδιαφέρουσα πτυχή αυτός ο κατά κάποιον τρόπο, διχασμός που εμφανίζεται στον ΠΙΝΑΚΑ <V>. Το Β΄ ΚΡΙΤΗΡΙΟ μας εμφανίζει την πραγματικότητα. Την ανάγκη που ωθεί τους Έλληνες (μετά τον πόλεμο θα λέγαμε) να αναζητούν στα μεγάλα αστικά κέντρα (και στα μικρότερα) τη βελτίωση των όρων διαβίωσης τους. Το Α΄ ΚΡΙΤΗΡΙΟ μας φωτογραφίζει την ψυχοσύνθεση, την προσδοκία, το δέσιμο με τον τόπο καταγωγής και την επιθυμία να «κρατηθεί» εκεί και να μην αποκοπεί από τη «ρίζα».

Έχει, οπωσδήποτε, πολύ μεγάλο ενδιαφέρον να διερευνήσουμε την «κίνηση» αυτής της παραμέτρου στις επόμενες δεκαετίες, όταν τα παιδιά αυτής της δεκαετίας (δωδεκαετίας για την ακρίβεια) θα γίνουν γονείς. Και πιο πολύ, βέβαια, ενδιαφέρουν τα παιδιά που είναι εγγεγραμμένα σε Δημοτολόγια Κοινοτήτων. Βέβαια, τον ρόλο τους θα παίξουν κι άλλοι παράγοντες. Οι διοικητικές μεταρρυθμίσεις (Καποδίστριας 1 και 2) θ΄ αλλάξουν ριζικά το διοικητικό τοπίο, καθώς σε πρώτη φάση γειτονικές Κοινότητες θα συνενωθούν σε τοπικούς Δήμους, και σε δεύτερη φάση όλοι αυτοί οι Δήμοι θα ενσωματωθούν σε έναν «υπέρ-Δήμο», τον Δήμο Τρικκαίων. Αυτό, λογικά, θα παίξει τον ρόλο του στις εξελίξεις σε συνδυασμό και με άλλους παράγοντες, που αλλάζουν, γενικά, το τοπίο (βελτίωση συγκοινωνιών και επικοινωνιών, ψηφιοποίηση της διοίκησης κ.λπ.).

**Τ Ε Λ Ο Σ Π Ι Ν Α Κ Α (V)**

**T E Λ Ο Σ Τ Η Σ Δ Ε Κ Α Ε Τ Ι Α Σ (1981 – 1991)**